Thin vana molhu hoadhaa Goodies eh vana ah | Mihaaru\nމި ފަހަރުގެ ލީގުގެ މެޗެއްގެ ތެެރެއިން ގުޑީސްގެ ކެޕްޓަން ބުޅިކެ.-- ފޮޓޯ: ހުސެއިން ވަހީދު/ މިހާރު\nފަސް ޓީމުގެ މެދުގައި ކުރިއަށްދާ މި ފަހަރުގެ ލީގުގައި މިހާތަނަށް ގިނަ މެޗުތަކެއް ކުޅެފައިވާއިރު، ގުޑީސް އެއް ވަނައިގައި އޮތީ ލީގުގެ ފުރަތަމަ ބުރުގެ ހަތަރު މެޗު ހަމަކޮށް ނުވަ ޕޮއިންޓް ހޯދައިގެންނެވެ. ކުޅުނު ދެ މެޗުން ވެސް މޮޅުވެގެން ދިވެހި ސިފައިންގެ ކްލަބް ދެ ވަނައިގައި އޮތީ ހަ ޕޮއިންޓާ އެކު އެވެ. ތިން ވަނައިގައި އޮތީ ދެ މެޗުން ތިން ޕޮއިންޓް ހޯދި ޕޮލިސް ކްލަބް އެވެ. ހަތަރު ވަނައިގައި އޮތް ސްޕޯޓްސް ކްލަބް ސިޓީ އަށް ވަނީ ތިން މެޗުން ތިން ޕޮއިންޓް ލިބިފަ އެވެ. އެންމެ ފުލުގައި އޮތް ސްޕޯޓްސް ކްލަބް ހޯކްސް ތިން މެޗު ކުޅުނުއިރު އަދި ޕޮއިންޓެއް ނުލިބެ އެވެ.\nޒުވާނުންގެ މަރުކަޒު އެތެރެ ކޯޓުގައި ރޭ ކުޅުނު މެޗުން ގުޑީސް ވަނީ ސިޓީގެ މައްޗަށް ސީދާ ތިން ސެޓުން ކުރިހޯދައިފަ އެވެ. ގުޑީސް އިން ސެޓުތައް ގެންދިޔައީ 31-29، 25-19 އަދި 25-10 އިންނެވެ.\nމެޗުގެ ފުރަތަމަ ސެޓުގައި ދެ ޓީމުގެ ފަރާތުން ވާދަވެރި ކުުޅުމެއް ފެނިގެންދިޔައިރު، ސިޓީން ވަނީ ގުޑީސްގައި ތިބި ގައުމީ ޓީމުގެ ކުޅުންތެރިން ހުއްޓުވަން މޮޅު ކުޅުމެއް ދައްކައިފަ އެވެ. ރޭގެ މެޗުން ގުޑީސް މޮޅުވުމުގައި ބޮޑު ކްރެޑިޓެއް ހައްގުވަނީ މެޗުގެ މޮޅު ކުޅުންތެރިޔާގެ މަގާމު ހޯދި އެ ޓީމުގެ ކެޕްޓަން ހުސެއިން ވިޝާމް (ބުޅިކެ) އެވެ. ބުޅިކެ ވަނީ ރޭ އެ ޓީމުގެ ލީޑުތައް ދެމެހެއްޓުމުގައި މޮޅު ކުޅުމެއް ދައްކައިފަ އެވެ. މި ފަހަރުގެ މުބާރާުތަށް ވަރުގަދަ ސްކޮޑަކާ އެކު ނުކުތް ގުޑީސް އަށް ނޭޕާލުގެ ހުނަރުވެރި ކުޅުންތެރިޔާ މަން ބަހާދުރު ވެސް ކުޅެ އެވެ.\nފުރަތަމަ ސެޓު އުނދަގޫކޮށް ދިޔަ ނަމަވެސް ދެން ކުޅުނު ދެ ސެޓުގައި ގުޑީސް އިން ވަނީ އިތުބާރާ އެކު ކުޅެ ކާމިޔާބު ހޯދައިފަ އެވެ. ގުޑީސްގެ ކޯޗަކީ ޝަފާޒް އިބްރާހިމް އެވެ.\nމުބާރާތުގައި މިއަދު ދެ މެޗެއް ކުޅޭނެ އެވެ. މިއަދު ހަވީރު ކުޅޭ މެޗުގައި ސިފައިން ބައްދަލުކުރާނީ ސިޓީއާ އެވެ. އަދި މިރޭ ކުޅޭ މެޗުގައި ޕޮލިހުން ނުކުންނާނީ ހޯކްސްއާ ދެކޮޅަށެވެ. މިރޭގެ މެޗުގައި ޕޮލިސް ޓީމަށް ގެނައި ބިދޭސީ ކުޅުންތެރިން ކުޅޭނެ އެވެ.


ހުތުރުކަން ބޮޑު ފާފައިގެ އަމަލު ފެތުރިގެން ދިއުމަށް ލޯބިކުރާ މީހުންނަށް ވޭންދެނިވި އަޒާބު ހުއްޓެވެ! – Haftha\nހުތުރުކަން ބޮޑު ފާފައިގެ އަމަލު ފެތުރިގެން ދިއުމަށް ލޯބިކުރާ މީހުންނަށް ވޭންދެނިވި އަޒާބު ހުއްޓެވެ!\nޖެނުއަރީ 7, 2022\nމާތް اللهގެ އަޅުތަކުން ފަލީހަތްނުކޮށް, އެމީހުންގެ ނުބައި އަމަލުތައް ވަންހަނާކޮށްދޭ މީހަކީ الله ދެކެ ބިރުގަންނަ, އާހިރަތް ދުވަހުގެ ރައްކާތެރިކަމަށް އެދޭ މީހެއް ކަމަށް މިއަދުގެ ހުކުރު ހުތުބާގައި ބުނެފި އެވެ.\n“ތިމާގެ އަހާ ފަޟީހަތް ކުރުމުން ދުހެލިވުން” މި މައުޞޫއަށް މިއަދު ދިން ހުކުރު ހުތުބާގައި ބުނީ, ރިވެތި ސިފަތަކާއި މާތް އަހުލާގުގެ ތެރޭގައި އެހެން މީހުންގެ އައިބުތަކާއި އުނި ސިފަތައް ފޮރުވައި ވަންހަނާކުރުންވާ ކަމަށާއި الله އަކީ އެކަލާނގެ އަޅުތަކުންނަށް ކުރެވޭ ނުބައި އަމަލުތައް ވަންހަނާކޮށްދެއްވާ ރަސްކަލާނގެ ކަމަށެވެ. އެހެންވެ, އިސްލާމް ދީން, މުސްލިމުންނަށް އެމީހުންގެ އައުރަ ނިވާކުރުމަށާއި އެހެން މީހުންގެ ސިއްރުތައް ރައްކާތެރިކޮށް ސިއްރުކޮށްދިނުމަށް ގޮވާލާ ކަމަށް ބުންޏެވެ.\nހުތުބާގައި ބުނީ, އަޅުގަނޑުމެންނަށް އޮޅުމަކުން ކުރެވޭ ހަޑި ހުތުރު އަމަލުތައްވެސް ވަންހަނާ ކުރުމަށް ކީރިތި ރަސޫލާ މުސްލިމުންނަށް އަމުރު ކުރައްވާފައިވާ ކަމަށެވެ. އަދި ތިމާ އެފަދަ ކަންކަން އާމުކޮށް ފާޅު ނުކުރާހައި ހިނދަކު, މާތް الله އިންސާނާގެ އެފަދަ އަމަލުތައް ބޭޒާރު ނުކުރައްވައި, ވަންހަނާކޮށް ދެއްވާނެ ކަމަށް ބުންޏެވެ.\nމުސްލިމުންގެ ސިއްރުތައް ކަޝްފުކޮށް ހާމަކުރަން މަސައްކަތް ކުރާ މީހުންނަށް އިންޒާރު ދެއްވަމުން ކީރިތި ރަސޫލާ ހަދީޡް ކުރައްވާފައިވާ ބަސްފުޅެއްގެ މާނައިގައިވެއެވެ.\n“ދުލުކުރިން އީމާންވެ, އެ އީމާންކަން ހިތުގެ ތެރެއަށް އަދި ނުވަންނަ މީހުންނޭވެ! ތިޔަބައިމީހުން މުސްލިމުންގެ އީބަ ނުބުނާށެވެ! އަދި ތިޔަބައިމީހުން އެބައިމީހުންގެ އުނި ސިފަތަކާއި ސިއްރުތައް ހާމަނުކުރާށެވެ! ފަހެ ހަމަކަށަވަރުން އެމީހުންގެ ސިއްރުތަކާއި އުނި ސިފަތައް ހާމަކޮށްފި މީހާ, އޭނާގެ ގޭތެރޭގައި ފިލައި އޮތަސް މާތް الله, އޭނާ ފަލީހަތް ކުރައްވާނެތެވެ!”\nހުތުބާގައި ބުނީ, الله ގެ އަޅުތަކުން ފަޟީހަތްނުކޮށް, އެމީހުންގެ ނުބައި އަމަލުތައް ވަންހަނާކޮށްދޭ މީހަކީ الله ދެކެ ބިރުގަންނަ, އާހިރަތް ދުވަހުގެ ރައްކާތެރިކަމަށް އެދޭ މީހެއް ކަމަށެވެ. އަދި ސޯޝަލް މީޑިއާގެ ވަސީލަތްތައް ބޭނުންކޮށްގެން ހަބަރާއި ފޮޓޯތަކާއި ވީޑިއޯތައް ފަތުރަން ފަސޭހަ މިފަދަ ޒަމާނެއްގައި މުސްލިމުން އެކަމަށް ވަރަށް ބޮޑަށް ސަމާލުކަން ދޭންޖެހޭނެ ކަމަށް ބުންޏެވެ.\nމާތް الله ވަހީކުރައްވާފައިވާ ބަސްފުޅެއްގެ މާނައިގައިވެއެވެ.\n“ހަމަކަށަވަރުން, އީމާންވި މީހުންގެ ތެރޭގައި ހުތުރުކަންބޮޑު ފާފައިގެ ވާހަކައާއި އަމަލު ފެތުރިގެންދިއުމަށް ލޯބިކުރާ މީހުންވެ އެވެ. އެމީހުންނަށް ދުނިޔެއާއި އާހިރަތުގައި ވޭންދެނިވި އަޒާބު ހުށްޓެވެ. الله ދެނެވޮޑިގެންވެތެވެ. އަދި ތިޔަބައިމީހުންނަށް ނޭނގެތެވެ,”


(29 އޭޕްރީލް 2018 އާ ގުޅޭ) އަވަސްއަވަހަށް ފޯނުގެ އިސްކުރީނުގައި އިނގިލި ޖައްސާލުމާއެކު ފޮޓޯ ބަދަލުވެއްޖެއެވެ. އެއާއެކު ފޯނު ލޮކުނުވެކަން އެ އޮތީ އެނގުމުން އެ ފުރުޞަތުގެ ބޭނުން ހިފަން އޭނާ ބޭނުންވިއެވެ. އެހެންވިޔަސް ފޯނު ހިފައިގެން އެ ކޮޓަރިން ނުކުތުމުގެ ކުރީން ނިމްރާގެ ގައިމަތީ އޮތް ރަޖާ ރަނގަޅުކޮއްލިއެވެ. އަދި ސިއްރުން އެ ކޮޓަރިން ނުކުމެ ދޮރުލައްޕާލިއެވެ.\nހަށިގަނޑަށް ލިބުނު ލޮޑުކަމުގައި ނިދުނު ނިމްރާގެ އެސްފިޔަތައް ތަޅުވާލަމުން ލަސްގޮތަކަށް ލޯ ހުޅުވާލިއެވެ. ފުރަތަމަ ވެސް ކަންފަތުގައި ޖެހުނީ ވާރޭ ވެހޭ އަޑެއެވެ. ހަރަކާތެއްނުކޮށް އިރުކޮޅެއް ވަންދެން ނިމްރާ އޮތެވެ. އެނދުގައި އޮވެވުނު ގޮތުން ނަޒަރު ހުއްޓިފައި ހުރީ ކޮޓަރީގެ ދޮރާ ކުރިމަތިވާ ގޮތަށް ހުރި ފާރަށެވެ. އޭސީގެ ފިނި އެހެންޏާ ހުންނަ ވަރަށްވުރެ ގަދަވެފައި ހުރިހެން ހީވެއެވެ. މީހާ ހަރަކާތެއްނުކޮށް އޮތެއްކަމަކު ނިމްރާގެ ލޯ ހުޅުވުނު ވަގުތުން ފެށިގެން އޭނާގެ ސިކުނޑި ދިޔައީ މަސައްކަތް ކުރަމުންނެވެ.\n"އަރްސަލް..." ހިތުން އެ ނަން ކިޔާލެވުނެވެ. އެއާއެކު އިރުއޮއްސެން އުޅެނިކޮށް ހިނގައިދިޔަ ހުރިހާ ކަމަކީ ނިމްރާއަށް ފެނުނު ނުބައި ހުވަފެނެއްނޫންކަން އޭނާގެ ހިތާއި ސިކުނޑި އެއްބަސްވިއެވެ. ޤަބޫލުކުރަން ދަތިވި ނަމަވެސް އަރްސަލްގެ ފަރާތުން ފެނިގެން ދިޔަ ގާތްކަން މާނަކުރާނޭ ގޮތެއް ނިމްރާއަކަށް ނޭނގުނެވެ. ހިތް ބުނީ އަރްސަލް ހަޤީޤަތް ޤަބޫލުކުރަނީއެވެ. ނަމަވެސް ސިކުނޑި އަޑުލައިގަތީ އަރްސަލްއަށް އިތުބާރު ނުކުރުމަށެވެ. އޭނާ ހުރިހާ ގޮތަކުން ބަދަލު ހިފާނޭކަމެވެ. މަރުވެފައި އިންސާނަކު ދިރުވުމުގެ ބާރު ލިބިގެން ނުވާއިރު އަރްސަލްގެ ބަދަލު ހިފުމަކީ އެކަމުގައި ނިމްރާގެ މުޅި އުމުރު ހޭދަ ކުރަން ޖެހިދާނޭ ފަދަ އުގޫބާތަކަށް ވެދާނޭ ކަމެވެ. އެހެންވިޔަސް ޟަމީރު ވިސްނައިދިނީ ހެޔޮ ގޮތެވެ. އަރްސަލްގެ ބީހުންތަކުގައިވި އޯގާތެރިކަން އިހުސާސްވިކަން ސިކުނޑި ވެސް ހިތާ އެއްބަސްވިއެވެ. އަރްސަލް ދުވަހަކު ވެސް ނިމްރާއަށް މަޢާފުކޮއްފާނޭކަމާމެދު ނިމްރާގެ ޟަމީރު ސުވާލު އުފެއްދިއެވެ. އެހިނދު ހިތާއި ސިކުނޑި ވެސް އެ ސުވާލަށް ދިނީ ހިމޭންކަމެވެ. ކަންކަމާ އެހާ ފަސޭހައިން ބިރުގަތުމަކީ ނިމްރާގެ ގޮތެއްނޫނެވެ. ނަމަވެސް އޭނާގެ ހަޔާތުން ނުފިލާނޭވަރުގެ ބިރުވެރިކަމެއްވަނީ ނިމްރާގެ މުޅި ނަފްސު ޙިޞާރުކޮއްފައެވެ. ޚިޔާލުތަކުގެ ތެރޭގައި އޮޅުންބޮޅުންވެ ނުތަނަވަސްކަން ވަށާލި ހިނދު ނިމްރާއަށް ދެ ލޯ މަރާލެވުނެވެ. އެއާއެކު ހަށިފުރާ ލީ ނޭވާ ބޭރުވެގެން ދިޔައީ ހިކިފައިވި ދެތުންފަތް ދޭތެރެއިންނެވެ. މަޑުމަޑުން އޮތްގޮތް ބަދަލުކޮށްލުމުގެ ތެރޭ ބޯ ހިއްލާލަން އުޅުމުން ނިތްކުރީގައި ހުރި ރިހުން އިހުސާސް ކުރެވުނެވެ. އަރުތެރެއިން ނުކުތް ކުސްތަޅާލުމުގެ އަޑާއެކު ނިތްކުރީގައި ނިމްރާ ފިރުމާލިއެވެ. ގަޑިން ވީއިރެއް ބަލަން ބޭނުންވީ ދެނެވެ. ނިދާލުމުން ލިބެނޭކަމަށް ހީކުރި ހަމަޖެހުމާއި އަރާމުކަމެއް އޭނާއަށް ނުލިބުނެވެ. ގައިމަތިން ރަޖާ ދުރަށް ޖައްސާލާފައި އެނދުމަތި ހޯދަން ފެށިއެވެ. ފޯނު އަތުގައި ނުޖެހުމުން ކަންބޮޑުވާގޮތްވިއެވެ. ހާސްކަމާއެކު ތެދުވެވުނު ގޮތަށް އެނދުމަތި ބަލަން އުޅުނު ވަގުތު އަރިމަތީ މޭޒުގެ މަތީގައި އޮތް ފޯނު ލޮލުގައި އަޅައިގަނެއްޖެއެވެ.\nފަތިހު ހަތަރެއް ޖެހިއެއްކަމަކު ނިމްރާ ފާޚާނާއަށް ވަދެ ފެންވަރާލިއެވެ. ކޫސަނި ރިހުންތައް ހަށިގަނޑުން ނެތިގެންދާން ބޭނުންވެފައި ހުރުމުގެ ސަބަބުންނެވެ. އޭރު ބަނޑުހައިވެގެން ބަނޑުން އަޑުކިޔަން ފަށައިފިއެވެ. ކޮޓަރިން ނުކުމެ ބަދިގެއަށް އައިއިރު އެތަނަށް އޮތީ އަނދިރިކަން ވެރިވެފައެވެ. ބޮކި ދިއްލާލުމާއެކު އައިސްއަލަމާރި ކައިރިއަށް އައިސް ދޮރުފަތް ހުޅުވާލިއެވެ. ޕްލާސްޓިކު ކޮންޓެއިނަރެއްގައި ފުރުޓު ސެލެޓު ހުއްޓެވެ. ނަމަވެސް އެވަގުތަށް ފިނި އެއްޗެއް ކާން ނިމްރާ ބޭނުމެއްނޫނެވެ. އެހެންވެ ސައިތަށްޓެއް ހަދާލުމާއެކު ދެ ޕާންފޮތި ޓޯސްޓުކޮއްލާ ޕީނަޓުބަޓާއާ ޖަހައިން ކާމޭޒު ދޮށުގައި ކާން އިށީނެވެ.\nކޮޓަރިން ނުކުމެގެން އައި އަރްސަލްއަށް ބަދިގެ ތެރޭގައި ހަރަކާތްތެރިވަމުންދިޔަތަން ފެނުނީ ނިމްރާ އެކަންޏެވެ. އޭނާގެ ނަޒަރު ނިމްރާއަށް ހުއްޓުނެވެ. އަތުގައި އޮތް ބްލޭޒާ އެކަކަށް އިށީނދެވޭނޭހެން ހުރި ގޮނޑީގެ ލެނގޭބައިގައި ރީތިކޮށް ބާއްވާފައި އަރްސަލް އައިސް އިށީނީ ކައުންޓަރު ކައިރީ ހުރި ސްޓޫލްގައެވެ. އޭރު ކައުންޓަރު މަތީ މަތިޖަހާފައި ހުރި ތަށިތައް ހުއްޓެވެ. ނިމްރާ އަވަސް އަވަހަށް އޮރެންޖު ފަނި ތަށްޓެއް އަޅައިގެން ގެނެސް އަރްސަލްގެ ކުރިމަތީ ބެހެއްޓިއެވެ. ނިމްރާ އެއްފަހަރު ވެސް އިސްއުފުލާ އަރްސަލްއަށް ބަލާނުލާކަން އަރްސަލްއަށް ފާހަގަވިއެވެ. އެ މޫނުމަތިން އެހެންޏާ ފެންނަ ދިރުން ނުފެންނާތީ އަރްސަލް ހައިރާންވިއެވެ.\n"މޯނިންގް" ސައިބޯން ފަށަމުން އަރްސަލް ބުނެލިއެވެ. އެ އަޑަށް ނިމްރާ ހަމައެކަނި ބޯޖަހާލީއެވެ.\n"ކޮބާ ރާދު؟" އާދައިގެ ގޮތަކަށް އަރްސަލް އަހާލިއެވެ.\n"ރެޑީވާން ދިޔައީ" މަޑުމަޑުން ނިމްރާ ބުނެލިއެވެ.\nއަރްސަލް ސައިބޮއެ ނިމެންދެން އިތުރު ވާހަކައެއް ނިމްރާއާ ދެ މީހުންގެ ދެމެދުގައި ނުދެކެވެއެވެ. ސައިބޮއެ ނިމި ފެންތަށި ބޯލުމާއެކު އަރްސަލް ތެދުވެ ގޮނޑީގައި ބޭއްވި ބްލޭޒާ ނަގާ ގަޔަށް ހެޔޮވަރުކޮއްލިއެވެ. އަދި ރާދިންގެ ކޮޓަރިއާ ދިމާއަށް ބަލާލާފައި ކައުންޓަރު މަތިން ތަށިތައް ނަގަން އުޅުނު ނިމްރާއާ ގާތްވެލިއެވެ. ނިމްރާގެ ކޮނޑުގައި ހިފަހައްޓާލަމުން އޭނާގެ ހަރަކާތްތައް ހުއްޓުވާ އަރްސަލްއާ ދިމާއަށް އަނބުރާލިއެވެ.\n"ރަނގަޅަށް ނިދުނުތަ؟" އަރްސަލްއަށް ނުބަލަން ހުރި ނިމްރާގެ ކޯތާފަތުގައި އިނގިލިތަކުގެ ނުފުށުން ފިރުމާލަމުން އަރްސަލް އަހާލިއެވެ. ނިމްރާ ނިކަން އަވަހަށް ބޯޖަހާލިއެވެ.\n"މެންދުރު ހިޔެއްނުވޭ ގެއަށް ކާން އާދެވޭނެހެން. މިއަދު ވަރަށް ބައިވަރު މީޓިން އެބައޮތް... ސްކާލެޓް!... ރަނގަޅަށް ކައިގެން ހުންނައްޗޭ. ބަލިއްޔާ ބޭސް ކައްޗޭ" އަރްސަލް ބުނެލަން ވާއިރަށް ނިމްރާ މިފަހަރު ވެސް ބޯޖަހާލިއެވެ. އިރުކޮޅަކު އެއްޗެކޭ ނުބުނެ ނިމްރާގެ ކޯތާފަތުގައި މަޑުމަޑުން އިނގިލިތަކުން ފިރުމާލަފިރުމާލާ ހުރެފައި ދުރަށް ޖެހިލިއެވެ. ހަމަ އެވަގުތު ރާދިންގެ ކޮޓަރީގެ ދޮރު ލެއްޕުނު އަޑު އިވުނެވެ.\n"ސައިބުއީތަ؟" އަރްސަލް ފެނުމާއެކު ރާދިން އަހާލިއެވެ.\n"ލެޓްސް ގޯ" އަރްސަލް ބުނެލިއެވެ.\nލިފްޓަށް އަރަމުން ރާދިން ވާހަކަދެއްކިއެވެ. ނިމްރާ ފެންނަނީ ވަރަށް ތަފާތުކޮށް ކަމުގައި އޭނާ ބުންޏެވެ. އެއްފަހަރު ވެސް ރާދިންއަށް ބަލާނުލިކަމާއި ކޮންމެވެސް ކަމަކާ ނިމްރާ ކަންބޮޑުވެފައި ހުރީހެން ހީވަނީ ކަމަށް އޭނާ ބުންޏެވެ.\n"ނިމް ބަލީހޭ އެހުމުން ބުނީ ނޫނެކޭ... އެކަމަކު އޭނާއަށް ކޮންމެވެސް ކަމެއްވެއްޖެ. އަރްސަލްއަށް ފާހަގައެއް ނުކުރެވޭތަ؟ ނޫނީ ނިމްގެ އެ ހިމޭންކަން ގުޅިފައިވަނީ ކޮންކަމަކާކަން އަރްސަލްއަށް އެނގޭތަ؟" ރާދިން އެހިއެވެ. އަރްސަލް އެދެވޭ ޖަވާބެއް ނުދިނެވެ.\nދުވަސްތައް ފާއިތުވަމުން ދިޔައިރު އަރްސަލްއާއި ރާދިން ފެންނަނީ ކުރިން ނުފެންނަހާ ބުރަކޮށް އުޅޭތަނެވެ. ނިމްރާ އެޕާޓްމެންޓުގެ ހުރިހާ ކަމެއް ބަލަހައްޓައެވެ. ދޭތެރެއަކުން އެގެއަށް ޝިހާނާއާއި ހަލަފް އާދެއެވެ. ނިމްރާ ކުރިއަށް ވުރެ ވެސް ބަސްމަދުވެފައި ހުންނަކަށް އެންމެނަށް ވެސް ފާހަގަވިއެވެ. އެކަން ބޮޑުކަމަކަށްވީ ހަލަފްއަށެވެ. ދޭތެރެއަކުން އަރްސަލްއާ އެކަމާ ދެބަސްވެލާނެއެވެ. އެފަދަ ކޮންމެ ވަގުތެއްގައި ނިމްރާ އޭނާ ހުއްޓުވައެވެ. އެހެންނަމަވެސް އަރްސަލްއާއި ނިމްރާގެ ދެމެދުގައި ގުޅުން ރަނގަޅުވެފައި ވިއެވެ. އަރްސަލްގެ ހަރުކަށިކަމާއި ނުރުހުން ފާޅުކުރާތަން ނުފެނެއެވެ. އެ ދެމެދުގައި މާގިނަ ވާހަކަތަކެއް ނުދައްކައެވެ. ރާދިން ވަރަށް ސުވާލު ކުރެއެވެ. ނިމްރާ ބުނަން ބޭނުންނުވަނީހެން ރާދިންއަށް ވެސް ހީވެއެވެ. ދިރިއުޅުން ކޮންމެވެސް ގޮތަކަށް ހަމަޖެހިއްޖެކަމުގައި ނިމްރާއަށް ޤަބޫލުކުރެވެއެވެ. ހީކުރި ގޮތަށް ހުރިހާ ކަމެއް ނުވި ނަމަވެސް ނިމްރާއަށް ހިޔާވެއްސަކާއި ފައިސާ ލިބޭނޭ މަގެއް ހަމަޖެހިފައި އޮތުމުން އެކަމާ ޝުކުރުވެރިވެއެވެ. ޚާއްޞަކޮށް އަރްސަލްއަށް އައި ބަދަލު އޭނާއަށް ކަމުދިޔައެވެ. އެ ދެ މީހުން އެކަނިވާ ފަހަރަކު އަރްސަލްގެ ފުށުން ގާތްކަން ފެނެއެވެ. ނިމްރާގެ ގޮތް އެނގެން އަރްސަލް ބޭނުންވާހެން ހީވެއެވެ. އަރްސަލްގެ ކުދިކުދި ބީހުންތައް ކަމުދިޔައެވެ. ނަމަވެސް އަރްސަލްގެ އެ ހުންނަ ގޮތް ދެނެގަންނާކަށް ނިމްރާއަކަށް ނޭނގެއެވެ. ނިމްރާގެ ތުންފަތަށް ހިނިތުންވުން އެނބުރި ގެނުވީ އަރްސަލްއެވެ. އެހެންވެ ސިކުނޑީގެ އިންޒާރުތަކަށްވުރެ ހިތުގެ ގޮވުންތަކަށް އިސްކަން ދެވުނެވެ.\nއަރްސަލްމެންގެ ޕްރޮޖެކްޓުގެ ކޮންސްޓްރަކްޝަން މަސައްކަތް ފެށުނީތީ އެކަން ފާހަގަ ކުރުމަށް ރައްޓެހިންގެ މެދުގައި ބާބެކިއުއެއް ބޭއްވުމަށް ހަމަޖެހުނެވެ. އެކަމަށް ރާދިންއާއި އަރްސަލް އެއްޗެހި ހޯދާ ގެއަށް ވެއްދިއެވެ. އެކަމުގައި އެމީހުންނާއެކު ބައިވެރިވުމަށް ޝިހާނާއާއި ކީފާ ވެސް އަންނަ ގޮތަށް ހަމަޖެހިފައި އޮތެވެ. ޝިހާނާގެ ފަހަތުން ހަލަފް އަންނަން ހުރީތީ އެކަން ރާދިން މަނައެއް ނުކުރިއެވެ. އެ މީހުން އަންނަން ވާއިރަށް ރާދިންގެ އިރުޝާދާއެކު ނިމްރާ އެއްޗެހި ތައްޔާރު ކުރިއެވެ.\n"ދޭ ނިމް ރެޑީވާން... މިހާރު އެ މީހުން އަންނަން އުޅޭނެ" ހުރިހާ ކަމެއް ތައްޔާރުކޮށް ނިމުމުން ރާދިން ބުނެލިއެވެ. ނިމްރާ ބޯޖަހާލާފައި އަތްދޮންނަން ސިންކާ ކައިރިވެލިއެވެ.\n"އަހަރެން އެބަ އަންނަން ފިހާރައަށް ގޮސްފައި... ހުރިހާ އެއްޗެއް ގަންއިރު ތަށްޓާއި ޓިޝޫ ޕެކެޓެއްގެ މަތިން ހަނދާނެއްނެތް" ރާދިން ވާހަކަދެއްކީ ސޯފާގައި ފޯނު ހިފައިގެން އިން އަރްސަލްއާއެވެ.\nކޮޓަރިއަށް ނިމްރާ ވަދެ ދޮރުލައްޕާލިތާ ގިނައިރެއް ނުވަނީސް ދޮރުގައި ޓަކިދިން އަޑު އިވުނެވެ. އެހެންވެ އައިސް ދޮރު ހުޅުވާލި އިރު ބޮލުން މައްޗަށް ހިއްލާލައިގެން ހުރި ވައަތް ދޮރުކަނީގައި ވިއްދާލައިގެން އަރްސަލް ހުއްޓެވެ. ސުވާލުގެ ނަޒަރަކުން ނިމްރާ ބަލާލަމުން ބުމަ ހިއްލާލިއެވެ.\n"ހެދުން ބަދަލުކުރަންތަ ތި އުޅެނީ" އަރްސަލް އަހާލިއެވެ. އޭނާއަށް ބަލަން ހުރެފައި ނިމްރާއަށް އޭނާ ކޮންމެވެސް ނުލަފާ ކަމެއް ކުރަން އުޅެނީއޭ ހީވުމާއެކު ލޯ އަޅާލިއެވެ. އެހިނދު ކޮޓަރިތެރެއަށް އަރްސަލް ވަދެއްޖެއެވެ.\n"ވަޓް އާ ޔޫ ޑުއިންގް" ނިމްރާ އަވަސް އަވަހަށް ދުރަށް ޖެހެމުން ސުވާލު ކުރިއެވެ. ނަމަވެސް ނިމްރާ ލައިގެން ހުރި ގަމީހުގެ ގޮއްފަތީގައި ހިފާ ކުރިއަށް ދަމާލާފައި އަރްސަލްއާ ގާތަށް އޭނާ ގެނައެވެ.\n"އަ. ރް. ސަ. ލް" ނިމްރާ މަޑުމަޑުން އެހެންނަމަވެސް ހަރުކަށި ގޮތަކަށް ބުނެލިއެވެ.\n"އަހަރެންގެ ނަން ނުކިޔާށޭ ބުނަމެއްނު" އެއްމިޔަކަނުން ހިނިތުންވެލަމުން އަރްސަލް ބުނެލިއެވެ. އަދި ކުރިމަތީ ހުރި ނިމްރާގެ އުނަގަނޑާ ދިމާލުން ދެއަތުން ހިފަހައްޓާލާ އޭނާ އަނބުރާލުމާއެކު ފާރުގައި ނިމްރާ ޖައްސާލިއެވެ.\n"ޕްލީޒް ޑޯންޓް" އާދޭހުގެ ގޮތަކަށް ނިމްރާ ބުނެލީ އިސްޖަހާލަމުންނެވެ. އަރްސަލްގެ އެ ހަރަކާތް ނިމްރާގެ ހިތާއި ނަފްސު ދެނެގަތް ކަހަލައެވެ. ބޭކާރު ކަމަކަށްވިޔަސް ހެޔޮކަމަށް އަރްސަލްގެ މޭގައި ނިމްރާއަށް ދެއަތްތިލަ ޖައްސާލެވުނެވެ.\n"އިޓްސް ބީން ޓޫ ލޯންގް... އައި މިސްޑް އިޓް... އައި ވޯންޓް ދިސް ސްކާލެޓް" ކޯތާފަތުގައި ޖެހިފައި ހުރި އަރްސަލްގެ މޫނާއި ކަންފަތް ދޮށަށް އެޅިގެން ދިޔަ ނޭވާގެ ހޫނުކަމުގެ އިތުރުން އަރްސަލްގެ އަޑުގައިވި އަސަރުތައް ނިމްރާގެ ޚިއްޞުތަކުގެ މަސައްކަތް ލަސްކުރުވިއެވެ. ސިކުނޑި މަސައްކަތް ނުކޮށްގެން އުޅެނިކޮށް އަރްސަލްގެ ބީހުމުގެ ތެތްކަން އިހުސާސް ކުރެވިގެން ދިޔައިރު ނިމްރާގެ ނޭވާ ހިފަހައްޓާލެވި ދެ ލޯ މެރިއްޖެއެވެ. އަރްސަލްގެ މޭގައިވި ދެއަތްތިލަ ހަރަކާތް ކުރުމާއެކު އަރްސަލްގެ ގަމީހުގެ ގިރުވާނާ ދިމާއިން ދެފަރާތުގައި ހިފާ ގާތަށް ދަމާލެވުނީ ކީއްވެކަމެއް ނިމްރާއަކަށް ނޭނގުނެވެ. ނަމަވެސް ނިމްރާގެ އެ ހަރަކާތުން އޭނާގެ ކޯތާފަތުގެ ދެފަރާތުގައިވި އަރްސަލްގެ އަތްތިލަ ބާރުވެލުމާއެކު އެ ހަށިގަނޑު ކުރިއަށް ޖެހިލާ ނިމްރާއާ ތަތްކޮއްލިއެވެ. އަރްސަލްގެ ކޮންމެ ހަރަކާތެއްގައި ގަދަވެގަތުމާއި ބާރު ދެއްކުމުގެ ގޮތް އެކުލެވިފައި ވިޔަސް މިފަހަރު ނިމްރާއަށް އެކަމުން ކުރެވުނީ ތަފާތު އިހުސާސެކެވެ. ހިތްބެހިގެން ދަނިކޮށް ސިކުނޑިއާއި ޟަމީރުގެ އަޑުލައިގަތުމާއެކު ކުއްލިއަކަށް ނިމްރާއަށް ދެ ލޯ ހުޅުވާލެވުނެވެ. އަދި ނޭވާކޮޅުން ލަމުން ދަނިކޮށް އަރްސަލްގެ މޭގައި އަޅާ ދުރަށް ކޮއްޕާލަން މަސައްކަތް ކުރިއެވެ. އެ ހަށިގަނޑަށް ލޮޅުމެއް ނޭރުމުން މޭގައި ތަޅައިގަތެވެ. ހައްޔަރުވެފައި ހުރި ދެތުންފަތުގެ ދޭތެރެއިން ވާހަކަދައްކަން މަސައްކަތް ކުރިއެވެ.\n"ވަޓް" ދުރަށް ޖެހިލުމާއެކު ދެއަތް ފުޅާ ކޮއްލަމުން އަރްސަލް ސުވާލުކުރިއެވެ. އޭނާގެ ނޭވާ އަވަސްވެފައި ހުއްޓެއްކަމަކު ދެބުމަ ކައިރިކޮއްލައިގެން ބަލަން ހުރި ގޮތުން ހީވަނީ ހިތްހަމަނުޖެހިފައި ހުރި ހެނެވެ.\n"ދޭ މިތަނުން" އިރުކޮޅަކު ހުރުމަށްފަހު ނިމްރާ އިސްޖަހާލަމުން ހުޅުވާފައި ހުރި ދޮރާ ދިމާއަށް އިޝާރާތްކުރިއެވެ. އޭރު ޚުދު އޭނާގެ ހިތް ވެސް ބާރަށް ތެޅެމުންދިޔައެވެ. އޭނާގެ ނަފްސުގައިވި ހުރިހާ ބާރެއް އަރްސަލް ހުއްޓުވުމަށް ބޭނުންކުރަން ޖެހުނެވެ. ނިމްރާއަށް ބަލަން ހުރެފައި އަރްސަލް ކުރިއަށް ފިޔަވަޅެއް އަޅާލުމުން ނިމްރާ ކަނާއަތް ކުރިއަށް ދަމާލި ގޮތުން އަރްސަލް ހުއްޓުނެވެ. ގަދަކަމުން ކަމެއް ކުރުމުގެ ޚިޔާލެއް އޭނާގެ ނެތެވެ. އެހެންނަމަވެސް އެ ތުންފަތުގައި އެހިނދު ހިނިތުންވުމެއް ދުވެލިއެވެ. ކަނާތް ހިއްލާލާފައި ގެނެސް ތުންފަތުގައި ޖައްސާލުމާއެކު ފުހެލިއެވެ.\n"ރަތްވެފައެއްނު ތި ހުރީ... ޔޫ އާ ބްލަޝިންގް... ސްވީޓް" އަރްސަލް އެހެންބުނެލުމާއެކު ނިމްރާ ކުރިއަށްވުރެ ބޮޑަށް އިސްޖަހާލަމުން ތިރީތުންފަތުގައި ދަތްއަޅާލި ގޮތް ފެނުނެވެ. އެއާއެކު އަރްސަލް ހީނލިއަޑު ކޮޓަރިއަށް ފެތުރިގެން ދިޔައެވެ.\n"ވެއާ ސަމްތިންގް ބްލޫ... ބޭރުގަ މީނީ. އަވަސްކޮއްގެން އާދޭ" ހިނިއައިސްފައި ހުރެ އަރްސަލް ބުނެލިއެވެ. އަދި މަޑުކުރުމެއްނެތި ކޮޓަރިން ނުކުމެއްޖެއެވެ. ނިމްރާއަށް ހުރި ތަނުން ގުޑައި ވެސް ލެވުނީ އިރުކޮޅެއް ފަހުންނެވެ. ހިނގައިދިޔަ ކަންތަކާއި އަމިއްލައަށް ގެނެވުނު ހަރަކާތްތަކުން އެ ދެވުނު ދަޢުވަތުގެ މަތިން ވިސްނާލެވުނެވެ. ލަދުގަތީ ދެނެވެ. އަމިއްލަ ބޮލުގައި މަޑުމަޑުން ޖަހާލިއެވެ. އެވަރުކަމެއް ކުރީ ކީއްވެތޯ އަމިއްލަ ނަފްސާ ސުވާލުކުރިއެވެ. އަދި އެހާމެ އަވަހަށް އަމިއްލަ ނަފްސަށް އަޑުލައިގަތީ ދެން އެފަދަ ކަމެއް ނުކުރުމަށެވެ. އެހެންމަވެސް މޭގައިވި ހިތް އޭނާގެ ބަސް އަހައިފާނޭކަމުގެ ޔަގީންކަމެއް މިފަހަރު ނެތެވެ. އަދިވެސް އެ ހިތުގައިވަނީ އޭގެ އަމިއްލަ ރާގެއް އެކުލެވިފައި ކަހަލައެވެ. މީގެ ކުރީން ނުތެޅޭ ގޮތަކަށް އެހިތް ތެޅެމުންދިޔައެވެ.\nތިންގަޑި ބައިވަންވީ އިރު އެންމެން އެޕާޓްމެންޓަށް އަތުވެއްޖެއެވެ. އެންމެން ހަމަވުމާއެކު އަޑު ގަދަވިއެވެ. ނިމްރާ ފެނުމުން އޭނާ ވެސް ދޭތޯ ސުވާލު ކުރީ ކީފާއެވެ. އެއާއެކު އަރްސަލް ނިކަން އަވަހަށް ޖަވާބު ދިނީ ސުވާލަކުންނެވެ. ނިމްރާ ނުދާންވީ ކީއްވެތޯ އެހުމުން ކީފާ އިތުރު އެއްޗެއް ނުބުންޏެވެ. އޭނާ ނޫން އެންމެން ވެސް ތިބީ ނިމްރާ ބައިވެރިކުރަން ތައްޔާރަށްކަން އެނގޭތީ ކީފާ އެކަނި ދެކޮޅު ހަދަން ބޭނުންނުވީއެވެ.\n"މޫދަށް އެރެފައި ބާބެކިއު ހަދަންދާންވީނު" ހަލަފް އިނދެފައި ބުންޏެވެ. އޭނާއާ ޝިހާނާ އެއްބަސްވިއެވެ. އަދި ރާދިން އެކަމާ އެއްބަސްކުރުވަން ޝިހާނާ އޭނާއާ ގާތަށް ޖެހިލިއެވެ. އަރްސަލް ދެކޮޅު ހެދިއެވެ.\n"ބޯރިންގް މީހުން ލައްވާ ކަންކަން ކުރުވާނެކަމެއްނެތް... ދޯ ރެޑް. އޯލްޑް ޕީޕަލްއަށް ހަރަކާތްތެރިވެ އުޅޭކަށް ފަސޭހައެއްނުވާނެއެއްނު" އަރްސަލްއާ ހަލަފް ދިމާކޮއްލި ގޮތުން ނިމްރާ ހިނިއައެވެ. އެހެންނަމަވެސް ނުހޭންވެގެން ދެ ތުންފަތް ފިއްތާލިއެވެ. އޭނާއަށް ބަލަން އިން އަރްސަލްގެ މޫނުގައިވަނީ ލާނެތްކަމެވެ.\n"އަހަރެން މި އައީ މޫދަށް އެރޭ ގޮތަކަށްނޫން. އެކަމަކު ސަޅި ޚިޔާލެއް ތީ" ކީފާ އެއްބަސްވީ އޭނާގެ ސިކުނޑީގައި އުފެދުނު ޚިޔާލުގެ ސަބަބުންނެވެ. ލޮލުގެ ހިމަކޮޅުން އަރްސަލްއަށް އޭނާ ބަލާލީ ތަފާތު ގޮތަކަށެވެ.\n"ވަޓް އެވާ" އެންމެން އެއްބަސްވެ އަރްސަލްގެ ޖަވާބަކަށް ބޭނުންވެގެން ބަލާލި ހިނދު އޭނާ ބުނެލިއެވެ.\n"ދެން އިޓްސް ފައިނަލް... ނުކުންނަމާ. ދާ މަގުމަތީ ކީފާމެންގެއާ ކައިރިކޮށްލާނީ. އޭރުން ޗޭންޖުކޮއްލެވޭނެއެއްނު" ރާދިން ބުނެލިއެވެ.\nއެއްޗެހިތައް ކާރަށް އެރުވުމާއެކު ހަލަފް އައިސް ނިމްރާގެ ގާތުގައި ހުއްޓި އޭނާއާއެކު ސައިކަލުގައި ދާން އެދުނެވެ. ހަމައެވަގުތު އަރްސަލް އައިސް ނިމްރާގެ އަތުގައި ހިފިއެވެ.\n"ޝީ އިޒް ކަމިން ވިތް މީ" އަރްސަލް ބުނެލުމާއެކު ނިމްރާގެ އަތުގައި ހިފައިގެން ގެނެސް ކާރުގެ ފަހަތު ދޮރު ހުޅުވާލިއެވެ. އޭރު ކީފާ ވެސް ހުރީ ކާރަށް އަރަން ދިމާކޮއްލާފައެވެ.\n"ކީފާ ދާންވީނު ހަލަފްއާއެކު ސައިކަލުގަ. އޭރުން ޗޭންޖުކޮއްލައިގެން އަންނަން ފަސޭހަވާނެއެއްނު" އަރްސަލް ބުނެލިއެވެ. އެކަމާ ރާދިން ވެސް އެއްބަސްވިއެވެ. ހަލަފްގެ ސައިކަލު ފަހަތަށް ކީފާ އެރިއެވެ. ކާރުގައި ތިބީ ރާދިންއާއި އަރްސަލްގެ އިތުރުން ޝިހާނާއާއި ނިމްރާއެވެ.\nމޫދަށް އެރެން އަތިރިމައްޗަށް އެންމެން ފޭބިއެވެ. އުޑުމަތި ސާފު ހޫނު ދުވަހެކެވެ. އަތިރިމަތީގައާއި މޫދުގައި މީހުން އުޅޭތަން ފެނެއެވެ. ވެލިގަނޑުމަތީގައި ކުނައެއް ފަތުރާލީ ޝިހާނާއެވެ. އޭގެ މަތީ ރާދިންގެ އަތުގައި ހުރި ބޮޑު ފެންފުޅި ބެހެއްޓިއެވެ. އަދި ޝިހާނާ ގެންގުޅުނު ދަބަސް ވެސް ބެހެއްޓިއެވެ. ނިމްރާގެ އަތަށް އަރްސަލް ދިން ދަބަސް ވެސް ކުނާ މަތީ އޭނާ ބަހައްޓާލިއެވެ. ބަލަން ނުހުރެ ހަލަފް ލައިގެން ހުރި ޓީޝާޓު ބާލާ ކުނާ މައްޗަށް އެއްލާލިއެވެ. އަރައިގެން ހުރި ފައިވަން ކުނާ ކައިރީ ބަހައްޓާފައި މޫދާ ދިމާއަށް ދުއްވައިގަތީ ނިމްރާ ގާތު ވެސް އަންނާށޭ ބުނަމުންނެވެ. ރާދިން ވެސް ކަންތައް ކުރީ އެފަދައިންނެވެ. ޝިހާނާ ދަމުން ނިމްރާ ގެންދަން އުޅެން ފެށުމުން އޭނާ ސިއްރުން ބުނެލީ މޫދަށް އެރޭ ކަހަލަ ދުވަސްކޮޅެއް ނޫންކަމުގައެވެ. އެއާއެކު ނިމްރާ ބުނަން އުޅުނީ ކީކޭކަން ޝިހާނާއަށް ނިކަން އަވަހަށް ނަގައިގަނެވުނެވެ. އަރްސަލްގެ އަތުގައި ހިފާ ކީފާ ދަމާލީ މޫދަށް ދާށެވެ. ޝިހާނާ ވެސް އޭނާ ގެންދަން އުޅެން ފެށުމުން މި ދަނީ ކަމުގައި ބުންޏެވެ. އަދި ލައިގެން ހުރި ޑެނިމް ގަމީހުގެ ގޮށްތަށް ނައްޓާލިއެވެ.\n"ހާދަ ހޫނޭ" ދާން ބޭނުންނުވެފައި ހުރި ގޮތަކަށް ދެއަތުން އިސްތަށިގަނޑު މައްޗަށް ވާގޮތަށް ހިފަހައްޓާލިއެވެ. އޭރު ނިމްރާގެ ނަޒަރު ހުރީ އަރްސަލްއަށް ހުއްޓިފައެވެ. އަރްސަލްގެ ލޮލުގައިވި ރޭބަން އައިނު ނަގާ ނިމްރާއަށް ދިއްކޮށްލިއެވެ. އަދި އޭނާއާ ކުރިމަތިލައިގެން ހުރެ ގަމީސް ހަށިގަނޑާ ވަކިކޮއްލާ އެވެސް ނިމްރާއަށް ދިއްކޮށްލިއެވެ. ޝިހާނާ ނިކަން ހެވިފައި އެ މަންޒަރު ބަލަން ހުރިއިރު ކީފާގެ މޫނުމަތިން ފޫހިކަން ފެންނަމުންދިޔައެވެ. އަރްސަލްގެ ހަށިގަނޑު އެފަދަ ފާޅުކަން ބޮޑުގޮތަކަށް މީގެ ކުރީން ނިމްރާއަށް ފެނިފައެއްނުވެއެވެ. ކަރުގައި އަޅާފައި އޮތް ރިހިކުލައިގެ ދެފަށް ފެނުނީ އަރްސަލް ގަމީސް ބޭލުމުންނެވެ.\n"މިދަނީއޭ... ދޭބަލަ" އަރްސަލްގެ އަތަށް ކީފާ ދަމާލުމުން އޭނާ އެނބުރި ބުނެލިއެވެ. އަދި ޝިހާނާއަށް ބޮލުން އިޝާރާތްކޮއްލިއެވެ.\n"ހިނގާ ކީފާ... އޭނާ އެ އަންނަނީއޭ" ޝިހާނާ އައިސް ކީފާގެ އަތުގައި ހިފައިގެން ގެންދިޔައެވެ.\n"ލައިކް ވަޓް ޔޫ ސީ... ހިނގާ އަހަންނާއެކު... އޭރުން ފަހަރެއްގައި އަތްލަން ވެސް އަހަރެން ހުއްދަ ދީފާނަން" އަރްސަލްގެ ވާހަކަތައް އިވިފައި ނިމްރާއަށް ދެ ލޯ ބޮޑުކޮށްލެވުނެވެ. އެހެންނަމަވެސް އަރްސަލްގެ ހަށިގަނޑުގެ ފުރިހަމަކަން އެއީ ދޮގުކުރެވޭނޭ ކަމެއްނޫންކަން ނިމްރާ ޤަބޫލުކުރެއެވެ. އަތުގެ މަސްތައް ވަރުގަދަކަމާއި ހިނދިބަނޑާއި ކަސްރަތުކޮއް ރީތިކޮށް ބަލަހައްޓަމުން ގެންދާކަން އޭނާގެ "ސިކްސް ޕެކް" ހެކި ދެއެވެ. މޭގައި ތުނިކޮށް ފަޅާފައި ހުރި އިސްތަށިތަކުން އޭނާގެ ފިރިހެންވަންތަކަން އިތުރުވެއެވެ.\n"ކަމް ވިތް މީ" އަރްސަލް އަނެއްކާ ވެސް ބުންޏެވެ. ނިމްރާ ދެފަރާތަށް ބޯހޫރާލިއެވެ.\n"އޯކޭ!... ފުރުޞަތުގެ ބޭނުން ހިފާނޭކަމަށް އަހަރެން ހީކުރީ. ކޮންމެ ކޮންމެ ފަހަރަކު މިކަހަލަ ޗާންސެއް ނުލިބޭނެ އިނގޭ" އަރްސަލް އެއްލޯ މަރާލަމުން ހީނލިއެވެ.\n"ޕާވާޓް... ފުރޭތަ... ދެން ދާންއުޅޭ މިތަނުން" ނިމްރާ ދަތްކުނޑިވިކާލާފައި ބުނެލިއެވެ. އަރްސަލް ބާރަށް ހެމުންހެމުން މޫދާ ދިމާއަށް ދިޔައެވެ. އޭނާއަށް ނިމްރާ ހިނިތުންވެލިތަން ލޮލުގެ ހިމަކޮޅުން ފެނުނެވެ.\nއެތައް ޚިޔާލުތަކެއް ސިކުނޑިއަށް ވެރިވެގަތް ހިނދު ނިމްރާއަށް ތިރީތުންފަތުގައި ބާރަށް ދައިގަނެވުނެވެ. ރާދިންއާއި ހަލަފްގެ ހަށިގަނޑު ފެނި ނުވާހާ ގޮތް އަރްސަލް އެ ގޮތަށް ފެނުމުން ވާންވީ ސަބަބަކާ މެދު ނިމްރާއަށް ހިތާ ސުވާލުކުރެވުނެވެ. ހަމައެއާއެކު އޭނާއަށް މިޢުވާނުގެ ޚިޔާލު އެއްފަހަރު ވެސް ސިކުނޑިއަށް މި ވީ ދުވަސްތަކުގެ ތެރޭގައި ވެރިނުވާކަން އެނގުނީ ވެސް ދެނެވެ. މިހާރު އޭނާއަށް ކުރެވޭ ފަދަ އިހުސާސެއް ފުރަތަމަ ކުރެވުނީ މިޢުވާނު ފެނިގެންނެވެ. އެހެންނަމަވެސް މިހާރު ނިމްރާގެ ސިކުނޑީގައި އަރްސަލްގެ ޚިޔާލުތައް ގިނައެވެ. އޭނާއާ މެދު މާބޮޑަށް ވިސްނެއެވެ. އަރްސަލް ރުއްސަން ބޭނުންވެއެވެ. އޭނާ ނުރުހުންވެދާނޭ ކޮންމެ ކަމަކުން އަމިއްލައަށް މަނާވެގަންނަން އިސްކަން ދެވެއެވެ. މޫނުގައި ދެއަތްތިލަ ހިންގާލުމާއެކު ނިމްރާ މޫދަށް ބަލާލިއެވެ. އެއާއެކު އަރްސަލްގެ ބުރަކަށީގައި ކީފާ އެލިގަނެގެން އުޅޭތަން ފެނުނެވެ. ނުހަނު ފަސޭހަކަމާއެކު އޭނާގެ އަތަށް ދަމާލުމާއެކު ކީފާ ކުރިމައްޗަށް ގެނެސް އެ އަންހެންކުއްޖާ އަރްސަލްއާ ގާތްކޮއްލި ގޮތް ނިމްރާ އިނީ ބަލާށެވެ.\n"އަރްސަލްއާ މެދު ވިސްނެންވީ ކީއްވެތަ؟ މިއަދު އެކުރެވުނީ ވަރަށް ސްޓުޕިޑް ކަމެއް. އޭނާ ހީކުރާނީ ކީކޭކަމެއް ނޭނގެ. ހިތަށް މިވާ ގޮތެއް ވެސް ނޭނގެ. އަރްސަލްއާއި ކިފާ މާ ގުޅޭ... އެ ދެ މީހުންގެ ދެމެދުގައި ކޮންމެވެސް ކަހަލަ ގާތްކަމެއްވާކަން ޔަގީން. އަހަންނަކީ ކާކުކަން ހަނދާންނެތި އިމުން ބޭރުނުވަން ކީފާ ވަނީ އިންޒާރުދީފަ. އެކަމަކު ކީއްވެ އަރްސަލްއާ މެދު ވިސްނެންވީ. ކީއްވެ އެކަހަލަ ސަމާސާ އަރްސަލް އަހަންނާ ކުރަނީ. އަހަރެން ވެސް މީ ހުރިހާ ހިއްސެއް ސަލާމަތުން ހުރި އަންހެންކުއްޖެއްކަން އަރްސަލްއަށް ނުވިސްނޭންވީ ކީއްވެ" ނިމްރާ އޭނާގެ އަމިއްލަ ޚިޔާލުތަކަށް ގެއްލިފައި އިނެވެ. (ނުނިމޭ)


ނޫސްވެރިކަމުގެ އިނާމު: ޖަޖުންގެ ޕެނަލް ކަނޑައަޅައި މަސައްކަތް ހަވާލުކޮށްފި\n26 ސެޕްޓެމްބަރު 2020 | ޚަބަރު\nމޯލްޑިވްސް މީޑިއާ ކައުންސިލް (އެމްއެމްސީ)އިން ކޮންމެ އަހަރަކުވެސް ބާއްވާ ނޫސްވެރިކަމުގެ އިނާމުގެ 2019 އަށް ލިބިފައިވާ ހުށަހެޅުންތައް އިންސާފު ކުރުމަށް ޓަކައި ފަނޑިޔާރުންގެ ޕެނަލެއް ކަނޑައަޅައި އެ ފަރާތްތަކާ އެ މަސައްކަތް ހަވާލުކޮށްފިއެވެ. ފަނޑިޔާރުންގެ ޕެނަލްގައި ހިމެނިވަޑައިގަންނަވާ5ބޭފުޅުންނަކީ؛\n1. އަލްފާޟިލް ޢަބްދުﷲ ނަޢީމް އިބްރާހިމް: ޢަބްދުﷲ ނަޢީމް އަކީ ނޫސްވެރިކަމާއި ލިޔުންތެރިކަމުގެ ދާއިރާއަށް އެކި ގޮތްގޮތުން ގިނަ ދުވަހު ޚިދުމަތް ކުރައްވާފައިވާ ބޭފުޅެކެވެ. އޭނާ ވަނީ އާފަތިސް ނޫހުގެ އެޑިޓަރުކަން ވެސް ކުރައްވައިފަ އެވެ. އަދި އެ ނޫސް ހިންގުމުގައި އޭނާ ގެންދަވަނީ އިސް ދައުރެއް އަދާކުރައްވަމުންނެވެ. ނޫސްވެރިކަމުގެ އިނާމުގެ ޖަޖުންގެ ޕެނަލްގައި އޭނާ މަސައްކަތް ކުރައްވާތާ ވަނީ ގިނަ އަހަރުތަކެއް ވެފައެވެ.\n2. އަލްފާޟިލް މުޙައްމަދު ނާޝިދު: ސަރުކާރުގައި 25 އަހަރު ޚިދުމަތް ކުރައްވާފައިވާ ނާޝިދު ވަނީ ހާރިޖީ ދާއިރާގައި 18 އަހަރު ހޭދަކުރައްވައިފައެވެ. އަދި ޓީވީ މޯލްޑިވްސްގެ ނިއުސް ރޫމްގެ އިސްވެރިއެއްގެ ގޮތުގައި 8 އަހަރު ދުވަސް ވަންދެން މަސައްކަތް ކުރެއްވިއެވެ. ނޫސްވެރިކަމުގެ އިނާމުގެ ޖަޖުންގެ ޕެނަލްގައި އޭނާ މަސައްކަތް ކުރައްވާތާ ވަނީ ގިނަ އަހަރުތަކެއް ވެފައެވެ.\n3. އަލްފާޟިލް ޢަލީ ނިޝާން: ޢަލީ ނިޝާނަކީ ފޮޓޯގްރަފީގެ ދާއިރާގައި ރާއްޖޭގައި މަޝްހޫރު ނަމެކެވެ. އޭނާގެ ކެރިއަރު ފެށިފައި ވަނީ، ހަވީރު ނޫހުގައި ފޮޓޯ ޖާނަލިސްޓެއްގެ ވަޒީފާއިންނެވެ. ފޮޓޯ ޖާނަލިސްޓެއްގެ ގޮތުގައި އޭނާ ގިނަ ދުވަސްތަކެއްގައި މަސައްކަތް ކުރައްވައި ތަޖުރިބާ ހޯދާފައިވެއެވެ. މިހާރުވެސް އޭނާ އަކީ ފޮޓޯގްރަފީ އާއި ވީޑިއޯގްރަފީގެ ދާއިރާއިން ފްރީލާންސްކޮށް މަސައްކަތް ކުރައްވާ ފަރާތެކެވެ. އަދި ފޮޓޯގްރަފީގެ ދާއިރާއިން މީހުން ތަމްރީން ކުރެއްވުމުގެ މަސައްކަތް ވެސް ކުރައްވައެވެ.\n4. އަލްފާޟިލް މުޙައްމަދު އަފްރާހު: މުޙައްމަދު އަފްރާހު ވަނީ ޓީވީ މޯލްޑިވްސްގައި ސީނިއަރ އެޑިޓަރެއްގެ ގޮތުގައި ގިނަ ދުވަސްތަކެއް ހޭދަކުރައްވައި ބްރޯޑްކާސްޓިންގ ދާއިރާއިން ގިނަ ތަޖުރިބާތަކެއް ހޯދާފަފައެވެ.\n5. އަލްފާޟިލާ އަޝްވާ ފަހީމް: އަޝްވާ ފަހީމް އަކީ މެލޭޝިއާގެ ސެގީ ޔުނިވަރސިޓީއިން ފޮޓޯގްރަފީ އާއި ވީޑިއޯގްރަފީގެ ދާއިރާއިން ޑިޕްލޮމާ ހާސިލްކޮށްފައިވާ ފަރާތެކެވެ. އަދި އިނގިރޭސިވިލާތުގެ ދި މޮންޓްފޯޑް ޔުނިވަރސިޓީއިން އޭނާ ވަނީ ފޮޓޯގްރަފީގެ ދާއިރާއިން މާސްޓަރޒް ހާސިލް ކުރައްވައިފައެވެ. އެއަށްފަހު، އޭނާ ވަނީ ވީޑިއޯ ޖާނަލިސްޓް އަދި ފޮޓޯ ޖާނަލިސްޓެއްގެ ގޮތުގައި ރާއްޖެޓީވީގައި މަސައްކަތް ކުރައްވައިފައެވެ. މީގެ އިތުރުން ރޮއިޓާޒް ފަދަ ބައިނަލްއަގުވާމީ ނިއުސް އެޖެންސީތަކަށް ފްރީންލާންސްކޮށް ފޮޓޯ ނަގައިދިނުމާއި ފްރީލާންސްކޮށް ވީޑިއޯ ޖާނަލިޒަމްގެ މަސައްކަތްތައް އޭނާ އަންނަނީ ކުރައްވަމުންނެވެ.\nއެހެން އަހަރުތަކާ ޚިލާފަށް މިފަހަރު އުންމީދީ ނޫސްވެރިޔާގެ ބަޔަށް ލިބިފައިވާ ހުށަހެޅުންތަކަށް ވެސް އިންސާފު ކުރައްވާނީ މި ފަނޑިޔާރުންގެ ޕެނަލުންނެވެ.\nނޫސް ބަޔާން 30\nޑިސެމްބަރު 2020 6\nސެޕްޓެމްބަރު 2020 9


ރަށިބަހެން – ކަހަނަލަ\nCategory Archives: ރަށިބަހެން\nރަށަހަ ފެރެތަމާށަގިނާ ވޯކީޓޯކީ\nJuly 26, 2015 No Comments on ރަށަހަ ފެރެތަމާށަގިނާ ވޯކީޓޯކީ\n(1) މީ ރަށަހަ ފެރެތަމާށަ ގިނެގޭ ވޯކީޓޯކީއާ ބެހޭ ގޮތެން އަފުންގެ ބައްޕާ ކޭދިން ވާހަކަ.\nރަށިބަހެން, މުޖުތަމައު\tރަށިބަހެން, ފުވައްމުލައް\nފުވައްމުލަކި ބަހަ – ފެލާވަޅޮ 1\nJanuary 7, 2015 No Comments on ފުވައްމުލަކި ބަހަ – ފެލާވަޅޮ 1\nރަމިއީ ފުވައްމުލަކުބަސް ދަސްކުރަން ޝައުގުވެރިވާ ފަރާތްތަކަށް ކޮންމެވެސްވަރެއްގެ އެހީއެއް ފޯރުކޮށް ދެވޭތޯ ލިޔެވޭ ލިޔުންތަކެކެވެ. މިފިލާވަޅުގައި މިހިމަނާލަނީ އާންމުކޮށް ވާހަކަދައްކާއިރު ބޭނުން ކުރާ ބައެއް ވާހަކަތަކެވެ.\nރަށިބަހެން, ފުވައްމުލައް\tރަށިބަހެން, ފުވައްމުލައް


Link share kuranee headline ekani kiyaafai | Mihaaru\nއެންމެ ގިނަ މީހުން ބޭނުންކުރާ ސޯޝަލް މީޑިއާ ވެބްސައިޓް ކަމަށްވާ ފޭސްބުކް. ސޯޝަލް މީޑިއާގައި ގިނައީ ނުކިޔާ ޝެއާކުރާ ލިންކުތައް\nސޯޝަލް މީޑިއާގައި ޝެއާކުރާ ލިންކުތަކުގެ 59 ޕަސެންޓަށް ކްލިކެއް ނުކުރޭ\n18 ޖޫން 2016 - 08:08\nސަމާސާ ޚަބަރު ނުވަތަ ހަގީގަތެއް ނެތް ވާހަކަތައް ޚަބަރުގެ ގޮތުގައި ގެނެސްގެން ޖޯކު ޖަހާ ވެބްސައިޓެއް ކަމަށްވާ "ސައިންސް ޕޯސްޓް" ގައި މި މަހުގެ ހަތަރު ވަނަ ދުވަހު ޖެހި ސުރުހީއެއްގައި ބުނެފައި ވަނީ ފޭސްބުކް ބޭނުންކުރާ މީހުންގެ ތެރެއިން 70 ޕަސެންޓް މީހުންނަކީ ސައިންސްގެ ޚަބަރުތަކުގެ ސުރުހީ އެކަނި ކިޔާ މީހުން ކަމަށެވެ. ޚަބަރުތަކަށް ކޮމެންޓް ކުރަނީ ޚަބަރު ނުކިޔައި ހަމައެކަނި ސުރުހީ އަށް ބަލާފައި ކަމަށް އެ ވެބްސައިޓުގައި ބުނެފައިވެ އެވެ.\nއެއީ އެއްވެސް ހަގީގަތެއް އެކުލެވޭ ވާހަކައެއް ނޫންތާ އެވެ. އެކަމަކު އެ ޕޯސްޓް ފޭސްބުކްގައި 46000 އަށް ވުރެ ގިނަފަހަރު ޝެއާކޮށްފައިވެ އެވެ. އެކަމަކު ޖޯކަކަށް ހަދާފައި ޖެހި އެ ޚަބަރު އެއީ ހަގީގަތަކަށް ވެއްޖެ އެވެ.\nކޮލަމްބިއާ ޔުނިވަސިޓީގެ ކޮމްޕިއުޓާ ސައިންޓިސްޓުންނާއި ފްރެންޗް ނެޝަނަލް އިންސްޓްޓިއުޓުން ކުރި އާ ދިރާސާއަކަށް ފަހު ބުނެފައި ވަނީ ސޯޝަލް މީޑިއާގައި ޝެއާކުރާ ލިންކުތަކުގެ ތެރެއިން 59 ޕަސެންޓް ލިންކަކީ ކްލިކް ނުކުރާ ނުވަތަ އެ ލިންކު ހުޅުވައިގެން ބެލުމެއް ނެތި ޝެއާކޮށްފައި ހުންނަ އެއްޗެހި ކަމަށެވެ. މާނަ އަކީ ސޯޝަލް މީޑިއާގައި ޚަބަރެއް ޝެއާކުރާއިރު ގިނަ މީހުން ބަލަނީ ހަމައެކަނި ސުރުހީއަށް ކަމެވެ.\nމި ދިރާސާގައި ބުނެފައި ވަނީ މިގޮތަށް ވިސްނުމެއް ނެތި، ވާނުވާ ވެސް ބަލައިނުލާ ޝެއާކުރާ ލިންކުތައް މިހާރު ވެފައި ވަނީ އިޖުތިމާއީ އަދި ސިޔާސީ މަސްރަހު ބައްޓަންކުރާ އެއްޗަކަށް ކަމަށެވެ.\n"ޚަބަރެެއް ކިޔަން ބޭނުންވާ މީހުންނަށް ވުރެ ގިނައީ އެ ޚަބަރެއް ފަތުރަން ބޭނުންވާ މީހުން،" ދިރާސާއާ ބެހޭ ގޮތުން ނެރުނު ބަޔާނެއްގައި ބުނެފައިވެ އެވެ.\nއެ ބަޔާނުގައި ބުނެފައި ވަނީ ކަންކަމާ މެދު މިހާރުގެ މުޖުތަމައުގައި މީހުން ގޮތް ކަނޑައަޅަނީ އެކަމެއްގެ ޚުލާސާއަށް ބަލައިގެން ކަމަށާއި މައްސަލައިގެ ތެރެއަށް އެހާ ބޮޑަށް ވަންނަން ބޭނުން ނުވާ ކަމަށެވެ.\nއިތުރު ލިޔުންތައް ފޭސްބުކް ސޯޝަލް ނެޓްވޯކްސް ޓްވިޓާ


Kujjaa maruvi massala Human Rights Committee ge samaalukamah\nކުއްޖާ މަރުވި މައްސަލަ ހިއުމަން ރައިޓްސް ކޮމިޓީގެ ސަމާލުކަމަށް\nރައްޔިތުންގެ މަޖިލީހުގެ ތިނަދޫ ދެކުނު ދާއިރާގެ މެމްބަރު އަބްދުﷲ ސަނީފް\nގދ. ތިނަދޫ އަބްދުއްސަމަދު މެމޯރިއަލް ހޮސްޕިޓަލުގައި ތިން މަހުގެ ކުއްޖަކު މަރުވި މައްސަލައިގައި ހެލްތް މިނިސްޓްރީން އެކަށީގެންވާ ތަހުގީގެއް ހިންގާފައި ނުވާތީ އެ މައްސަލަ ރައްޔިތުންގެ މަޖިލީހުގެ ހިއުމަން ރައިޓްސް ކޮމިޓީގެ ސަމާލުކަމަށް ގެނެސްފި އެވެ.\nއެ މައްސަލަ ކޮމިޓީގެ ސަމާލުކަމަށް ގެނައީ ތިނަދޫ ދެކުނު ދާއިރާގެ މެމްބަރު އަބްދުﷲ ސަނީފް (ސަންނަ) އެވެ.\nތިނަދޫ ހޮސްޕިޓަލުގައި ތުއްތު ކުއްޖަކު މަރުވެފައިވަނީ މިމަހުގެ 18 ވަނަ ދުވަހު އެވެ. މިއަދާ ހަމައަށް ވެސް ހެލްތް މިނިސްޓްރީގެ ޓީމެއް އެރަށަށް ގޮސް ތަހުގީގު ހިންގާފައި ނުވާ ކަމަށް ސަނީފް އަވަސް އަށް ވިދާޅުވި އެވެ.\nއާއިލާގެ ފަރާތުން ބޮޑެތި ތުހުމަތުތަކެއް މި މައްސަލައިގައި ކުރާއިރު ހެލްތް މިނިސްޓްރީން ތިނަދޫ ހޮސްޕޮޓަލަށް ގުޅައިގެން ކަން ހިނގާފައިވާ ގޮތް ސާފުކުރުމަކީ މިކަމުގައި އަމަލު ކުރެވިގެންވާނެ ގޮތް ނޫން ކަމަށް ސަނީފް ވިދާޅުވި އެވެ. އޭގެ ބަދަލުގައި ރަނގަޅު ތަހުގީގެއް ހިންގޭނީ މިނިސްޓްރީގެ ޓީމެއް އެރަށަށް ގޮސް، ކަންހިނގާފައިވާ ގޮތުގެ އަސްލު ރަގަޅަށް ބެލިގެން ކަމަށް އޭނާ ގަބޫލުކުރައްވަ އެވެ.\nމިކަން މިގޮތަށް ހިނގާފައި އޮތުމުން އެ މައްސަލަ ރައްޔިތުންގެ މަޖިލީހުގެ ހިއުމަން ރައިޓްސް ކޮމިޓީގެ ސަމާލުކަމަށް ގެނެސްފައިވާނެ ކަމަށް ސަނީފް ވިދާޅުވި އެވެ.\n"ކޮމެޓީގެ ސަމާލުކަމަށް މިކަން މިގެނައީ މިފަދަ ކަންކަން ހިނގަން މެދުވެރި ވަނީ ކިހިނެއްތޯ ބަލަން. މިއީ ސިސްޓަމުގެ ތެރެއިން ހިނގާ ކަމެއްތޯ ބަލައި އެކަމަށް އޮތީ ކޮން ހައްލެއްތޯ ދެނެގަންނަން. މި ދައްކަނީ ތުއްތު ކުއްޖެއްގެ ފުރާނަ ގެއްލުނު ވާހަކަ. މިއީ އާދައިގެ ކުޑަކުޑަ ކަމެއް ނޫން. މިކަން ހިނގާފައިވާ ގޮތް ރަގަޅަކަށް ނުބެލޭނެ މިނިސްޓްރީން މިތާ ތިބެގެން އެ ހޮސްޕިޓަލަށް ގުޅައިގެން އެ މީހުންގެ ބަޔާން ނަގައިގެނެއް. ކިހިނެއް ތޯ އިހުމާލުވީ ބަޔަކު އެކަން ބަލާނީ،" ސަނީފް ވިދާޅުވި އެވެ.\nއޭނާ އިތުރަށް ވިދާޅުވީ މި މަހުގެ ކުރީކޮޅު ފުވައްމުލަކު ހޮސްޕިޓަލްގެ އިހުމާލުން ހަ އަހަރުގެ ކުއްޖަކު މަރުވި މައްސަލައިގައި 24 ގަޑިއިރު ތެރޭގައި މިނިސްޓްރީގެ ޓީމެއް އެރަށަށް ގޮސް މައްސަލަ ބަލަން ފަށައިފައިވާ ކަމަށެވެ. ނަމަވެސް ތިނަދޫ މައްސަލައާއި ގުޅިގެން މިނިސްޓްރީން އެގޮތަށް އަމަލުކޮށްފައި ނުވަނީ ކީއްވެތޯ ސަނީފް ސުވާލު އުފެއްދެވި އެވެ.\nމިހާދިސާ ހިނގާފައިވަނީ އަބްދުއްސަމަދު މެމޯރިއަލް ހޮސްޕިޓަލްގެ އިހުމާލުން ކަމަށް ބުނެ އާއިލާ އިން އަންނަނީ ބޮޑެތި ތުހުމަތުތަކެއް ކުރަމުންނެވެ. އެކުއްޖާ ބޭރަށް ހިންގާތީ އެމްބިއުލާންސް ފޮނުވައިދޭން އެދުނުތާ ދެގަޑިއިރުފަހުން އެމްބިއުލާންސް ފޮނުވިއިރު، ކުއްޖާ ގޮވައިގެން އާއިލާގެ މެމްބަރަކު ހޮސްޕިޓަލަށް ދިއުމަށް ވެސް ހޮސްޕިޓަލުން ދިޔައީ ދެކޮޅު ހަދަމުން ކަމަށް އާއިލާ އިން ބުނެ އެވެ.\nއެވަގުތު އެ އާއިލާގައި ކޮވިޑް-19 އަށް ޕޮޒިޓިވްވެފައިވާ ބަޔަކު ތިބުމުން ހޮސްޕިޓަލުން ތަކުރާރުކޮށް ބުނަމުން ދިޔައީ ކުއްޖާ ގެންދަން ޖެހޭނީ ކޮވިޑް ފެސިލިޓީއަށް ކަމަށާއި ބަލައި ދާންދެން ގޭގައި މަޑުކުރުމަށެވެ. ނަމަވެސް އެކުއްޖާގެ ބައްޕަ ފޭސްބުކްގައި ލިޔެފައިވާ ޕޯސްޓެއްގައި ބުނެފައިވަނީ އެމީހުން ކޮވިޑުން ރަނގަޅުވިތާ 18 ވަރަކަށް ދުވަސްވެފައިވާ ކަމަށެވެ. އެވަރުން\nތިނަދޫ މައްސަލަ ތަހުގީގު ކުރަމުން އަންނަ ކަމަށް ހެލްތް މިނިސްޓްރީން ބުނެ އެވެ.\nމީގެ ކުރިން ކޮވިޑަށް ޕޮޒިޓިވް ވެފައިވަނިކޮށް ފަރުވާ ދިނުމުގައި އިހްމާލުވުމާ ގުޅިގެން އުމުރުން 10 އަހަރުގެ ފާތިމަތު މިޝްކާ ވަނީ މަރުވެފަ އެވެ. އެފަހަރު ވެސް އިހުމާލުވެފައި ވަނީ ހޮސްޕިޓަލުންނެވެ.\nރައްޔިތުންގެ މަޖިލިސް ގދ. ތިނަދޫ އަހުމަދު ނަސީމް + މިނިސްޓްރީ އޮފް ހެލްތު\nތިނަދޫއަށް ފޮނުވާ ޑޮކްޓަރުން ފިލާ މައްސަލަ ބޮޑުވެފައި\nވެކްސިން ރައްކާކުރާ ސެންޓަރުތަކެއް\n"ރަށްރަށުގައި ޕްރައިވެޓް ހޮސްޕިޓަލްތައް އަޅަން ޖެހޭ"\nހޮސްޕިޓަލްތައް އެޅުމާބެހޭ ތަފުސީލްތައް ދެއްވައިފި


Sihhee haalathu goas vumun Maradona team dhookollaifi | Mihaaru\nސިއްހީ ހާލަތު ގޯސްވުމުން މަރަޑޯނާ ޓީމު ދޫކޮށްލައިފި\n14 ޖޫން 2019 - 15:15\nމެކްސިކޯ ސިޓީ (ޖޫން 14) – ސިއްހީ ހާލަތު ގޯސްވުމާ ގުޅިގެން، އާޖެންޓީނާގެ ލެޖެންޑް ޑިއޭގޯ މަރަޑޯނާ ކޯޗުކޮށްދެމުން އައި މެކްސިކޯގެ ދެ ވަނަ ޑިވިޝަން ކްލަބް ޑޮރަޑޮސް ޑި ސިނަލޯގެ މަގާމުން އިސްތިއުފާދީފި އެވެ.\nމަޝްހޫރު ފުޓްބޯޅަ ކޯޗު ޕެޕް ގާޑިއޯލާ ކުޅުންތެރިޔެއްގެ ގޮތުގައި އެންމެ ފަހުން ފެނުނު ކްލަބް ކަމަށްވާ ޑޮރަޑޮސްއާ މަރަޑޯނާ ހަވާލުވީ މިދިޔަ އަހަރު ސެޕްޓެމްބަރު މަހުގެ ތެރޭގަ އެވެ. އެ ޓީމު މެކްސިކޯ ފުރަތަމަ ޑިވިޝަނަށް ކޮލިފައިކޮށްދޭން އަމާޒުހިފި މަރަޑޯނާ އަށް އެކަން ކާމިޔާބުނުވީ މިދިޔަ މަހު ކުރީކޮޅުގައި ކުޅުނު ޕްލޭއޮފް މެޗުން ބަލިވުމުންނެވެ. ޑޮރަޑަސް ފުރަތަމަ ޑިވިޝަނަށް ނުގެންގޮސްދެވުމުން ފުން ހިތާމައެއް ކުރިމަތިވެފައިވާ ކަމަށް މަރަޑޯނާ އޭރު ވަނީ ބުނެފަ އެވެ.\nއުމުރުން 58 އަހަރުގެ މަރަޑޯނާގެ ވަކީލު މަޓިއަސް މޯލާ އާންމުކުރި ބަޔާނެއްގައި ބުނެފައިވަނީ ޑޮރަޑޮސްގެ ކޯޗުކަމުން މަރަޑޯނާ ވަކިވާން ނިންމާފައިވާ ކަމަށާއި އެއީ އޭނާގެ ސިއްހީ ހާލަތު ގޯސްވުމުން ނިންމި ނިންމުމެއް ކަމަށެވެ. އަދި ސިއްހީ ހާލަތު ރަނގަޅު ކުރުމުގެ ގޮތުން ކުރިއަށް އޮތް ދުވަސްތަކުގައި މަރަޑޯނާގެ ކޮނޑާއި ކަކުލުގެ އޮޕަރޭޝަންތަކެއް ކުރަން ހަމަޖެހިފައިވާ ކަމަށް އެ ބަޔާނުގައިވެ އެވެ.\nއާޖެންޓީނާ އަށް 1986 ވަނަ އަހަރު ވޯލްޑް ކަޕް ކާމިޔާބުކޮށްދިން ކެޕްޓަން މަރަޑޯނާ ޔޫއޭއީގެ އަލް ފުޖައިރާ އިން މިދިޔަ އަހަރު އޭޕްރިލް މަހު ވަކިވީ ވެސް އެ ޓީމު ފުރަތަމަ ޑިވިޝަނަށް ކޮލިފައިކޮށްނުދެވުމުންނެވެ. މީގެ ކުރިން ޔޫއޭއީގެ އަލް ވަސްލް އަށް ވެސް ކޯޗުކޮށްދިން މަރަޑޯނާގެ ކޯޗިން ކެރިއަރުގައި މިހާތަނަށް އެކަށީގެންވާ ކާމިޔާބެއް ނުހޯދެ އެވެ. އޭނާ އަށް އާޖެންޓީނާގެ ގައުމީ ކޯޗުކަން 2008 އިން 2010 އަށް ލިބުނު ނަމަވެސް، މާބޮޑު ކަމެއް ނުކުރެވުނެވެ. އެގޮތުން ލިއޮނަލް މެސީ ފަދަ ކުޅުންތެރިންނާ އެކު ފޭވަރިޓުންގެ ގޮތުގައި ނުކުމެ 2010 ވަނަ އަހަރުގެ ވޯލްޑް ކަޕުގެ ދެ ވަނަ ބުރުން ކެޓީ އެވެ.\nމިދިޔަ މަހު މަރަޑޯނާ ވަނީ މި ސީޒަނަށް ފަހު އޭނާ ޑޮރަޑޮސް ދޫކޮށްލަފާނެ ކަމަށް ބުނެފަ އެވެ. އެއީ ބައެއް ރެފްރީން އޭނާއާ ޒާތީ ގޮތުން ބައެއް ނިންމުންތައް އެ ޓީމާ ދެކޮޅަށް ނިންމާ ކަމަށް ތުހުމަތުކުރުމަށް ފަހު އެވެ.\nދާދި ފަހުން ފޮކްސް ސްޕޯޓްސް އަށް ދިން އިންޓަވިއުއެއްގައި މަރަޑޯނާ ވަނީ މެންޗެސްޓާ ޔުނައިޓެޑަށް އަލުން ގަދަބާރަކަށް ހަދައި އެ ޓީމަށް ކާމިޔާބު ހޯދައިދެވޭނެ ކޯޗަަކަށް ހުރީ އޭނާ ކަމަށާއި އެ ޒިންމާ ހަވާލުކޮށްފިނަމަ ބަލައިގަންނަން ތައްޔާރަށް ހުރި ކަމަށް ބުނެފަ އެވެ.\nއިތުރު ލިޔުންތައް އާޖެންޓީނާ ޑިއޭގޯ މަރަޑޯނާ


އައްސޭރި ޖަލުގެ ނަރުދަމާ ކ.ހިންމަފުށި ނަރުދަމާއަށް ގުޅާލުމަށް ބޭނުންވާ ތަކެތި ސަޕްލައި ކޮށްދޭނެ ފަރާތެއް ހޯދުން:\nސުރުޙީގައި ދަންނަވާފައިވާ މަސައްކަތް ކޮށްދޭނެ ފަރާތެއް ހޯދުމަށް ކޮށްފައިވާ ނަންބަރު:- (IUL)167-PR/167/2021/07 އިޢުލާނާއި ގުޅިގެން ބީލަން ހުށަހަޅާފައިވާ ފަރާތްތަކުގެ ތެރެއިން، މި މަސައްކަތް ކޮށްދޭނެ ފަރާތެއް ނިންމުމަށް މި ސަރވިސްގެ ބިޑް ކޮމެޓީގެ 07 ވަނަ ޖަލްސާއިން ނިންމާފައިވާ ނިންމުން ބާޠިލްކޮށް، ތިރީގައި ދެންނެވިފައިވާ ފަރާތާއި ހަވާލުކޮށްގެން ކުރިއަށް ގެންދިއުމަށް މި ސަރވިސްގެ ބިޑް ކޮމެޓީގެ 19 ވަނަ ޖަލްސާއިން ނިންމާފައިވާ ނިންމުން ޢާއްމުކޮށް އަންގާ އިޢުލާން ކުރަމެވެ.\nބީލަން ޙަވާލު ކުރަން ނިންމާފައިވާ ފަރާތް:\n2. ބީލަން ހުށަހަޅާފައިވާ އެހެނިހެން ފަރާތްތައް:\nބްރިލިއަންޓް ކޮމްޕަނީ ޕވޓ ލޓޑ\nމި މަސައްކަތް ހަވާލު ކުރަން ނިންމާފައިވަނީ އަންދާސީ ހިސާބު ހުށަހަޅާފައިވާ ފަރާތްތަކުގެ ތެރެއިން އިވެލުއޭޝަންގައި އެއްވަނަ އަށް ގޮސްފައިވާ ފަރާތަށެވެ.\nތިޔަ ފަރާތުން ހުށަހަޅާފައިވާ ބިޑުގެ އިވެލުއޭޝަން ކުރިއަށް ގެންގޮސްފައިވާ ގޮތުގެ ތަފްސީލް ނުވަތަ ބީލަމާއި ގުޅިގެން ޝަކުވާއެއް ހުށަހެޅުމަށް ކަނޑައެޅިފައިވާ އެންމެ ފަހު ތާރީހަކީ 2021 ޖޫން 27 ވަނަ ދުވަހެވެ. މި ތާރީހައް ސްޓޭންޑް-ސްޓިލް މުއްދަތު ހަމަވާނެއެވެ. ޝަކުވާ ނުވަތަ އިވެލުއޭޝަންގެ ތަފްސީލް ހޯދުމަށް އެދޭއިރު، މަސައްކަތުގެ ނަން، ބީލަންވެރިޔާގެ ނަން، ގުޅޭނެ ފޯނު ނަންބަރު އިގޭނެހެން ތިރީގައިވާ އީ.މެއިލްއަށް، މި ސަރވިސްއަށް އެޑްރެސް ކުރުމަށްފަހު ހުށަހަޅަންވާނެއެވެ.\nސުންގަޑި: 27 ޖޫން 2021 00:00


Effaharaa eki device thakun Whatsapp ah login vevey goiy hadhanee | Mihaaru\nއެއްފަހަރާ އެކި ޑިވަސްތަކުން ވަޓްސްއެޕަށް ލޮގިންވެވޭ ގޮތް ހަދަނީ\n23 ސެޕްޓެމްބަރ 2020 - 07:18 1 comment\nފޭސްބުކްގެ ދަށުން ހިންގާ ވަޓްސްއެޕްގެ އެއް އެކައުންޓަކަށް އެއްފަހަރާ އެކި ޑިވައިސްތަކުން ލޮގިންކޮށްގެން ބޭނުންކުރެވޭ ގޮތް ވަރަށް އަވަހަށް ހަދަން ނިންމާފައިވާ ކަމަށް ރިޕޯޓްތައް ބުނެފި އެވެ.\nޓެކް ޚަބަރުތައް ގެނެސްދޭ ނޫސްތަކުން ބުނީ އެ ފީޗާ މިހާރު އެންޑްރޮއިޑާއި އައިއޯސް ބީޓާގައި ޓެސްޓް ވެސް ކުރަމުން އަންނަ ކަމަށެވެ. މި ބަދަލާ އެކު ހަތަރު ޑިވައިސްއަކުން އެއް އެކައުންޓް ބޭނުންކުރެވޭނެ އެވެ. އޭގެ މާނަ އަކީ މައި ޑިވައިސްއާ ލިންކް ނުކޮށް، ވަޓްސްއެޕް އިތުރު ޑިވައިސްތަކުގައި ބޭނުންކުރެވުމެވެ. މިހާރު އަމަލުކުރާ އުސޫލަށް ބަލާ އިރު ވަޓްސްއެޕް ވެބް ވެސް މަސައްކަތްކުރަނީ މައި އެކައުންޓާ ގުޅުވާލައިގެންނެވެ.\nމިކަމާ ބެހޭ ގޮތުން ވަޓްސްއެޕާއި ފޭސްބުކުން އަދި ރަސްމީކޮށް އެއްވެސް ވާހަކައެއް ނުދައްކަ އެވެ. އެކަމަކު ވެބީޓާއިންފޯ އިން ބުނި ގޮތުގައި އާ ފީޗާގެ މަސައްކަތް ކުރަމުން އަންނަތާ ވެސް މިހާރު ދުވަސްކޮޅެއްވެއްޖެ އެވެ. އެހެންވެ މާ ލަސްތަކެއް ނުވެ، އާ ފީޗާ ލިބެން ފަށާނެ އެވެ.\nއެ ނޫހުން ބުނި ގޮތުގައި އާ ފީޗާ ލިބެން ފަށާއިރު މިހާރާ ހިލާފަށް އެންޑްރޮއިޑް ޓެބްލެޓާއި އައިޕެޑުން ވެސް ވަޓްސްއެޕް ބޭނުންކުރެވޭނެ އެވެ. އަދި އެ ފީޗާއާ އެކު މުއާމަލާތްތަކުގެ ރައްކާތެރިކޮށް ކަށަވަރުކޮށް ދިނުމުގެ ފިޔަވަޅުތައް ވެސް އިތުރަށް ވަރުގަދަކުރެވިފައި ހުންނާނެ އެވެ. އެގޮތުން އެއް ޑިވައިސް އިން އަނެއް ޑިވައިސް ވަޓްސްއެޕް ބޭނުންކުރުމުގައި ހިޖުރަކުރާ އިރު، ކުރީގެ ޑިވައިސް އިން މުއާމަލާތްތައް ބަންދުކޮށްލާނެ އެވެ. ވަޓްސްއެޕްގެ މައި އެކައުންޓަށް ލިބޭ ހުރިހާ ހިދުމަތެއް އާ ފީޗާގެ ތެރެއިން ނުލިބުނަސް މުހިއްމު ގިނަ ބައިތައް އޭގެ ތެރެއަށް އަންނާނެ އެވެ. އޭގެ ތެރޭގައި ޔުނިފައިޑް ޗެޓް ހިސްޓްރީ އާއި މިއުޓިން ޗެޓާއި "ސްޓާރިން" މެސެޖް ހިމެނެ އެވެ.\nރިޕޯޓްތައް ބުނާގޮތުން ވަޓްސްއެޕުން މިހާރު އަންނަނީ އޭގެ ސްޓޯރޭޖް ވެސް މިހާރަށް ވުރެ ވަރުގަދަކޮށް، ހަރުދަނާކުރުމުގެ ގޮތުން "ސްޓޯރޭޖް ޖޫޒޭޖް" ގެ ނަމުގައި ވެސް ފީޗާއެއް ދޫކޮށްލަން ތައްޔާރުވަމުންނެވެ. މީގެ ސަބަބުން "ވަޓްސްއެޕް މީޑިއާ" މެނޭޖްކުރަން ބޮޑު ލުއިކަމެއް ގެނެސްދޭނެ އެވެ.\nއިތުރު ލިޔުންތައް ފޭސްބުކް ސޯޝަލް މީޑިއާ


BREAKING NEWS: High Court In Gasim Minivan Kohfi - Vaguthu\nހައިކޯޓުން ގާސިމް މިނިވަންކޮށްފި\nގާސިމް އިބްރާހިމް ހައިކޯޓުން ނުކުމެވަޑައިގަންނަަވަނީ - ވަގުތު އިމޭޖަސް : އަމީން ފަހުމީ\nޖުމްހޫރީ ޕާޓީގެ ލީޑަރު ގާސިމް އިބްރާހިމް މައްޗަށް އުފުލާފައިވާ ރިޝްވަތު ދިނުމަށް ހުށަހެޅުމުގެ ދައުވާ ބާތިލުކޮށް، ހައިކޯޓުން އޭނާ މިނިވަންކޮށްފިއެވެ.\nގާސިމް މިނިވަންކުރީ މި މައްސަލަ ބެއްލެވި ހައިކޯޓުގެ ތިން ފަނޑިޔާރުންގެ އިއްތިފާގުންނެވެ.\nރައްޔިތުންގެ މަޖިލީހުގެ މެންބަރުންނަށް ރިޝްވަތު ހުށަހެޅުއްވި ކަމުގެ ތުހުމަތުގައި، ދައުލަތުން ގާސިމްގެ މައްޗަށް އުފުލާފައިވަނީ ރިޝްވަތު ހުށަހެޅުމުގެ ދައުވާއެވެ. އެ މައްސަލަ ސާބިތުވެ ގާސިމްގެ މައްޗަށް މިދިޔަ އަހަރު ކްރިމިނަލް ކޯޓުން ވަނީ ތިން އަހަރާއި ދެ މަހާއި 12 ދުވަހުގެ ޖަލު ހުކުމެއް އިއްވާފައެވެ.\nމި މައްސަލަ ޤާސިމް އިބްރާހީމްގެ ފަރާތުން ހައިކޯޓުގައި އިސްތިއުނާފު ކުރި މައްސަލައިގެ ހުކުމުގައި ހައިކޯޓުން ވިދާޅުވީ، ޤާސިމްގެ މައްޗަށް މި ދައުވާ އުފުލާ ކްރިމިނަލް ކޯޓުގައި ޝަރީއަތް ހިންގިއިރު، ދިވެހިރާއްޖޭގެ ޤާނޫނު އަސާސީއާއި، ޤާނޫނުތަކުން ލިބިދީފައިވާ ބައެއް ހައްޤުތައް ޤާސިމް އިބްރާހީމަށް ލިބިދީފައިވާކަމަށް ހައިކޯޓަށް ޤާބޫލު ނުކުރެވޭ ކަމަށެވެ.\nއަދި ބޭސް ފަރުވާއަށް ރާއްޖެއިން ބޭރަށް ފުރުމަށް ޤާސިމް އިބްރާހީމް ކޯޓުގައި އެދިފައިވީ ހިނދު އެކަމަށް ކޯޓުން ވަކި ގޮތެއް ނުނިންމަނީސް ފިލައިގެން ދާން އުޅޭކަމަށްބުނެ ކޯޓުން ޤާސިމްގެ ޕާސްޕޯޓް ހިފަހައްޓާފައިވަނީވެސް އިޖުރާއަތުތަކާ ޚިލާފަށް ކަމަށް ހައިކޯޓުގެ ހުކުމުގައި ބުނެފައިވެއެވެ.\nޤާސިމްގެ މައްޗަށް އުފުލާފައިވާ ދައުވާ ދައުލަތުގެ ވަކީލުން ހާޒިރު ނުވުމުން ކްރިމިނަލް ކޯޓުން ބާތިލް ކުރިއިރު އެދުވަގެރޭ (10 ޖުލައި 2017 ވަނަ ދުވަހުގެ ރޭ) 19:00 ގައި ބާއްވަން ތާވަލް ކޮށްފައިވާ އަޑުއެހުން ޖެހިގެން އަންނަ ދުވަހަށް ފަސްކޮށްދިނިމަށް އެދި ޕްރޮސެކިއުޓަރ ޖެނެރަލްގެ އޮފީހުން ކްރިމިނަލް ކޯޓުން ސިޓީ ފޮނުވާފައިވާ ކަމަށް ހައިކޯޓުގެ ހުކުމުގައި ފާހަގަކޮށްފައިވެއެވެ. އެހާލަތުގައި ބާތިލްކުރި ދައުވާ 12 ޖުލައި 2017 ގައި އަލުން ހުށަހެޅުމުން ބަލައިގަނެ ކުރިއަށް ގެންގޮސްފައިވަނީ ޤާނޫނާ ޚިލާފަށް ކަމަށް ޤާބޫލު ނުކުރެވޭ ކަމަށް ހުކުމުގައި ވިދާޅުވެފައިވެއެވެ.\nނަމަވެސް އަލުން ދައުވާ އުފުލިއިރު ޖިނާއީ އިޖުރާއަތުގެ ޤާނޫނަށް އަމަލުކުރަން ފަށާފައިވުމުން، މައްސަލަ ކުރިއަށް ގެންގޮސްފައިވަނީ ބާތިލުކުރި ޝަރީއަތުގެ އަޑުއެހުންތައް އައު ދައުވާގެ އަޑުއެހުންތަކެއްގެ ގޮތުގައި ބަލައިގެން ކުރިއަށް ގެންގޮސްފައިވުމުން ޖިނާއީ އިޖުރާއަތުގެ ޤާނޫނުން ލިބުދޭ ހައްޤުތަކަށް ޤާސިމް އިބްރާހީމަށް ލިބިފައި ނުވާކަން ހުކުމުގައި ފާހަގަކޮށްފައިވެއެވެ.\nހައިކޯޓުން އިއްވި ހުކުމުގައި ވިދާޅުވެފައިވަނީ ޤާސިމް އިބްރާހީމްގެ މައްޗަށް ކްރިމިނަލް ކޯޓުގައި ޝަރީއަތް ހިންގިއިރު، ޤާސިމް އިބްރާހީމް ހުންނެވީ ކޯޓަށް ހާޒިރުވެވޭފަދަ ޚާލަތެއްގައި ނޫންކަން ބަޔާންކޮށް އެޑީކޭ ހޮސްޕިޓަލާއި، އައިޖީއެމް ހޮސްޕިޓަލުންވެސް ކޯޓަށް ލިޔުން ހުށަހަޅާފައިވީ ނަމަވެސް ޝަރީއަތް ހިންގާފައިވަނީ ޤާސިމް އިބްރާހީމްގެ ޞިއްޙީ ޚާލަތަށް ރިއާޔަތް ކުރުމެއް ނެތިކަން ހުށަހަޅާފައިވާ ލިޔުންތަކުން އެނގެން އޮންނަ ކަމަށެވެ.\nއިތުރަށް ހުކުމުގައި ވިދާޅުވެފައިވަނީ މައްސަލައިގެ ހުލާސާ ބަޔާން އިއްވުމާއި، އަދަބާއި ބެހޭގޮތުން ވާހަކަ ދެއްކުމާއި، ހުކުމް ކުރުމަށް ބޭއްވި އަޑުއެހުންތައް ކްރިމިނަލް ކޯޓުގައި ކުރިއަށް ގެންގޮސްފައިވަނީ ޤާސިމް އިބްރާޙީމްގެ ޣައިރު ޚާޒިރުގައި ކަމަށާއި، 2008 ވަނަ އަހަރު އައު ޤާއުނޫ އަސާސީއަށް އަމަލުކުރަން ފެށިފަހުން ޣައިރު ހާޒިރުގައި ޝަރީއަތް ނުކުރާކަން ދައުލަތުންވެސް ވިދާޅުވާ ކަމަށެވެ.\nއަދި ޤާނޫނު އަސާސީގެ 51 ވަނަ މާއްދާގެ (ޅ) އިން ލިބިދީފައިވާ ހާޒިރުގައި ޝަރީއަތް ހިންގުމުގެ ހައްޤުން އެއްކިބާކޮށް ހިންގާފައިވާ ޝަރީއަތެއްކަމުން ޞައްޚަ މަގުން ތަރުތީބުވެގެން ހިންގާފައިވާ ޝަރީއަތެއްކަމަށް ބެލެވެން ނޯންނާނެ ކަމަށް ހައިކޯޓުގެ ހުކުމުގައި ވިދާޅުވެފައިވެއެވެ.\nމިދެންނެވި ކަންކަން މިހެން ހުރުމާއެކު މ.މާފަންނުވިލާ ޤާސިމް އިބްރާހީމްގެ މައްޗަށް ކްރިމިނަލް ކޯޓުން އިއްވާފައިވާ ހުކުމް ދިވެހިރާއްޖޭގެ ހައިކޯޓުން ވަނީ ބާތިލް ކޮށްފައެވެ.\nއޮކްޓޯބަރ 22, 2018 14:36\nސާފުހުދު ފޮތިކޮޅަކަށްވީ އަވަހަށް އިތުރުމީހަކާ ކައިވެނިކޮށްގެން މައިތިރިވެ\nއޮކްޓޯބަރ 22, 2018 14:39\nޝަރުއީ ނިޒާމް ދޯ ؟\nއޮކްޓޯބަރ 22, 2018 14:56\nޤާސިމް މިނިވަންވީތީ ވަރަށްބޮޑަށް އުފާވެއްޖެއެވެ ޤާސިމްގެ އެހީތެރިކަން ވަރަށްގިނަ ރައްޔިތުންނަށް ލިބިފައިވެއެވެ އެގޮތުން އަހަރެންގެ އަންހެނުން ވަރަށްބޮޑަށް ބަލިވެގެން ރާއްޖެއިންބޭރަށް ދިއުމަށްވެސް ޤާސިމްގެ އެހީތެރިކަން ވަރަށްބޮޑަށް ލިބިފައިވެއެވެ\nއޮކްޓޯބަރ 22, 2018 15:06\nމިހާރު ވަރައްރަނގަލުވާނެ ކޯޓުތަކުގެ ފަނޑިޔާ\nޜުން ވަރައްރަނގަލހުވާނެ މިއީ ވަރައްވާހަކަ\nއޮކްޓޯބަރ 22, 2018 15:39\nމި5 އަހަރު އިންސާފުއޮންނާނީ ތިގޮތައް\nއޮކްޓޯބަރ 22, 2018 17:20\nނިކަމެތި ރައްޔިތުމީހާމެން ހަމަ ކުޑަގޮޅީގައި، ފައިސާވެރިންނާއި ސިޔާސީ ކުށްވެރިން ކަފާލުގެ ދަށުންނާއި ވަކާލާތުގެ ދަށުން ޖަލުންނެރެ މިނިވަންކުރަމުންދާތަން ފެނުމުން އަހާލަންބޭނުންވަނީ މިއީތޯ އިންސާފަކީ، އާދައިގެ ރައްޔިތުމީހާމެންގެ ދަރިން ދިގުމުށްދަތުގައި ޖަލުގައި ހޭދަވަމުން ދާއިރު އެ ގައިދީންނާއި އާއިލާއިންވެސް ހާދަ ހިތާމައެއްކުރެޔޭ، މިކަން އިގޭފަރާތެއް ވޭބާ؟؟؟\nއޮކްޓޯބަރ 22, 2018 19:52\nއިންސާފުލިބި ޑިމޮކްރަސީ ފުރިހަމަވީކަމަށް ބެލެވެނީ ދުނިޔޭގެ އެދުމާހެދި އުޅޭ ވެރިންނަށް އެމީހަކު އެދޭ ގޮތަކަށް ޙުކުމްކުރުމުން. އެއޮތީ ޙައްޤަށް ރުޖޫޢަވެފަ. ދެން ދެތިން ދުވަހުން ތިޙައްޤު އިދިކޮޅަށް ނުޖަހާތި.\nއޮކްޓޯބަރ 22, 2018 21:05\nކުރިން ހުކުން ކުރި ފަނޑިޔާރުންނަށް ތިކަމުގައި އޮތީ ކޮން ހުކުމެއް..؟؟ މީހެއްގެ ޙައްޤަކަށް އަރައިގަތީ.. މަޤާމުގެ ނުފޫޒު ބޭނުން ކުރީ..


galehiri: ހަވަރުތިނަދޫގެ ދެވަނަ އާބާދީ ފަންސަޔާޅީސް\nހަވަރުތިނަދޫގެ ދެވަނަ އާބާދީ ފަންސަޔާޅީސް\nހަވަރުތިނަދޫން މީހުން ބޭލީ 1962މ. ގަ އެވެ. އޭގެފަހުން އެ ރަށް4އަހަރެއްހާ ދުވަހު ފަޅުރަށެއްގެ ގޮތަށް އޮތެވެ. ގދ. އަތޮޅުވެރިޔާ އަލްފާޟިލް ޙުސޭން މަނިކުގެ ސީދާ ބެއްލެވުމުގެ ދަށުގައި އަތޮޅު އޮފީހުގެ ޙަވާލުގައެވެ. އެ ދުވަސްވަރު އެ ރަށުގެ ބިމުގައި ހެދިފައިވާ ކާބޯތަކެތީގެ ބާވަތްތަކާއި ލަކުޑި ދަރުފަދަ އެއްޗެތި އެކަމަށް ބޭނުންވާ ބަޔަކަށް ހަމަޖެހިފައިވާ އުޞޫލެއްގެ ދަށުން ދޫކުރިއެވެ.\nހަވަރުތިނަދޫގައި ދެވަނަ ފަހަރަށް މީހުން އަބާދުވީ 22 އޯގަސްޓް 1966 ގައެވެ. އެއީ ހަވަރުތިނަދޫ ބިމުގެ ދެވަނަ އާބާދީއެވެ. ދެވަނަ ވަޒަންވެރިންނެވެ. މިއާބާދީއަކީ ހަވަރުތިނަދޫން ބޭލި މީހުން އަނބުރައި އެ ރަށަށް ގެނެސްގެން އެމީހުންނަށް ސީދާ ނިސްބަތްކުރެވޭނޭ އާބާދީއެއް ކަމަކަށް ނުބެލެވެއެވެ. ހަވަރުތިނަދޫން ބޭލި މީހުން ސީދާ އެރަށަކަށް އަނބުރައި ނުގެންދެއެވެ. ގެންދަން އުޅުނުކަމެއް އަޅުގަނޑު ނުދެނެހުރީމެވެ. ފަޅުރަށެއްގެ ގޮތަށް އޮތް ރަށެއްގައި ދިވެހިރާއްޖެއިން ވަޒަންވެރިވާން ބޭނުންބަޔަކަށް އެކަމުގެ ފުރުޞަތު ހުޅުވާލީމާ، ދިޔަބަޔަކު ދިޔައީއެވެ. ނުދިޔަބަޔަކު ނުދިޔައީއެވެ.\nހަވަރުތިނަދޫގައި ދެވަނަފަހަރަށް މީހުން އާބާދުކުރެއްވުމުގެ މަސައްކަތް އިސްކޮށް ކުރައްވައި ހިންގެވުމަށް ސަރުކާރުން ފޮނުއްވީ މާލޭ މަޑުފެހިގޭ އަލްފާޟިލް އަލްމަރުޙޫމް އަޙުމަދު ރަޝީދު (ތުއްތުދީދި ދޮންމަނިކު)އެވެ. އެކަމަށް ވަރަށް ޤާބިލް ބޭފުޅެކެވެ. ސަރުކާރުން ހަމަޖެއްސެވި ޗާޓަކާ އެއްގޮތަށް މަގުތަކާއި ގޯތި ދޭނޭ ތަންތަނާއި ހުސްބިންތަކާއި މިސްކިތްތަކާއި ތަންތަން ހަމަޖެއްސެވިއެވެ. ކުރީގައި ހަވަރުތިނަދޫގައި ހުރި މިސްކިތްތަކުން އަލުން މަގުހެދުމުން މަގަށް އެރުމުން ރޫޅާލަން ޖެހުނު މިސްކިތަކީ ދޮށިމޭނާ މިސްކިތެވެ. މިހާރު މޮސްކޯގެ ސަރަޙައްދާއި އެގޭގެ އިރުމަތިން މަގާއި އެމަގާ ޖެހިގެން އިރުމަތީ ގޯއްޗާއި މިހިސާބަށް ދޮށިމޭނާ މިސްކިތާއި މިސްކިތުގެ ޤަބުރުސްތާނު އޮތެވެ. ދެވަނަ އާބާދީގެ މަސައްކަތާއި ހިނގި ކަންކަމަކީ މިކަހަލަ ކުރު ލިޔުމެއްގާ ގެނެސްދިނުން ދަތި ކަމަކަށްވާތީ އެބައި ދޫކޮށްލީއެވެ.\nމާދަމާ 22 އޯގަސްޓް 2011 އަކީ އެރަށުގެ ދެވަނަ އާބާދީއަށް 45 އަހަރު ފުރޭ ދުވަހެވެ. 40 ހުން މައްޗަށް ދިޔައީމާ ގޮތަކަށް މުސްކުޅިވީއެވެ. ގައިގެ ބާރު ދެރަވީއެވެ. މިހާރު ކިޔައިއުޅޭ ގޮތަށް ކުރީގައި ހުރި ޕަވަރެއް ނުހުންނާނެއެވެ. އެކަމަކު އެއީ އިންސާނުންގެ އެވެ. ހިކިފައި އޮތް ބިމެއްގެ ގޮތަކުން ނޫނެވެ. ބިމަކީ ދުނިޔޭގައި މީހުން އުޅޭހާ ދުވަހަކު އިތުރު ދިރުމާއި އިތުރު ތަރައްޤީ އަންނާނޭ އެއްޗެކެވެ. މިވޭތިވެދިޔަ ދުވަސްތަކުގާ އެރަށުގާ އުޅޭބަޔަކު އެބިމުގެ ދެވަނަ އުފަންދުވަސް އެކިފަހަރު އެކިވަރަށް އެކިގޮތަށް ފާހަގަ ކުރެއެވެ. އާބާދީ ފަންސަވީހަކީ އެގޮތުން ފާހަގަކުރި އޭގެ އެންމެ ވިދުންގަދަ އުފަން ދުވަހެކެވެ.\nއިންސާނެއްގެ ޙަޔާތުގާ އެމީހަކަށް ދެވަނަ އުފަންވުމެއް ދެވަނަ މަރެއް އައުމަކީ ޤުދުރަތުގެ ކުޅަދުންވަންތަކަމުގެ ތެރެއިން ވަރަށްބޮޑު ޢިބްރަތަކާއި އިލާހީ މަތިވެރި ޙިކުމަތެއްގެ ތެރެއިން ނޫނީ އަންނާނޭ ކަމެއް ނޫނެވެ. އެއީ އިންސާނީ ބާރެއް ނުފޯރާ ކަމެކެވެ. ނަމަވެސް ރަށެއް އެއްފަހަރު އުފަންވެ މަރުވުމުން ދެވަނަފަހަރަށް ދިރި އަނެއްކާ މަރުވެސް ވެދާނެއެވެ. މިމަރަކީ ފުރާނައިގެ މަރެއް ނޫނެވެ. ބިމުގެ މަޞްނޫޢީ މަރެކެވެ. އިންސާނުންގެ ފަރާތުން ހިނގާ ކަމެކެވެ. މަތިވެރި ﷲ ގެ އިރާދަފުޅާއެކު އިންސާނުން ކުރާ ކަމެކެވެ. (ނިމުނީ)\n21 އޯގަސްޓް 2011މ.


Messi ge dhe goalun Barcelona salaamaiyvejje | Mihaaru\nބާސެލޯނާގެ ފޯވާޑް މެސީ: ރޭގެ މެޗުގައި ދެ ގޯލް ޖެހި. --ފޮޓޯ: އޭއެފްޕީ\nމެސީގެ ދެ ގޯލުން ބާސެލޯނާ ސަލާމަތްވެއްޖެ\n03 ފެބުރުއަރީ 2019 - 10:07 21 comments\nބާސެލޯނާ (ފެބްރުއަރީ 3) – ވެލެންސިއާ އިން ދެ ލަނޑު ޖަހާފައި އޮއްވާ، ލިއޮނަލް މެސީގެ ގޯލްތަކާ އެކު ބާސެލޯނާ އިން ރޭ ސްޕެނިޝް ލީގުގައި ވެލެންސިއާ އަތުން ބަލިނުވެ ސަލާމަތްވެއްޖެ އެވެ.\nއެއް ވަނައިގައި 50 ޕޮއިންޓާ އެކު އޮތް ބާސެލޯނާ މި މެޗުން މޮޅުނުވުމުގެ ފައިދާ ނަގައި ތަފާތު ކުޑަކުރަން، ދެ ވަނައިގައި 44 ޕޮއިންޓާ އެކު އޮތް އެތުލެޓިކޯ މެޑްރިޑަށް އެބައޮތެވެ. އެ ޓީމު މިރޭ ރެއާލް ބެޓިސް އަތުން މޮޅުވެއްޖެ ނަމަ ބާސެލޯނާއާ ތިން ޕޮއިންޓަށް ގާތްކުރެވޭނެ އެވެ. ތާވަލުގެ ތިން ވަނައިގައި 39 ޕޮއިންޓާ އެކު އޮތީ ރެއާލް މެޑްރިޑެވެ.\nބާސެލޯނާގެ ދަނޑުގައި ކުޅުނު މެޗުގެ ފުރަތަމަ ހާފުގައި ވެލެންސިއާ އިން ދެ ގޯލް ޖެހި އެވެ. ފުރަތަމަ ލަނޑު 24 ވަނަ މިނެޓުގައި ޖެހީ ކެވިން ގަމޭރޯ އެވެ. ދެ ވަނަ ގޯލް 32 ވަނަ މިނެޓުގައި ޕެނަލްޓީއަކުން ކާމިޔާބުކުރީ ޑެނިއަލް ޕަރޭޔޯ އެވެ.\nބާސެލޯނާ އަށް މެސީ ތަފާތުކުޑަކޮށްދިނީ 39 ވަނަ މިނެޓުގައި ޕެނަލްޓީއަކުންނެވެ. މިއީ ލީގުގައި މެސީ ޖެހިޖެހިގެން ގޯލް ޖެހި އަށް ވަނަ މެޗެވެ. އޭނާ އެއްވަރުކޮށްދިނީ 64 ވަނަ މިނެޓުގައި އަރުޓޯ ވިޑާލް ދިން ބޯޅައެއް، އޭރިއާ ބޭރުން ކޮންޓްރޯލްކޮށްލައި ގޯލުގެ ތިރީ ކަނާ ދިމާލަށް ވައްދާލައިގެންނެވެ.\nމި މެޗުގައި މެސީގެ ކަނާތު ފައިގެ ފަލަމަސްގަނޑަށް ކޮންމެވެސް ވަރަކަށް ވަނީ އަނިޔާވެފަ އެވެ. އެކަމަކު ސްޕެނިޝް ކަޕުގެ ސެމީ ފައިނަލުގެ ފުރަތަމަ ލެގުގައި ބުދަ ދުވަހުގެރޭ ވާދަވެރި ރެއާލް މެޑްރިޑާ ދެކޮޅަށް ކުޅެން އޭނާ ފިޓްވާނެ އެވެ.\nއިތުރު ލިޔުންތައް ބާސެލޯނާ ސްޕެނިޝް ލީގް ލިއޮނަލް މެސީ


Theyo Tanker in kandah theyo feybun huttuvaifi - vNews.mv\nތެޔޮ ޓޭންކަރުން ކަނޑަށް ތެޔޮފޭބުން ހުއްޓުވިއްޖެ: ލަންކާ ކަނޑުގެ ސިފައިން\nސައިފް އަޒްހަރު 12 September 2020, 16:40\nތެޔޮޓޭންކަރު ސްރީލަންކާ ކަނޑުގެ ސަރަހައްދުން ދުރަށް ގެންދިއުމަށް ލަންކާއިންވަނީ އަންގާފައި\nސްރީލަންކާ ކައިރިން އަލިފާން ރޯވި ތެޔޮ ޓޭންކަރުން ކަނޑަށް ތެޔޮފޭބުން ހުއްޓުވައިފިއެވެ.\nސްރީލަންކާ ކަނޑުގެ ސިފައިން މިއަދު ބުނެފައިވަނީ، ކަނޑަށް ތެޔޮ ފައިބަމުންދިޔައީ ޓޭންކަރުގެ އިންޖީނުރޫމުން ފެންޓޭންކަކާ ގުޅާފައި ހުރި ހޮޅިތަކެއް ހަލާކުވެގެން އެއިން ކަމަށެވެ.\nނަމަވެސް، ޑައިވަރުން ކުރި މަސައްކަތުން ކަނޑަށް ތެޔޮ ބޭރުވަމުންދިޔަ ބާގަނޑު މިހާރު ބައްދާލާފައިވާ ކަމަށް، ސްރީލަންކާ ކަނޑުގެ ސިފައިން ބުނެފައި ވެއެވެ.\nހޮޅިތައް ހަލާކުވެގެން ކަނޑަށް ފައިބާފައިވަނީ ޑީސަލް ކަމަށެވެ. ކަނޑަށް ފޭބި ޑީސަލް ވަނީ، ކަނޑުގެ ދެކިލޯ މީޓަރު ސަރަހައްދަކަށް ފެތުރިފައެވެ. އެއީ، ކަނޑަށް ފައިބާފައިވަނީ ޓޭންކަރު ދުއްވަން ބޭނުންކުރާ ޑިސަލުން ބައެކެވެ.\nސެޕްޓެމްބަރުމަހުގެ3ވަނަދުވަހު ޓޭންކަރުގައި ރޯވި އަލިފާންގަނޑު އެއްކޮށް ނިއްވާލާފައިވަނީ މިދިޔަ ބުދަދުވަހުއެވެ. އަދި އަލިފާން އެއްކޮށް ނިއްލާވައި، އަލިފާނުގެ ހާދިސާގެ ސަބަބުން ޓޭންކަރަށް ލިބިފައިވާ ގެއްލުންތައް، ކަމާބެހޭ ޓީމުތަކުން ވަނީ ބަލަން ފަށާފައެވެ.\nޓޭންކަރަށް އެރި ނެދަރލޭންޑްސްގެ ތަޖުރިބާކާރުންގެ ޓީމުން ބުނެފައިވަނީ، އަލިފާނުގެ ހާދިސާގެ ސަބަބުން ޓޭންކަރުގައި ހުރި 270،000 ޓަނުގެ ސާފުނުރާ ތެލަށް އެއްވެސް އަސަރެއް ކޮށްފައި ނުވާ ކަމަށެވެ. މިއީ، ގާތްގަނޑަކަށް ދެމިލިއަން ފީފާގެ ތެލެވެ.\nޓޭންކަރުގައި ރައްކާކޮށްފައި ހުރި ތެޔޮތައް ސަލާމަތްވި ނަމަވެސް، އަލިފާނުގެ ސަބަބުން ތެޔޮ ޓޭންކަރުގެ އިންޖީނުރޫމާއި، ޓޭންކަރުގެ މައިގަނޑަށް ބޮޑެތި ގެއްލުންތައް ލިބިފައި ވެއެވެ.\nތެޔޮ ޓޭންކަރު ދަތުރުކުރަމުންދިޔައީ ކުވައިތުން ފުރައިގެން އިންޑިއާގެ ޕަރަދިޕް ބަނދަރަށް ދިއުމަށެވެ.\nޓޭންކަރު މިހާރުއޮތީ ސްރީލަންކާގެ އިރުމަތީ އައްސޭރިފަށުން 45 ނޯޓިކަލް މޭލު ބޭރުގައެވެ.\nމިހާރު މަޝްވަރާތައް ކުރަމުންގެންދަނީ، ޓޭންކަރުގައިހުރި ތެޔޮތައް އެހެން އެހެން ޓޭންކަރަކަށް ހުސްކުރުމުގެ މައްސަލާގައެވެ.\nތިމާވެށީގެ ކާރިޘާއެއް ހިނގާފާނެ ކަމަށްޓަކައި ސްރީލަންކާ ކަނޑުގެ ސަރަހައްދުގައި ޓޭންކަރު ބާއްވައިގެން އެކަން ކުރާކަށް ސްރީލަންކާއިން ބޭނުމެއް ނުވެއެވެ.\nސްރީލަންކާ ސަރުކާރުންވަނީ، ތެޔޮ ޓޭންކަރު ޓޯކޮށްގެން ސްރީލަންކާގެ އިގްތިސާދީ ސަރަހައްދުން ބޭރަށް ގެންދިއުމަށް، ޓޭންކަރުގެ ވެރިފަރާތުގެ ކިބައިން އެދިފައެވެ.\nއަލިފާން ނިއްވުމުގެ މަސައްކަތުގައި ހަރަކާތްތެރިވި ސްރީލަންކާ ކަނޑުގެ ސިފައިންނާއި، އިންޑިއާގެ ކޯސްޓްގާރޑާއި ޓަގު ބޯޓުތައް އަދިވެސް ތިބީ ތެޔޮ ޓޭންކަރު ކައިރީގައެވެ.


Coalition othas council thakah beynumee MDP: Raees\nކޯލިޝަން އޮތަސް ކައުންސިލްތަކަށް ބޭނުމީ ހަމަ އެމްޑީޕީ: ރައީސް\nރައީސް އިބްރާހިމް މުހައްމަދު ސޯލިހް -- ފޮޓޯ: އަވަސް ފައިލް\nސަރުކާރު ހިންގަމުން ދަނީ ކޯލިޝަނަކުން ކަމުގައިވީ ނަމަވެސް ކުރިއަށް އޮތް ލޯކަލް ކައުންސިލްތަކުގެ އިންތިހާބުގައި ކައުންސިލްތައް ހިންގުމަށް ބޭނުން ވަނީ ހަމަ އެމްޑީޕީގެ ކެންޑިޑޭޓުން އިންތިހާބު ކުރުމަށް ކަމަށް ރައީސް އިބްރާހިމް މުހައްމަދު ސޯލިހް މިއަދު ވިދާޅުވި އެވެ.\nރ. އަތޮޅުގެ އެމްޑީޕީގެ ކެންޑިޑޭޓުން މާލޭގެ ދަރުބާރުގޭގައި ކުރިއަށް ގެންދާ ކެމްޕޭން ބައްދަލުވުމުގައި ރައީސް ވިދާޅުވީ ލާމަރުކަޒީ ނިޒާމު ތަންފީޒު ކުރެވޭނީ އެމްޑީޕީއަށް ކަމަށެވެ. އެހެންކަމުން ކޯލިޝަން އޮތް ނަމަވެސް ކައުންސިލް އިންތިހާބުގައި ސީދާ އެމްޑީޕީއަށް އަޣުލަބިއްޔަތު ލިބެން ޖެހޭ ކަމަށް އެމަނިކުފާނު ގަބޫލު ކުރައްވާ ކަމަށެވެ.\n"އަޅުގަނޑު ވެރިކަމަށް ހޮވީ ކޯލިޝަނެއްގެ ތެރެއިން. އެހެން ނަމަވެސް މި ލާމަރުކަޒީ ނިޒާމު ތަންފީޒު ކުރަން ބޭނުން ކަމަށް ވަންޏާ އެމްޑީޕީއަށް އެބަ ޖެހޭ ކައުންސިލްތަކުގެ މެޖޯރިޓީ ހޯދައި ދޭން،" އެމްޑީޕީގެ އިސް ލީޑަރު، ރައީސް ސޯލިހް ވިދާޅުވި އެވެ.\nރައީސް ވިދާޅުވީ ކައުންސިލް އިންތިހާބުގައި އެމްޑީޕީން ވަކިން ނުކުމެ ކައުންސިލްތަކުގެ މެޖޯރިޓީ ހޯދުމަށް ކުރާ މަސައްކަތަކީ ވެރިކަމަށް ކޯލިޝަނުން އަންނަ ކުރި މަސައްކަތަށް ފުށު އަރާ ކަމެއް ކަމުގައި އެމަނިކުފާނު ދެކެވަޑައިނުގަންނަވާ ކަމަށެވެ.\nރާއްޖޭގެ ސިޔާސީ ޕާޓީތަކުން ކޯލިޝަން ހަދައިގެން ވެރިކަމަށް އަންނަން މަސައްކަތް ކުރިއިރުގައި ގައުމު އޮތް ހާލަތު ކޮންމެ ރައްޔިތަކަށް ވެސް ސާފުވާނެ ކަމަށް ރައީސް ވިދާޅުވި އެވެ. އޭރުގެ ސަރުކާރުގެ ތެރޭގައި އޮތް ކޮރަޕްޝަނާއި، ޖުޑިޝަރީ އޮތް ހާލަތާއި، ތައުލީމާއި ސިއްހީ ދާއިރާ އަދި ބޯހިޔާވަހިކަމުގެ މައްސަލަތައް ގޮސްފައިވާ ހިސާބަކީ އެންމެނަށް އެނގޭ ހަގީގަތް ކަމަށް އެމަނިކުފާނު ވިދާޅުވި އެވެ.\nއެހެން ޕާޓީތަކާއި ކޯލީޝަން ހަދައިގެން އެމްޑީޕީ ސަރުކާރަށް އައުމަށް ފަހުގައި، ފަހަރަކު ކަމެއް ރަނގަޅު ކުރެވެމުން އަންނަ ކަމަށް ރައީސް ސޯލިހް ވިދަޅުވި އެވެ. ޝަރުއީ ދާއިރާއަށް ގެނެވުނު ހެޔޮ ބަދަލާއި އެ ބަދަލުގެ ސަބަބުން ހެޔޮ ނަތީޖާތައް ވެސް ނެރެވިފައިވާ ކަމަށް ރައީސް ވިދާޅުވި އެވެ.\nމީގެ އިތުރުން ލާމަރުކަޒީ ނިޒާމު އިސްލާހުކޮށް ކައުންސިލްތަކަށް މިހާރު ދޫކޮށްފައިވާ ބާރުތަކަކީ ވެސް މީގެ ކުރިން އެއްވެސް ސަރުކާރަކުން ކުރި ކަމެއް ނޫން ކަމަށް އެމަނިކުފާނު ވިދާޅުވި އެވެ. އެ ގޮތަށް ނިންމެވީ، އެމަނިކުފާނަކީ ރައްޔިތުންގެ ހާދިމަކަށް ވާތީވެ ރައްޔިތުންނަށް ބާރުތައް ދޫކޮށްލަން ޖެހޭ ކަމަށް ގަބޫލު ކުރައްވާތީ ކަމަށެވެ.\nމީގެ ކުރިން ވެސް ކައުންސިލް އިންތިހާބުގައި އެމްޑީޕީގެ ކެންޑިޑޭޓުންނަށް ތާއީދު ކޮށްދެއްވުމަށް ރައީސް އެދިވަޑައިގެން ވާހަކަ ދައްކަވާފައިވެ އެވެ. އެކަމަކު ސަރުކާރު ކޯލިޝަންގެ އެހެން ޕާޓީތައް އޮތް ކަން ފާހަގަ ކުރައްވައި، ކޯލިޝަން އޮތަސް ސީދާ އެމްޑީޕީގެ ކެންޑިޑޭޓުން އިންތިހާބު ކުރުމަށް ރައީސް ވިދާޅުވި މިއީ ފުރަތަމަ ފަހަރެވެ.\nސަރުކާރު ކޯލީޝަންގައި ހިމެނޭ އެމްޑީޕީން 876 ކެންޑިޑޭޓުން އިންތިހާބުގައި ވާދަކުރެ އެވެ. ޖުމްހޫރީ ޕާޓީން ވާދަކުރާނީ 127 ކެންޑިޑޭޓުންނެވެ. އާދަލަތު ޕާޓީން ވާދަކުރަނީ 30 ކެންޑިޑޭޓުންނެވެ. އެމްއާރުއެމް އިން ވާދަކުރަނީ 16 ކެންޑިޑޭޓުންނެވެ. މި އިން ކޮންމެ ޕާޓީއަކުން ވެސް ވާދަކުރަނީ ވަކިވަކިންނެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު އަދާލަތު ޕާޓީ + ލޯކަލް ކައުންސިލްތަކުގެ އިންތިހާބު ޖުމްހޫރީ ޕާޓީ އެމްއާރުއެމް ޕޮލިޓިކްސް


ގދ.ތިނަދޫ މެޖިސްޓްރޭޓް ކޯޓު\nއެޑްމިނިސްޓްރޭޓިވް އޮފިސަރ ހޯދުމަށް\nމިކޯޓުގެ އެޑްމިނިސްޓްރޭޓިވް އޮފިސަރެއްގެ މަޤާމަށް މީހަކުހޯދުމަށްޓަކައި ކުރެވުނު މިކޯޓުގެ ނަންބަރ Q10C-A/2019/08 (02 ޖޫން 2019 ) އިޢުލާނުގައިހިމެނޭ ޝަރުޠުތަކުގެ ތެރެއިން ބައެއް ޝަރުޠު އުނިކުރެވިފައިވާތީ ، އެއިޢުލާން ބާޠިލްކޮށް އަލުން އެ މަޤާމަށް ކުރިމަތިލުމުގެ ފުރުޞަތު ހުޅުވާލަމެވެ.\nތާރީޚް:29 އޮގަސްޓް 2019\nގދ.ތިނަދޫ މެޖިސްޓްރޭޓް ކޯޓް\n- ސާރވިސް އެލަވަންސް -/1500 ރ.\n- ޖުޑީޝަލް އެލަވަންސް: މުސާރައިގެ %35\n- ލިވިންގ އެލަވަންސް: -/2550 ރ.\n1- މަޤާމުގެ މަސައްކަތްކުރުމުގެ ހުނަރު / ޤާބިލްކަން އިންޓަރވިއުގައި ސާބިތުކޮށްދިނުމާއި އެކު ، ސާނަވީ އިމްތިޙާނަކުން2މާއްދާއިން ދަށްވެގެން "ޑީ" ލިބިފައިވުމާއި އެކު ، ސެކަންޑްރީ ސެޓްފިކެޓް އިމްތިޙާނުގައި "ދިވެހި" މި މާއްދާއިން ދަށްވެގެން "ސީ" ފާސް ލިބިފައިވުން ، ނުވަތަ\n2- މަސައްކަތުގެ ފެންވަރު ބެލުމުގެ ނިޒާމުން ވަޒީފާގެ ކުރިއެރުން ޙައްޤުވާ މާކްހެއް ލިބެމުންދިޔުމާއި GS2 ރޭންކުގައި މަދުވެގެން2އަހަރުދުވަހުގެ މަސައްކަތު ތަޖުރިބާ ލިބިފައިވުން.\n1- އެކި ޚިދުމަތްތަކަށް ކޯޓަށް ޙާޟިރުވާ މީހުންނާއި ކުރަންޖެހޭ މުޢާމަލާތް ކުރުމަށް ކައުންޓަރުގައި މަސައްކަތްކުރުން.\n2- އަތޮޅުގެ ކޯޓްތަކުގެ މުވައްޒަފުންގެ އެންމެހައި ކަންތައްތަކުގެ ތެރެއިން ވެރިކަން ކުރާ ރަށުކޯޓުން ކުރަންޖެހޭ އެންމެހައި ކަންތައްތައްކުރުން.\n3- މުވައްޒަފުންގެ ޙާޟިރީ އާއި ޗުއްޓީ ރެކޯޑްސްތައް އަޕްޑޭޓްކޮށް ބެލެހެއްޓުން.\n4- މުވައްޒަފުންގެ ވަޒީފާ ބަޔާންތަކާއި ޕީއޭ ފޯމް ތައްޔާރުކުރުމާއި ، ޕާރސަނަލް ފައިލް އަޕްޑޭޓްކޮށް ބެލެހެއްޓުން.\n5- ޑިއުޓީ އުޞޫލުން މަސައްކަތްކުރައްވާ މުވައްޒަފުންގެ ޑިއުޓީ ރޯސްޓަރ ތައްޔާރުކުރުން.\n6- ގދ.ޖުޑީޝަލް ދާއިރާގެ މެޖިސްޓްރޭޓް ކޯޓްތަކުގެ ފައިސާއާއި ބެހޭ ކަންތައްތައްތަކުގެ ތެރެއިން ވެރިކަންކުރާ ރަށުގެ ކޯޓުން ކުރުމަށް ޙަވާލުކުރެވޭ އެންމެހައި މަސައްކަތްތައްކުރުން.\n7- ކޯޓަށް ބަލައިގަންނަ ފައިސާ ބަލައިގަތުމާއި ދޫކުރުމުގެ މަސައްކަތްކުރުން.\n8- މިކޯޓާއި އަތޮޅުގެ މެޖިސްޓްރޭޓް ކޯޓްތަކުގެ މަރާމާތާއި ގުޅިގެން ކުރަންޖެހޭ އެންމެހައި މަސައްކަތްތައް ކުރުން.\n9- ހަރުމުދަލުގެ ރަޖިސްޓްރީ ބެލެހެއްޓުން.\n10- އިދާރީ ގޮތުން އަންނަ މެސެޖް / ސިޓީތަކަށް ޖަވާބް ތައްޔާރުކުރުމާއި ލިޔުންތައް ފައިލްކުރުން.\n11- ކޯޓުން ތައްޔާރުކުރަންޖެހޭ އިދާރީ ރިޕޯޓުތައް ތައްޔާރުކުރުން.\n12- ކޯޓުން ބަލަހައްޓަންޖެހޭ ޝަރުޢީ / އިދާރީ ރެކޯޑުތައް ފުރިހަމަކޮށް ބެލެހެއްޓުން.\n13- ކޯޓުން ޒިންމާކުރެވޭ މަސައްކަތްތަކާ ގުޅޭ އެންމެހައި ލިޔެކިޔުންތައް ކޯޓުގައި ކަނޑައެޅިފައިވާ އުޞޫލުތަކާއި އެއްގޮތަށް ފުރިހަމަކޮށް ބެލެހެއްޓުން.\n14- ކޯޓުގައި އިދާރީގޮތުން ކުރުމަށް ޙަވާލުކުރެވޭ އެހެނިހެން މަސައްކަތްތައް ކުރުން.\n1- ޝަރުއީދާއިރާގެ ވަޒީފާއަށް އެދޭ ފޯރމް.\n3- ދިވެހިރައްޔިތެއްކަން އަންގައިދޭ ކާޑުގެ ކޮޕީ.(އަސްލާއި އެއްގޮތްކަމަށް ސަރުކާރުގެ އޮފީހަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑުޖަހާފައިވާ އަސްލުގެ ކޮޕީ.)\n4- މޯލްޑިވްސް ކޮލިފިކޭޝަން އޮތޯރިޓީއިން ފެންވަރު ބަލާފައިވާ ތައުލީމީ ސެޓްފިކެޓްތަކާއި ޓްރާންސްކްރިޕްޓްގެ ކޮޕީ (އަސްލާއެއްގޮތްކަމަށް ސަރުކާރުގެ އޮފީހަކުން ތައްގަނޑުޖަހާފައިވާ އަސްލު ).\n5- ކޯސް ނިމި ސެޓްފިކެޓް ލިބިފައިނުވާނަމަ ކޯސް ފުރިހަމަ ކުރި މަރުކަޒަކުން ދޫކޮށްފައިވާ ކޯސް ފުރިހަމަކުރިކަމުގެ ލިޔުމުގެ ކޮޕީ. (އަސްލާއި އެއްގޮތްކަމަށް ސަރުކާރުގެ އޮފީހަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑު ޖަހާފައިވާ އަސްލުގެ ކޮޕީ.)\n6- (ހ) ދައުލަތުގެ މުވައްސަސާއެއްގައި ނުވަތަ ސަރުކާރު ހިއްސާވާ ކުންފުންޏެއްގައި ވަޒީފާއެއްގައި އުޅެފައި ނުވަތަ އުޅޭ ފަރާތެއްނަމަ އަދާ ކުރި ނުވަތަ އަދާ ކުރާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު ބަޔާންކޮށް އެ އޮފީހަކުން ދޫކޮށްފައިވާ ލިޔުން.\n(ށ) އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި ވަޒީފާ އަދާކުރިގޮތް ބަޔާންކޮށް އެ އޮފީހަކުން ދޫކޮށްފައިވާ ލިޔުން.\n10 ސެޕްޓެމްބަރ 2019 ވާ އަންގާރަ ދުވަހުގެ 13:00 ގެ ކުރިން .( އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.)\nވަޒީފާ އަށް އެންމެ ޤާބިލް ފަރާތެއް ހޮވުމަށް ބެލޭނެ ކަންތައް\n- އެޑްމިނިސްޓްރޭޓިވް އޮފިސަރ މަޤާމަށް އެންމެ ޤާބިލް ފަރާތެއް ހޮވާނީ ލިބިފައިވާ ތަޢުލީމާއި ، ތަޖުރިބާ އާއި ، މަސައްކަތަށް ބޭނުންވާ ހުނަރާއި ، މަސައްކަތުގެ ދާއިރާއިން ލިބިފައިވާ ތަޖުރިބާއަށާއި ޤާބިލްކަން ކަށަވަރުކުރުމަށްޓަކައި ކުރެވޭ އިންޓަރވިއު އަށް ބަލައެވެ. މިގޮތުން މިބައިތަކަށް މާކްސް ކަނޑައެޅިފައިވަނީ :-\nލިބިފައިވާ ތަޢުލީމް: %30\nމަސައްކަތަށް ބޭނުންވާ ހުނަރު:\n- ގިނަ ވަގުތު މަސައްކަތުގައި ހޭދަކުރެވޭނެ ފަދަ ފަރާތަކަށްވުން\n- އަތޮޅުގެ ކޯޓްތަކަށް ދަތުރުކުރަންޖެހިއްޖެ ހާލަތެއްގައި ދަތުރުކުރެވޭނެ ފަދަ ސިއްޙީ ހާލަތެއްގައި ހުރި ފަރާތަކަށްވުން.\n- އިނގިރޭސި ބަހާއި ދިވެހި ބަހުން ފަރިތަކަމާއި އެކު މުޢާމަލާތްކުރަން އެނގޭ ފަރާތަކަށްވުން.\n- ހިއުމަން ރިސޯސް މެނޭޖްމަންޓް ނުވަތަ މެނޭޖްމަންޓްގެ ދާއިރާއިން މަތީ ތަޢުލީމް ހާޞިލްކޮށްފައިވާ ފަރާތްތަކަށް އިސްކަންދެވޭނެއެވެ.\n- މައިކްރޯސޮފްޓް އޮފީސް ، ކޮރަލް ފަދަ ޕްރޮގްރާމްސްތައް ފަރިތަކަމާއެކު އެޑްވާންސް ފެންވަރެއްގައި ބޭނުންކުރަން އެނގޭ ފަރާތެއް ކަމުގައިވުން.\n- ދައުލަތުގެ މާލިއްޔަތު ޤަވާއިދާއި އަދި ޝަރުއީ ދާއިރާގައި ހެދިފައި ހުންނަ ޤަވާޢިދުތަކަށް އަހުލުވެރިވެފައިވާ ފަރާތަކަށްވުން.\n- އެހެން އިދާރާއެއްގައި މަސައްކަތްކުރާ ނުވަތަ މަސައްކަތްކޮށްފައިވާ ފަރާތެއްނަމަ ކޮށްފައިވާ މަސައްކަތުގެ ފެންވަރާއި ، ޙާޟިރީ އާއި މަސައްކަތުގެ އަޚްލާޤަށް ބެލޭނެއެވެ.\n- ދައުލަތުގެ އިދާރާއަކުން ނުވަތަ ސަލާމަތީ އިދާރާއަކުން ވަޒީފާއިން ވަކިކޮށްފައިވާ ފަރާތްތަކާއި ބެކްގްރައުންޑް ޗެކްކުރުމުން ފާސްނުވާ ފަރާތްތަކަށް އިސްކަމެއް ނުދެވޭނެއެވެ.\n- މިމަޤާމަށް އެދޭ ފަރާތްތަކުން ހުށަހަޅަންޖެހޭ ވަޒީފާއަށް އެދޭ ފޯމް މިކޯޓުގެ ކައުންޓަރުން ލިބެންހުންނާނެވެ.\n- އީމެއިލްގެ ޒަރީޢާއިން ހުށަހެޅޭ ވަޒީފާއަށް އެދޭފޯމްތައް ބަލައިނުގަނެވޭނެއެވެ.\n- މި ވަޒީފާއަށް އެދި ހުށަހަޅާ ފަރާތްތަކުގެ ތެރެއިން ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭފަރާތްތައް ޝޯޓްލިސްޓް ކުރެވޭނެއެވެ.\n- އިންޓަރވިއު އަށް ޝޯޓްލިސްޓް ކުރެވޭ ފަރާތްތަކުން އިންޓަރވިއުއަށް ވަޑައިގަންނަވާއިރު ހުށަހަޅާފައިވާ ސެޓްފިކެޓްތަކާއި ލިޔުންތަކުގެ އަސްލު ގެނައުމަށް ދެންނެވީމެވެ.\nޕަބްލިޝްކުރި ގަޑި: 2059\nސުންގަޑި: 10 ސެޕްޓެންބަރު 2019 0013


"Zeenaiytheri Nuveves Ulhevidhaane, Ekamaku Film Kulhumaai Dhurakah Nudheveyne" - Vaguthu\n"ޒީނަތްތެރިނުވެވެސް އުޅެވިދާނެ، އެކަމަކު ފިލްމު ކުޅުމާއި ދުރަކަށް ނުދެވޭނެ"\nޒީނަތްތެރިނުވެވެސް އުޅެވިދާނެ ކަމަށާއި، އެހެން ނަމަވެސް ފިލްމު ކުޅުމާއި ދުރަށް ނުދެވޭނެ ކަމަށް، ބޮލީވުޑްގައި ގިނަ ބައެއްގެ މަޤުބޫލުކަން ހޯދާފައިވާ ސްރީލަންކާއަށް ނިސްބަތްވާ މަޝްހޫރު ތަރި، ޖެކްލީން ފެނާންޑޭޒް ބުނެފިއެވެ.\nމިއަހަރު ނެރުނު މަޝްހޫރު ފިލްމް ސީރީޒް، "ރޭސް"ގެ ތިންވަނަ ބައިންވެސް ފެނިގެން ގޮސްފައިވާ ޖެކްލީން އިންޑިއާގެ ނޫހަކަށް ދިން އިންޓަވިއުއެއްގައި ބުނެފައިވަނީ، އޭނާގެ ދިރިއުޅުމުގައި އެންމެ ބޮޑު އިސްކަމެއް މިހާރު ދެމުންދަނީ އޭނާގެ ފިލްމީ ދާއިރާގެ ކެރިއަރަށް ކަމަށެވެ. އެހެންކަމުން އެ ކެރިއަރަށްޓަކައި ކޮންމެ ކަމަކާއިވެސް ކުރިމަތިލުމުގެ ހިއްވަރު ހުރިކަމަށް އޭނާ ވަނީ ބުނެފައެވެ.\n"އަހަންނަށް އިހުސާސް ކުރެވޭ ޒީނަތްތެރި ނުވެސް އަހަންނަށް ހަމަ ހަމަޖެހިލައިގެން އުޅެވިދާނެކަން. އެކަމަކު ފިލްމީ ދާއިރާގެ މަސައްކަތްތަކާއި ދުރުވުން އެއީ އެއްގޮތަކަށް ވެސް ވާނެ ކަމެއްނޫން،" ޖެކްލީން ބުނެފައި ވެއެވެ.\nޖެކްލީން ބުނެފައިވަނި ފިލްމީ ދާއިރާއަށްޓަކައި ޒީނަތްތެރިވުމާއި ރީތިވުމާއި ދޫކޮށްލަން ޖެހިއްޖެ ނަމަވެސް އިޚްތިޔާރު ކުރާނީ ދާއިރާގައި ދެމިހުރުން ކަމަށެވެ. އެއީ ފިލްމީ ދާއިރާގައި މަސައްކަތްކޮށް އުހަށް ދެވުމަކީ އޭނާ އަބަދުވެސް ދެކެމުން އައި ހުވަފެނަކަށްވާތީ ކަމަށް ޖެކްލީން ވަނީ ބުނެފައެވެ.\nޖެކްލީން އޭނާ ފިލްމީ ދާއިރާއަށް ހުންނަ ޝަޢުޤުވެރިކަން ހާމަކޮށް އިތުރަށް ބުނެފައިވަނީ، ފިލްމީ ދާއިރާއަކީ ރަނގަޅު ކެރިއަރެއް ކަމާއި މެދު ވަރަށް ގިނަ ބަޔަކު ސުވާލު އުފައްދާކަމަށެވެ. ނަމަވެސް އޭނާގެ ނަޒަރުގައި އެއީ ވަރަށް ރަނގަޅު ފައިދާކުރަނިވި ކެރިއަރެއް ކަމަށް ޖެކްލީން ވަނީ ބުނެފައެވެ.\n"މިއީ އަހަރެން އަބަދުވެސް ކުރަން ބޭނުންވި މަސައްކަތް. އަހަރެން މި ދާއިރާގައި މަސައްކަތް ކުރަމުން ދަނީ ކުރާ ހިތުން އެކަމާއި ގަޔާވެގެން،" ޖެކްލީން ބުނެފައި ވެއެވެ.


Anonymous aai Jihaadhistun: Mi ee kon kahala jihaadheh?\nޖިހާދިސްޓުންނާއި އެނޮނިމަސްގެ ކުރިމަތިލުން: މިއީ ކޮން ކަހަލަ ޖިހާދެއް؟\nފްރާންސްގެ ހަފުތާ މަޖައްލާއެއް ކަމުގައިވާ ޗާލީ އެބްޑޯ އަށް މިދިޔަ ހަފުތާގައި ދިން ޓެރަރިސްޓް ހަމަލާ އަކީ ވަރަށް ގިނަ ގޮތް ގޮތުން ދުނިޔެ އަށް މެސެޖުތަކެއް ދިން ހަމަލާ އެކެވެ.\nފްރާންސްގައި މުސްލިމުންގެ އާބާދީ އިތުރުވަމުންދާއިރު އެގައުމުގައި ހަރުކަށި ފިކުރުމުގެ ބާރު އިންތިހާ އަށް ގަދަކުރަމުންދާކަން ވެސް އެނގުނެވެ. ޒަމާނުއްސުރެ ސެކިއުލާ މުޖުތަމައަކަށް ވަކާލާތުކުރާ ފްރާންސްގައި މުސްލިމުންނާ ދެކޮޅަށް ނަފުރަތުގެ ކެމްޕޭނެއް ފަށައި ހުޅު ރޯކޮށްލާފައި އޮތްކަން ވެސް އެނގުނެވެ.\nއަދި ހައްދުފަހަނަޅާފައި ވަނީ މުސްލިމުންގެ ބަޔަކު އެކަނި ނޫންކަން ވެސް ވަނީ ހާމަވެގެން ގޮސްފަ އެވެ.\nކޮންމެއަކަސް މި ހަމަލާއާ އެކު އިތުރު ބަހުސްތަކެއް ހޫނުވެގެން ދިޔައިރު ހައްދުފަހަނެޅުމާ ދެކޮޅަށް ފަށާފައިވާ ކެމްޕޭން ވެސް ވަރުގަދަކޮށްފިކަން ޔަގީނެވެ. އަދި ވަކިވަކި ދައުލަތްތަކުގެ އިތުރުން އަމިއްލަ ގިނަ ފަރާތްތަކެއް ވެސް ހަރުކަށި ފިކުރާ ދެކޮޅަށް ނުކުމެއްޖެ އެވެ.\nއޭގެ ތެރެއިން އެންމެ ބާރުގަދަ އެއް ބަޔަކީ ޔަގީނަށް ވެސް އެނޮނިމަސް އެވެ. ހެކަރުންގެ ބައިނަލްއަގުވާމީ ގްރޫޕެއްގެ ގޮތުގައި މަޝްހޫރުކަން ހޯދާފައިވާ އެނޮނިމަސް، ހަރުކަށި ފިކުރާ ދެކޮޅަށް ނުކުތުމަކީ މި ފިކުރާ ދެކޮޅު މީހުން ހަގީގަތުގައި ވެސް އުފާކުރަން ޖެހޭ ކަމެކެވެ.\nނަމަވެސް އޭގެ ކުރިން، ހަރުކަށި ފިކުރަކީ އަދި އެނޮނިމަސް ނުކުމެފައި ވަނީ ކޮން ފިކުރަކާ ދެކޮޅަށް ތޯ ވެސް ބަލައިލަން އެބަ ޖެހެ އެވެ. ހަރުކަށި ފިކުރުގެ ގޮތުގައި ދުނިޔެ އަށް މަޝްހޫރުވެފައި ވަނީ އިސްލާމުންގެ ތެރޭގައި ބާރުގަދަކުރަމުންދާ ވިސްނުމެކެވެ. މި ފިކުރު ޕްރޮމޯޓްކޮށް، އޭގެ ގަދަކަން ދެއްކުމަށް އެންމެ ބޮޑަށް ބާރު އަޅަމުން ދަނީ އިރާގާއި ސީރިއާގައި އަތްގަދަކޮށްގެން އުޅޭ އިސްލާމިކް ސްޓޭޓް (އައިއެސް) އެވެ.\nހަރުކަށި ފިކުރަކީ އެއްގޮތަކަށް ވެސް ހުރިހައި މުސްލިމުންނެއް ނޫނެވެ. އިސްލާމް ދީނުގެ ނަމުގައި ލާއިންސާނީ އަމަލުތައް ހިންގަމުންދާ ފަރާތްތަކެވެ. އިސްލާމް ދީނުގެ އެންމެ މަޝްހޫރު އިލްމުވެރިން ވެސް އެބައި މީހުން މި ކަނޑައަޅަނީ މުސްލިމުންގެ ގޮތުގައެއް ނޫނެވެ.\nއެހެންވީމަ އެނޮނިމަސް ނުކުމެފައި ވަނީ މުސްލިމުންނަކާ ދެކޮޅަކަށް ނޫނެވެ. ސުލްހަ ނަގާލުމަށް ހިތްވަރުދޭ ހަރުކަށި ފިކުރުތަކާ ދެކޮޅަށެވެ. ވަކިން ހާއްސަކޮށް، އައިއެސްގެ ފިކުރާ ގުޅިފައިވާ ފަރާތްތަކާ ދެކޮޅަށެވެ.\nއެގޮތުން އެމީހުން ވަނީ މިފަހުން އިސްލާމިސްޓުންނަށް އިންޒާރުގެ މެސެޖެއް ދީފަ އެވެ. ދީނީ ގޮތުން ހައްދުފަހަނަޅައި ގޮސްފައިވާ މީހުންނާ ދެކޮޅަށް އޮންލައިންކޮށް ހަނގުރާމަ އިއުލާނުކޮށްފަ އެވެ.\n"އަޅުގަނޑުމެންނަކީ އެނޮނިމަސް. ޓެރަރިސްޓުންނާ ދެކޮޅަށް ހަނގުރާމަ އިއުލާނުކުރަން އަޅުގަނޑުމެން ނިންމައިފިން،" ޔޫޓިއުބުގައި އާންމުކޮށްފައިވާ މެސެޖެއްގައި އޮނޮނިމަސް އިން ބުނެފައި ވަނީ މިހެންނެވެ.\nއެމީހުންގެ މި މެސެޖުގައި ފާހަގަކޮށްފައި ވަނީ އައިއެސް އާއި އަލްގައިދާ ޖަމާއަތެވެ. އެމީހުންގެ ފިކުރު އޮންލައިންކޮށް ފޮހެލާނެ ކަމުގެ އިންޒާރު ދީފައިވެ އެވެ.\nރަނގަޅު ވާހަކަ އެކެވެ. އެނޮނިމަސް އަކީ އިންޓަނެޓް ހުއްޓުވަން ވެއްޖެ ނަމަ އެކަމަށް ވެސް ކުޅަދާނަ ގްރޫޕެއްކަން ޔަގީނެވެ. މިއޮތް ހާ ދުވަހު އެމީހުންގެ ހަމަލާތައް އަމާޒުކޮށްފައި ވަނީ އެކި ދައުލަތްތަކުގެ ރަސްމީ ހައިސިއްޔަތުތަކަށެވެ.\nއެންމެފަހުން އެމީހުން މި ވަނީ ޓެރަރިސްޓުންނާ ދެކޮޅަށް "ޖިހާދަށް" ނުކުމެފަ އެވެ. މިހާރު ވެސް އަލްގައިދާ އާއި އައިއެސްއާ ގުޅިފައިވާ ގިނަ ވެބްސައިޓްތަކެއް ވަނީ ހަލާކުކޮށްލައިފަ އެވެ. މިއީ ހަރުކަށި ފިކުރާ ދެކޮޅު މީހުންނަށް އުފާވެރި ޚަބަރެއްކަން ޔަގީނެވެ.\nނަމަވެސް މިހާ ހިސާބުން އުފެދޭ ސުވާލެއް ވެސް އެބައޮތެވެ. އެނޮނިމަސް އިން އައިއެސް އާއި އަލްގައިދާގެ ވެބްސައިޓްތަކަށް ހަމަލާދީ މި ވެބްސައިޓްތައް ހަލާކުކޮށްލުން ފެތެނީ ކޮން ކެޓަގަރީއަކަށްތޯއާ މެދު ކުރެވޭ ސުވާލެވެ.\nއައިއެސްގެ ފިކުރު ހުރި ބަޔަކު ފްރާންސްގެ ނޫހަކަށް ހަމަލާ ދީ ބަޔަކު މަރާލުމުން ދުނިޔެ އިން އެކަން ސިފަކުރީ ހިޔާލު ފާޅުކުރުމުގެ މިނިވަންކަމާ ދެކޮޅަށް ދިން ހަމަލާއެއްގެ ގޮތުގަ އެވެ.\nއެހެންވީމަ އެނޮނިމަސް ވެސް މި ހަރަކާތްތެރިވަނީ ހިޔާލު ފާޅުކުރުމުގެ މިނިވަންކަމާ ދެކޮޅަށް ހެއްޔެވެ؟\nއައިއެސް އާއި އަލްގައިދާގެ ސަޕޯޓަރުން ބުނާނީ އެހެންނެވެ. ސަބަބަކީ އެމީހުން ބޭނުންވާ ހިޔާލާއި ފިކުރު ފާޅުކުރުމުގެ މިނިވަންކަން އެމީހުންނަށް ވެސް ހުރަހެއް ނެތި ލިބެން ޖެހޭނެތީ އެވެ.\nއަނެއް ވާހަކަ އަކީ އެނޮނިމަސް އާއި އައިއެސްގެ ހަނގުރާމަވެރިންނާއި ޗާލީ އެބްޑޯއަކާ ވެސް ތަފާތެއް ނެތް ކަމެކެވެ. އެންމެން ވެސް މި ހިފަނީ ސުލްހަޔާ ދިމާ އިދިކޮޅަށެވެ. އެންމެން ވެސް މި ފަތުރަނީ ނަފުރަތުގެ ހުޅުކޮޅެވެ.\nއެނޮނިމަސް އިން ޖިހާދިސްޓުންގެ ވެބްސައިޓްތައް ހެކްކުރުމުގެ ކެމްޕޭނެއް ފަށާފައިވާއިރު ޖިހާދިސްޓުން މި ވަނީ އެމެރިކާ އަށް ސައިބަރުގެ ވަރުގަދަ ހަމަލާތަކެއް ވެސް ދީފަ އެވެ. އެމީހުން ބުނަނީ މިއީ "ސައިބަރު-ޖިހާދު" ކަމަށެވެ.


ލޯބިވާ މީހަކު މަރުވުމުން ރޯ ރުއިމަކީ އެމީހާއަށާ މަރުވި މީހާއަށް ފައިދާކުރާނެ ރުއިމަކަށް ހަދަން އަމަލުކުރަން ކުރެވިދާނެ ބައެއް ކަންކަން!\nއިންސާނުންނަކީ އަބަދުވެސް ހިތާމައެއް ނުވަތަ މުޞިބާތެއް ކުރިމަތިވުމުން އެކަމާއިމެދު ވިސްނައި ހިތާމަކުރާ ބައެކެވެ. އެގޮތުން މީހާގެ ރަނގަޅުކަމާއި އިޚްލާޞްތެރިކަން އެނގޭ ކަމަށް ވަނީވެސް އެމީހަކު މަރުވުމުންނެވެ. ދުނިޔޭގައި ހުންނައިރު މާ ބޮޑު ސަމާލުކަމެއް ނުދެވެއެވެ.\nކޮންމެ މީހަކުވެސް ދުނިޔެއަށް ފޮނުއްވަވަނީ ދުނިޔޭގައި ލާނެ ނޭވާގެ އަދަދު ކަނޑައަޅުއްވަވައިފައެވެ. އެއަދަދަށް ނޭވާލެވުމުން އެމީހަކު މަރުވާނެއެވެ. އެންމެ ހިނދު ކޮޅަކުވެސް ދުނިޔެއަކު ނުހުންނާނެއެވެ. މިއީ ދުނިޔެ ފެށުނީންސުރެ އިންސާނުން ކުރަމުން އަންނަ ތަޖުރިބާއެކެވެ. ނަމަވެސް ޢިބްރަތް ޙާޞިލުކުރެވެނީ ވަރަށް މަދު މީހަކަށެވެ.\nތިބާގެ ލޯބިވާ މީހަކު ދުނިޔެ ދޫކުރި ޚަބަރު ލިބުމުން ގިނަ މީހުން ފުރަތަމަ ވެސް ފަސާނީ ރޯށެވެ! ނަމަވެސް އެއިގެ ކުރިން ވިސްނައިލަންވީ އެމީހާ ދުނިޔޭގައި ހުރި ދުވަހު އެމީހާއަށް އަޅައިލެވުނު މިންވަރަށެވެ. އެމީހާ އާއި މެދު ބެހެއްޓުނު ގާތް ކަމަށެވެ. ހާލުބެލުނު މިންވަރަށާއި އެހީތެރިވެވުނު މިންވަރަށެވެ.\nރޯންވީ އޭނާ މަރުވީތީއެއް ނޫނެވެ. ރޯންވީ ލޯބިވާ މީހާ ދުނިޔޭގައި ހުރި ދުވަހު އަމަލުކުރެވުނު ގޮތާއިމެދުގައެވެ. ނަމަވެސް އެ ރުއިމަކީ އެއްވެސް ފައިދާއެއް ކުރާނެ ރުއިމެއް ނޫނެވެ. އެހެންކަމާއިއެކުވެސް އެ ރުއިމަކީ ފައިދާކުރާނެ ރުއިމަކަށް ބަދަލުކޮށްލެވިދާނެއެވެ!\nތިމާ އެމީހަކަށް ލޯބިދޭން ޖެހޭ މީހުންގެ ލިސްޓް އަވަހަށް ހިތަށް ގެންނާށެވެ! އެއަށްފަހު އެމީހުންނާއިމެދު އަމަލުކުރެވެމުން އަންނަ ގޮތާއިމެދު ވިސްނައިލާށެވެ! އިޞްލާޙްކުރަން ޖެހޭ ކަންކަން އަވަހަށް އިޞްލާޙްކޮށްލާށެވެ! އެއިރުން އެ ރުއިމަކީ ފައިދާހުރި ރުއިމަކަށް ބަދަލުކޮށްލެވުނީއެވެ.\nއަދިވެސް އެއްކަމެއް ފާހަގަކޮށްލާނަމެވެ! ލޯބިވާ މީހަކު މަރުވުމުން ގިނަ ބައަކު އެމީހަކަށް ހެޔޮދުޢާ ކުރަނީ އެންމެ 2،3 ދުވަހު އެވެ. އެހެން ނުހަދާށެވެ! އެމީހާއަށް ހެޔޮދުޢާކުރުން ހުއްޓައިނުލާށެވެ! ވީހައި ގިނައިން ހެޔޮ ދުޢާކުރުންމަތީގައި ދެމިހުންނާށެވެ! އެމީހާގެ ފާފަތައް ފުއްސަވައި ދެއްވެވުން އެދިއެވެ. ކައްވަޅުގެ ޢަޛާބުން ސަލާމަތްކޮށް ދެއްވެވުން އެދިއެވެ. ނަރަކައިން ސަލާމަތްކޮށް ދެއްވެވުން އެދިއެވެ. އެމީހާގެ ފުރާނައަށް ސުވަރުގޭގެ ރަޙްމަތް ލެއްވެވުން އެދިއެވެ. އެއިގެ އިތުރުން އެމީހަކަށްޓަކައި ޞަދަޤާތްވެސް ކުރާށެވެ! އެފަދަ އަމަލުތަކުގެ ފައިދާ މަރުވި މީހާއަށް ކުރާނެއެވެ!\nކީރިތި ޤުރްއާން ހިމެނޭ ސޮފްޓްވެއާއެއް ފޯނު ފަދަ ވަސީލަތަކަށް އެޅުމަކުން މުޞްހަފްގެ ދަރަޖައެއް ނުދެވޭނެ!\nކީރިތި ޤުރްއާނުގަ ބީހެން ވުޟޫކުރަން ޖެހޭ ސަބަބާއި ކީރިތި ޤުރްއާނަށް "ﷲ ގެ ކަލާމްފުޅު" ކިޔުޔުނު ސަބަބު!\nއިސްލާމީ ޙިޖާބު ފުރިހަމަވާނީ6ޝަރުތެއް ފުރިހަމަވުމުންނެވެ!: ޝައިޚް މުޙައްމަދު ޝާފިޢު\n"ދުނިޔެމަތީގައި ދެއްކުންތެރިކަމުގެ ހެދުން އަޅައިފި މީހާ، ޤިޔާމަތް ދުވަހުން މާތް ﷲ ނިކަމެތިކަމުގެ ހެދުން އަޅުއްވާހުއްޓެވެ!" ޙަދީޘް\nމަރު ހަނދާންކުރާ މީހާއަށް މަރުވުމުން ލިބޭ ޚަޒާނާއިން ކިތަންމެ ގިނައިން ކިތަންމެ ބައިވަރެއް ނެގި ނަމަވެސް ހުހެއް ނުވާނެއެވެ!\nޢާއިލާގެ ކޮންމެވެސް މީހަކަށް ކޮންމެ ދުވަހަކުވެސް ކިތަންމެ ކުޑަ ނަމަވެސް ހަދިޔާއެއް ދިނުމުގެ މުހިންމުކަން އިޙްޞާޞް ކުރެވޭ ނަމަ…!\n21 ސެޕްޓެމްބަރ 2019


Anehkkaaves Ethah Baehgge Thaureef Amitabh Bachan Ah - Vaguthu\nބޮލީވުޑްގެ ވެޓެރަން އެކްޓަރ އަމީތާބް ބަޗަންއަކީ ހުރިހާ ތަރިންނަށްވުރެ އެތައް ގޮތަކުން ތަފާތު ތަރިއެކެވެ. އޭނާއަށް އެތައް ބަޔަކު ގަދަރު ކުރެއެވެ. އޭނާގެ ނަން އިންދިއާގެ ގިނަ ސިޓީތަކުގައި ފެވިފައި ވަނީ އާއްމު ރައްޔިތުންނަށް އެހީވަމުންދާ ތަރިއެއްގެ ގޮތުގައެވެ.\nހާއްސަކޮށް ދަނޑުވެރިންގެ ލޯނުތައް ދެއްކުމާއި، ހާލުގައި ޖެހިފައި ތިބި މީހުންނަށް އެހީވުމުގައި އަމީތާބަކީ ނަމޫނާއެކެވެ.\nއަމީތާބް އަނެއްކާވެސް މި ވަނީ އެތައް ބައެއްގެ ތައުރީފް އަންނަ ވަރުގެ ކަމެއް ކޮށްފައެވެ. އޭނާއަށް މަސައްކަތްކޮށްދިނުމުގައި އުޅޭ މީހަކު މަރުވުމުން ދެން ކުރަން ޖެހޭ ހުރިހާ ކަމެއް ކުުރުމުގައި އެންމެ ކުރީގައި ހުރީ އަމީތާބް އާއި ދަރިފުޅު އަބީޝޭކްއެވެ.\nއެކަން އާއްމުންގެ ސަމާލުކަމަށް އައީ މީސް މީޑިއާގައި ދައުރުވަމުންދިޔަ ފޮޓޯއެއް ފެނިގެންނެވެ. އެ ފޮޓޯ އިން ފެންނަނީ މަރުވި މީހާގެ ހަށިގަނޑު އަންދާލުމަށް ގެންދިއުމުގައި އެންމެ ކުރީގައި އަބީތާބް އާއި ދަރިފުޅު ހަރަކާތްތެރިވާ މަންޒަރެވެ.\nއެއީ އަބީޝޭކްއަށް މަސައްކަތްކޮށްދިނުމުގައި އުޅުނު 40 އަހަރުގެ މީހެކެވެ.\nއަބީތާބް މިހާރުވެސް ދަނީ ފިލްމްތަކުގެ މަސައްކަތުގައި އުޅެމުންނެވެ.\nއަމީތާބުގެ ފުރަތަމަ ފޮޓޯޝޫޓުގެ ހަނދާންތައް - "އެދުވަހު ހުރީ ވަރަށް ލަދުން"\nއައިޝްވާރިއާ ބަނޑުބޮޑެއް ނޫން\nޖޫން 27, 2019 15:04\nޢެއީ އަމީތާބްގެ މެނޭޖަރެއްގެ ގޮތުގަ ވަރަށް ގިނަދުވަހު އުޅުނު މީހެއްކަމަށް ވަނީ އަބީޝޭކްއަކަށް މަސައްކަތެއް ކޮށެއްނުދޭ\nޖޫން 27, 2019 19:05\nއަމީތާބަށްވުރެ ބޮޑަށް ތައުރީފް ލިބުނު ޢަބްދުﷲ ބުނު ޖަދުޢާނަށް! އެކަމަކު އެ ތަޢުރީފްގެ އެއްވެސް ފައިދާއެއް ކުރިޔަށް އޮތް ދުނިޔެއަކު ނެތް!


Imthihaan Kuriyah Dhiya Vaguthu Mulhi Qaumun Internet Kandaalaifi - Vaguthu\nއިމްތިޙާނު ކުރިއަށްދިޔަ ވަގުތު މުޅި ޤައުމުން އިންޓަނެޓު ކަނޑާލައިފި\nއިމްތިޙާނުގައި މަކަރު ހެދުން ހުއްޓުވުމުގެ ގޮތުން، މުޅި އަލްޖީރިޔާއިން އިންޓަނެޓު ކަނޑާލައިފިއެވެ.\nއެޤައުމުގެ ސަރުކާރުގެ އެންގުމަށް، މުޅި ޤައުމުން އިންޓަނެޓު ކަނޑާލާފައިވަނީ އެޤައުމުގައި މިހާރު ކުރިއަށްދާ މަތީ ސާނަވީ ސްކޫލު ނިންމާ އިންތިޙާނާ ދިމާކޮށެވެ.\nނޫސް ރިޕޯޓުތައް ބުނާގޮތުގައި، އިއްޔެ ފެށި އެޤައުމުގެ މި އިމްތިޙާނުގެ ޓެސްޓު އޮންނަ ކޮންމެ ދުވަހަކު މުޅި ޤައުމުން އިންޓަނެޓު ކަނޑާލާނެއެވެ. މިގޮތަށް އެޤައުމުގެ ކަމާބެހޭ ފަރާތްތަކުން އަމަލުކުރަން ފަށާފައިވަނީ އިންޓަނެޓުގެ އެކި ވަސީލަތްތައް ބޭނުންކޮށްގެން، ޓެސްޓު ޕޭޕަރުތައް ލީކު ކުރާތީކަމަށްވެސް، ނޫސް ރިޕޯޓުތައް ބުނެއެވެ.\nމަޝްހޫރު ނޫސް އެޖެންސީ، "އޭއެފްޕީ" އިން ބުނެފައިވާ ގޮތުގައި އެޤައުމުގެ މޯބައިލް އަދި ފިކްސްޑް އިންޓަނެޓުވެސް އިއްޔެ ކަނޑާލާފައިވާއިރު، މިކަން ދެ ގަޑިއިރަށް ދެމިގެން ގޮސްފައިވެއެވެ. ހަމައެހެންމެ، ކުރިއަށް އޮތް މުއްދަތުގެ ތެރޭގައި ބައެއް ދުވަސްތަކުގައި ތިން ގަޑިއިރަށްވެސް ނެޓު ކަނޑާލާނެކަމަށް ބުނެފައިވެއެވެ.\nއަލްޖީރިޔާގެ ހަތް ލައްކައެއްހާ ދަރިވަރުން މި އިމްތިޙާނުގައި ބައިވެރިވާއިރު، އިމްތިޙާނު މަރުކަޒުތަކުގެ ބޭރުގައި ސަލާމަތީ ކަންކަންވެސް ވަނީ ވަރަށް ބޮޑަށް ވަރުގަދަ ކޮށްފައެވެ. އެގޮތުން، އެތަންތަނުގެ ބޭރުގައި މެޓަލް ޑިޓެކްޓަރ ހަރުކޮށްފައިވާއިރު މޯބައިލް ފޯނު ސިގަންލް ޖޭމް ކުރާ އާލާތްތަކާއި ކެމެރާތައްވެސް ހަރުކޮށްފައިވާއިރު، އިމްތިޙާނު ކަރުދާސް ޕްރިންޓުކުރާ ތަންތަނުގައިވެސް މި ތަކެތިވަނީ ހަރުކޮށްފައެވެ.\nމިދިޔަ އަހަރުވެސް މިފަދަ ފިޔަވަޅެއް އެޅިއިރު، މިދިޔަ އަހަރު މަނާކުރީ ހަމައެކަނި މީސް މީޑިޔާ ބޭނުންކުރުން މަނައެވެ. އެހެންކަމުގައިވިޔަސް، ޕޭޕަރު ލީކުވެފައިވެއެވެ.\nމަރެއް ނުފޮރުވޭނެ، 40 އަހަރު ކުރިން މީހަކު މަރާލި ގާތިލް ހޯދައިފި!


1. ފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމް (މިފޯމް ސިވިލް ސަރވިސް ކޮމިޝަންގެ ވެބްސައިޓުން ލިބެންހުންނާނެއެވެ.)\n6. (ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވަލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްގެ ނުވަތަ ކޯސް ފުރިހަމަ ކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ ލިޔުމުގެ ކޮޕީ އަދި ޓްރާންސްކްރިޕްޓުގެ ކޮޕީ.\n7. (ށ) މަތީ ތައުލީމު ދޭ، ރާއްޖޭގެ މަރުކަޒަކުން ދޫކޮށްފައިވާ ތައުލީމީ ސެޓުފިކެޓުތަކާއި ޓްރާންސްކްރިޕްޓް؛ ނުވަތަ ކޯސް ފުރިހަމަކުރިކަމުގެ ލިޔުމާއި ޓްރާންސްކްރިޕްޓުގެ ކޮޕީ.\n8. ވަޒީފާގެ މަސައްކަތުގެ ދާއިރާއާ ގުޅޭ ކުރު މުއްދަތުގެ ކޯސްތަކާއި ތަމްރީނު ސެޓުފިކެޓުތަކުގެ އަސްލާއެއްގޮތްކަމުގެ ތައްގަނޑު("ދިވެހިރާއްޖޭގެ ބާ ކައުންސިލުގެ "އަސްލާ އެއްގޮތްކަމުގެ ތައްގަނޑުޖެހުމާއި ބެހޭ ޤާވާއިދު"ގައިވާ ގޮތުގެ މަތިން) ޖަހާފައިވާ ލިޔުން.\n9. ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނު ފުރިހަމަކޮށް ސެޓްފިކެޓް ލިބިފައިވާނަމަ، އެ ސެޓުފިކެޓްގެ ކޮޕީ.\n10. މަސައްކަތުގެ ތަޖުރިބާގެ ލިޔުންތަކުގެ ކޮޕީ.\nމަޤާމަށް އެދި ހުށަހަޅަންޖެހޭ ތަކެތި ފޮނުއްވާނީ 07 ޖުލައި 2020 ވަނަ ދުވަހުގެ 12:30 ގެ މިނިސްޓްރީން ކަނޑައަޅާފައިވާ މެއިލް [email protected] އަށް ކޮށްދެއްވުން އެދެމެވެ.\nމިމަގާމަށް މީހަކު ހޮވުމަށް ބޭއްވޭ އިންޓަރވިއު، އޮންނާނީ، 2020 ވަނަ އަހަރުގެ ޖުލައި މަހުގެތޭގައި މިނިސްޓްރީ އޮފް ހެލްތްގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ މުއްދަތުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމަޢުލޫމާތު ސާފުކުރައްވަން ގުޅުއްވާނީ 3014344ނަންބަރު ފޯނަށެވެ. އީ-މެއިލް ކުރާނީ [email protected] އަށެވެ. ސިވިލް ސަރވިސްގެ ވަޒީފާތަކަށް މީހުން ހޮވުމާއި ޢައްޔަނުކުރުމުގެ މިންގަނޑުތަކާއި އުޞޫލުތައް އަދި އެ އުޞޫލުތަކާއި ގުޅުންހުރި އެންމެހާ ލިޔުންތައް ސިވިލް ސަރވިސް ކޮމިޝަނުގެ ވެބްސައިޓްގެ ޑައުންލޯޑްސްގެ "އައްޔަނުކުމުގެ އުޞޫލާގުޅޭ" (http://www.csc.gov.mv/dv/recruitment-usoolu) އިން ލިބެން ހުންނާއެވެ.\nސުންގަޑި: 07 ޖުލައި 2020 1230


Amihla Ah Hadhaa Gaanoonthah Iskurun Hudhavegen Nuvey - Iyaz - Vaguthu\nއަމިއްލައަށް ހަދާ ގާނޫނުތައް އިސްކުރުން ހުއްދަވެގެން ނުވޭ - އިޔާޒް\nޑރ.އިޔާޒް – ފޮޓޯ: އަދާލަތު\nއިލާހީ ޝަރީއަތުގެ މައްޗަށް އަމިއްލައަށް ހަދާ ގާނޫނުތައް އިސްކުރުން ހުއްދަވެގެން ނުވާކަމަށް ދީނީ އިލްމުވެރިޔާ ޑރ.މުހައްމަދު އިޔާޒު ވިދާޅުވެއްޖެއެވެ.\nއިޔާޒް މިގޮތަށް ވިދާޅުވެފައި މި ވަނީ ޒިނޭ ކުރި ދިވެއްސަކު ރަޖަމު ކުރުމަށް ޅ.ނައިފަރު ކޯޓަކުން ކުރި ހުކުމް ބާތިލް ކުރުމަށް ސްޕްރީކް ކޯޓުން ކުރި އަމުރާއި ގުޅިގެން ކުރެއްވި ޓްވީޓެއްގައެވެ.\nއިއްޔެގެ ވަގުތެއްގައި ނައިފަރު މެޖިސްޓްރޭޓް ކޯޓުން އަންހެނަކު ރަޖަމް ކުރަން ހުކުމް އިއްވާފައި ވަނީ އައްޝައިޚް މުޙައްމަދު މޫސާ އެވެ. އޭނާއަކީ މިޞްރުން ކިޔަވާ ވިދާޅުވެގެން ހުންނެވި ގާޒީއެކެވެ.\nނައިފަރު މެޖިސްޓްރޭޓް ކޯޓުގެ ޙުކުމް ބާތިލްކޮށް ސުޕްރީމް ކޯޓުން ނެރުއްވި އަމުރުގައި ވިދާޅުވީ ޅ.ނައިފަރު/ހަނީމޫން، އާމިނަތު ޝަރީފާ މުހައްމަދުގެ މައްޗަށް ޕްރޮސެކިއުޓަރ ޖެނެރަލް ޅ.ނައިފަރު މެޖިސްޓްރޭޓް ކޯޓަށް ހުށަހަޅާފައިވާ ޒިނޭ ކުރުމުގެ ކުށުގެ ދައުވާގެ މައްސަލައިގައި ނައިފަރު މެޖިސްޓްރޭޓް ކޯޓުން ޝަރީޢަތް ހިންގައި ނިންމާފައި ވަނީ އެގަޒިއްޔާގެ ދައުވާގައި ޕްރޮސެކިއުޓަރ ޖެނެރަލްގެ ފަރާތުން ހަވާލާދީފައިވާ ޖިންސީ ކުށުގެ ޤާނޫނުގެ 27 ވަނަ މާއްދާއާ ހިލާފަށް ކަމަށްވާތީ ނައިފަރު މެޖިސްޓްރޭޓް ކޯޓުގެ ޙުކުމް ބާތިލް ކުރާކަމަށެވެ.\nސްޕްރީމް ކޯޓުގެ އެ އަމުރާއި ގުޅިގެން ޑރ.އިޔާޒް ޓްވިޓާ މެދުވެރިކޮށް ހިތްހަމަނުޖެހުން ފާޅުކުރިއިރު، އޭނާ ވަނީ އެ ހުކުމް އިއްވި ގާޒީ ޝައިހު މުހައްމަދު މޫސާގެ ސާބިތުކަމަށްޓަކައި ދިވެހިން ފަހުރުވެރިވުން ހައްގުކަމަށް ވިދާޅުވެފައެވެ.\nޑރ އިޔާޒް ވިދާޅުވީ، މުޖުތަމައު އިސްލާހް ކުރެވޭނީ އިލާހީ ޝަރީއަތް ތަންފީޒު ކުރެވިގެން ކަމަށެވެ.\nއިސްލާމީ ޝަރީޢަތުގައި އޮންނަ އަދަބެއް ކުށްވެރިޔާ އަށް ދިނުމަށް ޙުކުމް ކުރުމުގެ ފުރުސަތު ރާއްޖޭގެ ޤާނޫނުތަކުން ފަނޑިޔާރުންނަށް އޮތް ނަމަވެސް ފަނޑިޔާރަކަށް ޙުކުމް ކުރެވޭނީ ކުރި ދައުވާއެއްގައި އޮންނަ އަދަބެއް ދޭންށެވެ. ޖިންސީ ކުށުގެ ޤާނޫނުގެ 27 ވަނަ މާއްދާގެ (ހ) ގައި ބުނެފައި އޮންނަނީ ޒިނޭ ކުރުމަކީ ކުށެކެވެ. އެމާއްދާގެ (ށ) ގައި ބުނެފައި އޮންނަނީ ޒިނޭ ކުރި މީހެއްގެ އަދަބަކީ 100 އެތިފަހަރުން ހައްދު ޖެހުމާއި އެކު އެއް އަހަރާއި ތިން އަހަރާއި ދެމެދުގެ މުއްދަތަކަށް ގޭގައި ބަންދު ކުރުމެވެ.\n2015 ވަނަ އަހަރު ވެސް އަންހެނަކު ރަޖަމް ކުރަން ރާއްޖޭގެ މެޖިސްޓްރޭޓް ކޯޓަކުން ޙުކުމް ކުރިއެވެ. އެފަހަރު އަންހެނަކު ރަޖަމް ކުރަން ޙުކުމް ކުރީ ގއ.ގެމަނަފުށީ މެޖިސްޓްރޭޓް ކޯޓުންނެވެ. އެޙުކުމް ވެސް ސުޕްރީމް ކޯޓުން ބާތިލްކޮށް މައްސަލައިގައި ފައިލްތައް ސުޕްރީމް ކޯޓަށް ފޮނުވަން އަމުރު ކުރިއެވެ.\nޑރ.އިޔާޒް ސަސްޕެންޑް ކުރި މައްސަލައިގައި އަދާލަތު ޕާޓީ ހަނު!\nހަވަރަށް ދިނަސް ހައްގުބަސް ބުނާނަން - ޑރ. އިޔާޒު\nޖެނުއަރީ 7, 2019 23:53\nޝޭހު ތިވާހަކަ ދައްކަން އަދި ތަންކޮޅެއް އަވަސް\nޖެނުއަރީ 8, 2019 07:52\nކޮބާ އިލްޔާސް ދޫބަންދުވާބީ\nޖެނުއަރީ 8, 2019 07:55\nތިޔަ ޤާނޫނު އިސްލާމީ ޝަރީޢަތާ ފުށުއަރާ! އަވަހަށް އުވާލާ!\nޖެނުއަރީ 8, 2019 08:07\nގާޒީއަށް ދަރުމަހުރި. ސްޕްރީމްކޯޓުގެ ފަނޑިޔާރުންނަށް ހަލާކުހުރި. މިގައުމުގަ ގާނޫނު ނަގަހައްޓަނީ ސްޕްރީމްކޯޓުން. އިސްލާމްދީން ހިމާޔަތްކުރަނީ ދަށުކޯޓުން\nޖެނުއަރީ 8, 2019 08:25\nބަލަ ޝޭޚޫ. ހަމަ ތިޔަވިދާޅުވާ “އަމިއްލައަށް ޤާނޫނު ހަދާ” މަޖްލިހުގެ މެންބަރުކަމަށް މީގެކުރިން ޝޭޚު ވެސް ކުރިމަތިލެއްވީމު ނޫންތޯއެވެ؟ އެއީ ކީއްކުރައްވަން ތޯއެވެ؟ ޤާނޫނު ހެދުން ހުއްޓުވަންތޯއެވެ؟ އިންސާނުން ނަކީ ޤާނޫނު ހަދަންތިބޭބައެއް ނޫނެވެ. މަތިންބާވާލެއްވި “ދުވަހަކުވެސް އިޞްލާޙު ކުރަން ނުޖެހޭ”ގާނޫނަކަށް ޢަމަލުކުރަން ތިބި ބައެކެވެ. މިކަންނޭގެނީ ކާކަށްތޯއެވެ؟\nޖެނުއަރީ 8, 2019 08:30\nމީނާ ދެންމިހާރު ހާދަ އަނގަ ގަދަވެގެންނޭ ދޯ މިއުޅޭނީ. ނުބެހޭކަ ކަމެއް ނޯވޭ. މަށައް ދެރައީ މީނާ މާތްރަސްކަލާންގެ ޤައުމުގެ ވެރިއަކަށް އިސްނުކުރެއްވީމަ.\nޖެނުއަރީ 8, 2019 08:46\nތޯޢޫތުން ގިނަ ޤައުމެއް މީ\nޖެނުއަރީ 15, 2019 19:39\nޙުކުމްތައް ބުނެދޭ މީހުންނަށް ޙުކުމުތައް (އަމުރާއި ނަހީ) ނޭގެއްޏާ ރަނގަޅު ގޮތުގައި އެކަމެއް ނުކުރެވޭނެއެވެ. ޔަހޫދީ ޔުނިވަރސިޓީއަކުން ފަޤީރު އަވަށް ގަނޑަކުން ލިޔުމެއް ހޯދާފައިނުވާ އެއްވެސް މީހަކީ، ކޮލިފައިވާ މީހެއްނޫނެވެ. މިރާއްޖޭގައިވެސް މިހާރު ކިޔަވައިދެނީ، ތޯމަސް ހޯބްސްގެ (ޣައިރު މުސްލިމް) ފަލްސަފީ ފިކުރުތަކެވެ.


އޮއިވާލި މިޔަރު - ވިކިޕީޑިއާ\nއޮއިވާލި މިޔަރު (އިނގިރޭސި ބަހުން: Carcharhinus falciformis)ނުވަތަ (އިނގިރޭސި ބަހުން: Silky shark)އަކީ މިޔަރުގެ ބާވަތެކެވެ. މިއީ ހިމަތޮޅި މިޔަރެކެވެ. އޮއިވާލި މިޔަރު އަށް އައިނު މިޔަރު މިހެން ވެސް ކިޔައެވެ. މިއީ ރާއްޖޭގެ މަސްކަނޑު ތަކުން ވަަރަށް ގިނައިން ފެންނަ މިޔަރެކެވެ. މިބާވަތުގެ މިޔަރު ގިނައިން ފެނިފައި ހުރީ ކަނޑުމަހުގެ ބާވަތްތަކުގެ މަސް އައިންއާއެކުގައެވެ. އަދި ޚާއްޞަ ގޮތެއްގައި ކަނޑުގައި ހިގާ އޮއިވާލި އެތިގަނޑުގެ ދަށުގައި އަޅާފައި ހުންނަ އައިނުގެ ތެރެއިންނެވެ. މިގޮތުން އައިނުގެ ތެރޭގައި ނުވަތަ އޮއިވާލީގެ ކައިރީގައި އުޅޭއިރު މަސްއައިނުގައި އުޅޭ މަހަށް ވަރަށް ހަލުއި ހަމަލާތައް ދެއެވެ. އަދި މަސްބާނާ އައިނުގެ ތެރޭން މަސް އަތުލައިގެން ކައިއުޅޭކަން ފާހަގަ ކުރެވެއެވެ.\nމިއީ ލޮނުއަޅައިގެން ހިއްކުމަށް ރަަގަޅު މިޔަރެކެވެ. މިބާވަތުގެ މިޔަރު ގިނައިން އުޅެނީ އަތޮޅުން ބޭރު މާކަނޑު ތަކުގައެވެ. މިއީ ކަނޑުގެ މަތީބައިގައި ގިނައިން އުޅޭ މިޔަރެއް ކަމަށް ވިޔަސް 500 މީޓަރު އަޑީގައި ވެސް މިބާވަތުގެ މިޔަރު އުޅޭކަމަށް ވެއެވެ. މިބާވަތުގެ މިޔަރު ވިހާ ފަހަރަކު 2-4އާއި ދެމެދުގެ އަދަދަކަށް ޅަމިޔަރު ވިހާކަމަށް ވެއެވެ. އޮއިވާލި މިޔަރު އެންމެ ބޮޑުވާކަމަށްވަނީ 3.3 މީޓަރަށެވެ.\nއޮއިވާލި މިޔަރުގެ ކާނާއަކީ މަހުގެ ބާވަތްތަކާއި ބޯވަ ދިލަ މަހެވެ. މިއީ މަސްވެރިކަމުގެ އާލަތްތަކަށް ގެއްލުންދޭ އަދި އިންސާނުންނަށް ނުރައްކާތެރި ހަމަލާދޭ މިޔަރެއްކަމަށް ވަނީ ބެލެވިފައެވެ. މިޔަރުގެ ބުރަކަށިމަތީގެ ކުލައަކީ ގަދަ އަޅި ނުވަތަ ކަޅު ކުލައެވެ. ބަނޑުދަށްފަރާތުގެ ކުލައަކީ އަޅި ހުދުކުލައެވެ.


އިލެކްޝަންސް ކޮމިޝަންގެ މެންބަރު ކަމަށާއި، އެންޓި-ކޮރަޕްޝަން ކޮމިޝަންގެ މެންބަރު ކަމަށާއި، ޕްރޮސެކިއުޓަރ ޖެނެރަލް ކަމަށް ކުރިމަތިލުމުގެ ފުރްޞަތު، ރައީސުލްޖުމްހޫރިއްޔާގެ އޮފީހުން މާދަމާ ހުޅުއްވާލައްވާނެ - The President's Office\n2 ޖޫން 2009، ރިފަރެންސް: 2009-416\nދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 290 ވަނަ މާއްދާގެ ދަށުން ޢައްޔަންކުރާ އިލެކްޝަންސް ކޮމިޝަންގެ މެންބަރު ކަމަށާއި، އެންޓި-ކޮރަޕްޝަން ކޮމިޝަންގެ މެންބަރު ކަމަށާއި، ޕްރޮސެކިއުޓަރ ޖެނެރަލް ކަމަށް ކުރިމަތިލުމުގެ ފުރްޞަތު، ރައީސުލްޖުމްހޫރިއްޔާގެ އޮފީހުން މާދަމާ ހުޅުއްވާލައްވާނެއެވެ. މާދަމާ ނެރުއްވާ ދިވެހި ސަރުކާރުގެ ގެޒެޓުގެ 32 ވަނަ ޢަދަދުގައި މިކަމުގެ އިޢްލާނުތައް ރައީސުލްޖުމްހޫރިއްޔާގެ އޮފީހުން ޝާއިޢު ކުރައްވާނެއެވެ. މި ފުރްޞަތު ހުޅުއްވާލައްވާނީ، މާދަމާއިން ފެށިގެން މި ޖޫން މަހުގެ 10ވާ ބުދަ ދުވަހުގެ މެންދުރުފަހު 3.30ގެ ނިޔަލަށެވެ.\nމިހާރު ޢަމަލު ކުރަމުންދާ ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 292 ވަނަ މާއްދާގައި ވަނީ، އެ ޤާނޫނުއަސާސީގެ ދަށުން އިންތިޚާބު ކުރާ ފުރަތަމަ ރައްޔިތުންގެ މަޖިލީހުގެ ފުރަތަމަ ޖަލްސާ ބާއްވާތާ 60 ދުވަހުގެ ތެރޭގައި، އެ ޤާނޫނުއަސާސީގައިވާ ގޮތުގެ މަތިން، އިލެކްޝަންސް ކޮމިޝަނާއި، އެންޓި-ކޮރަޕްޝަން ކޮމިޝަނާއި، ޕްރޮސެކިއުޓަރ ޖެނެރަލް ޢައްޔަން ކުރަންވާނެ ކަމަށެވެ.\nރައީސުލްޖުމްހޫރިއްޔާގެ އޮފީހުން މާދަމާ މިކުރައްވާ އިޢްލާނުގައި، މިކަންކަމަށް ކުރިމަތިލާ މީހުންގައި ހުންނަންވީ ސިފަތައްވެސް ބަޔާން ކުރައްވާފައިވާނެއެވެ.\nއިލެކްޝަންސް ކޮމިޝަންގެ މެންބަރު ކަމަށާއި، އެންޓި-ކޮރަޕްޝަން ކޮމިޝަންގެ މެންބަރު ކަމަށާއި، ޕްރޮސެކިއުޓަރ ޖެނެރަލް ކަމަށް ކުރިމަތިލުމަށް އެދޭ ފޯމާއި އިޤްރާރު ދޫކުރެއްވުމާއި، ފޯމާއި އިޤްރާރު ބަލައިގަތުމަށް ހަމަޖެހިފައިވަނީ، މިކަމަށް ކުރިމަތިލުމަށް ދެއްވާފައިވާ މުއްދަތުގައި ރަސްމީ ބަންދު ދުވަސްތައް ފިޔަވައި، އެހެން ދުވަސް ދުވަހުގެ ހެނދުނު 8.30 ން މެންދުރުފަހު 3.30 އަށް ރައީސުލްޖުމްހޫރިއްޔާގެ އޮފީހުންނެވެ. އަދި މިފޯމާއި އިޤްރާރު ރައީސުލްޖުމްހޫރިއްޔާގެ އޮފީހުގެ ވެބްސައިޓުން ޑައުންލޯޑް ކުރެވޭނެއެވެ. ވެބްސައިޓް އެޑްރެހަކީ ޑަބްލިޔޫ ޑަބްލިޔޫ ޑަބްލިޔޫ ޑޮޓް ޕްރެޒިޑެންސީ މޯލްޑިވްސް ޑޮޓް ގަވް ޑޮޓް އެމްވީ (www.presidencymaldives.gov.mv) އެވެ.


SunOnline: DRP in Aamir ah dheyn jehey adhahu kuda koh4million dhahkkan hukumkohffi\nޑީއާރުޕީއިން އާމިރަށް ދޭން ޖެހޭ އަދަދު ކުޑަކޮށް ހަތަރު މިލިއަން ދައްކަން ހުކުމްކޮށްފި\nމުއާވިޔަތު އަންވަރު 23 Jul 2019, 14:15\nކުޑަހުވަދޫ ދާއިރާގެ މެންބަރު އަހްމަދު އާމިރު: ޑީއާރުޕީން އޭނާއަށް 19 މިލިއަން ދޭން ކުރި ހުކުމުން ބައެއް އުނިކޮށް ހަތުރި މިލިއަނަށް އެ އަދަދު ކުޑަކުރުމަށް ހައި ކޯޓުން މިއަދު ވަނީ ހުކުމް ކޮށްފައި -- ފައިލް ފޮޓޯ / ރައްޔިތުން މަޖިލީސް\nރައްޔިތުންގެ މަޖިލީހުގެ ކުޑަހުވަދޫ ދާއިރާގެ މެމްބަރު އަދި އެމްޑީއޭގެ ނައިބު ލީޑަރު އަހްމަދު އާމިރަށް 19 މިލިއަނަށް ވުރެ ގިނަ ރުފިޔާ ދިނުމަށް ޑީއާރްޕީގެ މައްޗަށް ސިވިލް ކޯޓުން ކުރި ހުކުމުގެ ބައެއް އުނިކޮށް އެ އަދަދު ހަތަރު މިލިއަނަށް ކުޑަކޮށް ހައި ކޯޓުން ހުކުމް ކޮށްފި އެވެ.\nސިވިލް ކޯޓުން ޑީއާރްޕީގެ މައްޗަށް 2015 ވަނަ އަހަރު އެ ހުކުމް ކޮށްފައި ވަނީ އާމީރު ހިންގާ ދެ ސްޓޫޑިއޯ ކަމުގައިވާ އެއިމް ކްރިއޭޝަނާއި އޭވީއެމް ޕްރޮޑަކްޝަންގެ ސާމާނާއި ތަކެއްޗާއި މީހުން ބޭނުންކޮށްގެން އެޕާޓީން ކޮށްފައިވާ މަސައްކަތްތަކަށް ދައްކަން ޖެހޭ ފައިސާ ދައްކާފައިނުވާތީ އެވެ.\nއެ ދެ ސްޓޫޑިއޯ އިން ޑީއާރްޕީއަށް ކޮށްދީފައިވާ މަސައްކަތްތަކުގެ ތެރޭގައި އެޕާޓީން 2007 ވަނަ އަހަރާއި 2008 ވަނަ އަހަރު އަދި 2009 ވަނަ އަހަރު ހިންގާފައިވާ ބައެއް ހަރަކާތްތައް ވީޑިއޯކޮށް އެޑިޓްކޮށް ވީޑިއޯ ހައިދިނުން ހިމެނެ އެވެ.\nސިވިލް ކޯޓުން އޭރު ކުރި ހުކުމުގައި ބުނެފައިވަނީ، ދެ ސްޓޫޑިއޯއަށް ދައްކަން ޖެހޭ 4.05 މިލިއަން ރުފިޔާ އާއި އެ ފައިސާ ނުދެއްކުމުން ޖޫރިމަނާގެ ގޮތުގައި އަރާފައިވާ 15.9 މިލިއަން ރުފިޔާއާ އެކު ޖުމްލަ 19.10 މިލިއަން ރުފިޔާ ދެއްކުމަށެވެ.\nއެހެން ނަމަވެސް މިއަދު ހައި ކޯޓުން ކުރި ހުކުމުގައި ވަނީ ސިވިލް ކޯޓުން ކުރި ހުކުމުގައިވާ ޖޫރިމަނާގެ ބައި އުނިކުރުމަށް ހުކުމް ކޮށްފަ އެވެ.\nއެގޮތުން ޖޫރިމަނާއަށްވާ ފައިސާގެ އަދަދު އުނުކުރުމަށް ނިންމީ، ލިބޭ ގެއްލުމާއި ނުބައްދަލު އެކަށީގެންވާ މިންވަރަށްވުރެ މާބޮޑު މިންވަރެއްގެ ބަދަލު ކަނޑައެޅުމަކީ އިސްލާމީ ޝަރީއަތާއި މިޒަމާނުގެ ގާނޫނީ ނިޒާމްތަކުގެ ބަޔާން ވެގެން އުސޫލުތަކާ ކަނޑައެޅިގެން ތައާރުޒުވާކަމެއް ކަމަށް ވަތީ ކަމަށް ހުކުމްގައި ވަނީ ބުނެފަ އެވެ.\n"ޝަރުޠު ޖަޒާއީގެ ދަށުން ނެގޭ ބަދަލަކީ "ތަޢައްސުފު" ކޮށް ނެގޭ، ލިބިދާނެކަމަށް ބެލެވޭ ޙަޤީޤީ ގެއްލުމަކާ ނުވަތަ ފާއިތުވެދާނެ މަސްލަޙަތަކާ ނުވަތަ ފާއިދާއަކާ ނުބައްދަލު އެކަށީގެންވާ މިންވަރަށްވުރެ މާބޮޑު ބަދަލަކަށްވާނަމަ، އެއީ ސައްޙަ އަސާސެއްގެ މައްޗަށް ބިނާކޮށް ނެގޭ ބަދަލެއްކަމުގައި އިސްލާމީ ނަޒަރަކުން ނުބެލެވޭނެކަމަށާއި އެފަދަ ބަދަލުތައް ނެގުމަށް ޝަރުޠުކުރުމަކީ އިސްލާމީ ޝަރީޢަތުގެ ނައްޞުން ޙަރާމްކުރެވިފައިވާ، މީހުންގެ މުދާ އެބައި މީހުންގެ ރުހުމަކާއި ނުލައި ނުޙައްޤުން އަތުލުންކަމުގައި މެނުވީ ނުވާނެކަމަށް ބަޔާންކުރައްވާފައިވާއިރު،" ހައި ކޯޓުގެ ހުކުމުގައިވެ އެވެ.\nމެމްބަރު އަހުމަދު އާމިރު\nޖާބިރުގެ ކުންފުނީންނާއި ޑީއާރުޕީއިން ބޮޗޭ އިސްތިއުފާ\nދަރަނި ހޯދަން ޑީއާރްޕީއިން މައުމޫނަށް ދައުވާ ކުރަނީ


2021 vana aharuge golden boy akee Pedri | Mihaaru\nމެސީ އަށް ފަހު ގޯލްޑެން ބޯއީ އެވޯޑް ހޯދި ފުރަތަމަ ބާސާ ކުޅުންތެރިޔަކަށް ޕެޑްރީ\nޕެޑްރީ މި ސީޒަނުގައި ބާސެލޯނާއަށް ކުޅެނީ.--\n22 ނޮވެމްބަރ 2021 - 17:57\nޔޫރަޕުގައި ކުޅޭ 21 އަހަރުން ދަށުގެ އެންމެ މޮޅު ކުޅުންތެރިޔާއަށް ދޭ ގޯލްޑެން ބޯއީ އެވޯޑް ބާސެލޯނާ އަދި ސްޕެއިނަށް ކުޅޭ 18 އަހަރުގެ މިޑްފީލްޑަރު ޕެޑްރީ އަށް ލިބިއްޖެ އެވެ.\nމިއީ އިޓަލީގެ "ޓުޓޯސްޕޯޓް" އިން 2003 ވަނަ އަހަރު ދޭން ފެށި އެވޯޑް ބާސެލޯނާގެ ކުޅުންތެރިޔަކު ހާސިލް ކުރި ދެވަނަ ފަހަރެވެ. މީގެ ކުރިން 2005 ވަނަ އަހަރު ގޯލްޑެން ބޯއީ އެވޯޑް ހާސިލް ކުރީ ލިއޮނެލް މެސީ އެވެ. އަދި ޕެޑްރީ އަކީ މި އެވޯޑް ހާސިލް ކުރި ސްޕެއިނުގެ ތިންވަނަ ކުޅުންތެރިޔާ އެވެ. މީގެ ކުރިން 2006 ވަނަ އަހަރު ސެސްކް ފެބްރިގާސް އާއި 2012 ވަނަ އަހަރު އިސްކޯ މި އެވޯޑް ހޯދި އެވެ.\nމި އަހަރުގެ ގޯލްޑެން ބޯއީ އެވޯޑަށް، ޕެޑްރީއާ އެކު ބާސެލޯނާއަށް ކުޅޭ ގަވީ ވެސް ވާދަކުރި އެވެ. މީގެ އިތުރުން ބެޔާން މިއުނިކަށް ކުޅޭ ޖަމާލް މުސިއާލާ އާއި ބޮރޫޝިއާ ޑޯޓްމަންޑަށް ކުޅޭ ޖޫޑް ބެލިންހަމާއި ޖޯ ރޭނާގެ އިތުރުން މެންޗެސްޓާ ޔުނައިޓެޑުގެ މޭސަން ގްރީންވުޑާއި އާސެނަލްގެ ބުޔާކޯ ސަކާ އާއި ޕީއެސްޖީއަށް ކުޅޭ ޕޯޗުގަލްގެ ނޫނޯ މެންޑޭޒް އަދި ރެއާލް މެޑްރިޑުގެ ރޮޑްރީގޯ އާއި، އާސެނަލް އިން ފްރާންސްގެ މާސޭއަށް ލޯނު އުސޫލުން ކުޅުނު ވިލިއަމް ސަލީބާ ވެސް މި އެވޯޑަށް ނޮމިނޭޓްވި އެވެ.\nޕެޑްރީ (26)، މިއަހަރުގެ ޔޫރޯ ފުޓުބޯޅަ މުބާރާތުގެ ސެމީ ފައިނަލުގައި އިޓަލީއާ ދެކޮޅަށް ކުޅެނީ.--\nފްރާންސްގެ ރެނެސް އިން މިސީޒަނުގައި ރެއާލް މެޑްރިޑަށް ބަދަލުވި އެޑުއާޑޯ ކަމަވިންގާ އާއި އޭސީ މިލާނަށް ކުޅޭ، އެޓީމުގެ ކުރީގެ ކެޕްޓަން ޕައޮލޯ މަލްޑިނީގެ ދަރިފުޅު ޑެނިއެލް މަލްޑިނީ ވެސް މި އަހަރުގެ ގޯލްޑެން ބޯއި އެވޯޑަށް ޝޯޓްލިސްޓުކުރި 20 ކުޅުންތެރިންގެ ތެރޭގައި ހިމެނެ އެވެ. މިދިޔަ އަހަރު ގޯލްޑެން ބޯއީ އެވޯޑް ހޯދީ ބޮރޫޝިއާ ޑޯޓްމަންޑަށް ކުޅޭ ނޯވޭގެ ތަރި އާލިން ބްރައުޓް ހާލަންޑެވެ.\nމިދިޔަ ސީޒަނުގައި ބާސެލޯނާގެ ސީނިއާ ޓީމުގައި ހިމެނިގެން އޭނާ ވަނީ ޓީމަށް މުހިއްމު ކުޅުމެއް ކުޅެދީފަ އެވެ. ކޮޕަ ޑެލް ރޭ މުބާރާތް ބާސެލޯނާ މިދިޔަ ސީޒަނުގައި ކާމިޔާބު ކުރިއިރު ޕެޑްރީ ވަނީ މުހިއްމު ދައުރެއް އަދާކޮށްފަ އެވެ.\nބާސެލޯނާ މިދިޔަ ސީޒަނުގައި ކުޅުނު 54 މެޗުގެ ތެރެއިން ދެ މެޗު ފިޔަވައި ހުރިހާ މެޗެއްގައި ވެސް ކުޅެ، ޕެޑްރީ ވަނީ މިއަހަރުގެ ޖޫން މަހު އޮތް ޔޫރޯ ފުޓުބޯޅަ މުބާރާތަށް ސްޕެއިންގެ ކޯޗު ލުއިސް އެންރީކޭ ނެގި ޓީމުގައި ވެސް ހިމެނިފަ އެވެ.\nއޭގެ ކުރިން ފީފާ ވޯލްޑް ކަޕް ކޮލިފައިންގައި މިއަހަރު ގްރީސްއާ ދެކޮޅަށް ސްޕެއިން ކުޅުނު މެޗުގައި ސީނިއާ ގައުމީ ޓީމަށް ކުޅެން ފެށި ޕެޑްރީ ވަނީ މިއަހަރުގެ ޔޫރޯ ފުޓުބޯޅަ މުބާރާތުގެ ސެމީ ފައިނަލަށް ދަތުރުކުރި ސްޕެއިން ޓީމުގައި މުހިއްމު ދައުރެއް އަދާކޮށްފަ އެވެ. ހުރިހާ މެޗެއްގައި ވެސް ފުރަތަމަ 11 ގައި ހިމެނިގެން ފުލްކޮށް ކުޅުނުއިރު، އޭނާ ބަދަލުކޮށްފައި ވަނީ އެންމެ މެޗެއްގަ އެވެ. އެއީ ކުއާޓާ ފައިނަލުގައި ސްވިޒަލޭންޑާ ދެކޮޅަށް ކުޅުނު މެޗުގެ 119 ވަނަ މިނިޓުގަ އެވެ.\nޔޫރޯ މުބާރާތުގެ އެންމެ މޮޅު ޒުވާން ކުޅުންތެރިޔަކަށް ވެސް ހޮވުނު ޕެޑްރީ އަކީ މުބާރާތުގެ "ޔޫއެފާ ޓީމް އޮފް ދަ ޓޯނަމެންޓް" ގައި ހިމެނުނު އެންމެ ޒުވާން އަދި ސްޕެއިންގެ ހަމައެކަނި ކުޅުންތެރިޔާ އެވެ.\nޔޫރޯ އަށް ފަހު ޕެޑްރީ ވަނީ ސްޕެއިންގެ 23 އަހަރުން ދަށުގެ ޓީމާ އެކު ޖަޕާނުގައި އޮތް އޮލިމްޕިކްސް މުބާރާތުގައި ވެސް ކުޅެފަ އެވެ. އޮލިމްޕިކުގައި ވެސް ސްޕެއިން ކުޅުނު ހުރިހާ މެޗެއްގައި ވެސް ޕެޑްރީ ކުޅުނެވެ. އޮލިމްޕިކް ރަން މެޑައްޔެއް ސްޕެއިން އަށް ނުލިބުނީ ފައިނަލުގައި ބްރެޒިލް އަތުން ބަލިވުމުންނެވެ.\nބާސެލޯނާ ފުޓްބޯޅަ ސްޕެއިން


Stealing paradise dhakkaigen media net joorimanaa kuree rangalhah: Civil Court\n"ސްޓީލިން ޕްރެޑައިސް"ގެ މަންޒަރެއް --\nއަލްޖަޒީރާއިން އާންމު ކުރި ރާއްޖެއާބެހޭ ރިޕޯޓް "ސްޓީލިން ޕެރަޑައިސް" ދައްކާފައިވާތީ، ބްރޯޑްކާސްޓިން ކޮމިޝަނުން މީޑިއާ ނެޓް ޖޫރިމަނާކޮށްފައިވަނީ ރަނގަޅަށް ކަމަށް ސިވިލް ކޯޓުން ހުކުމްކޮށްފި އެވެ. އެ މައްސަލާގައި މީޑިއާ ނެޓް ފަސް ލައްކަ ރުފިޔާއިން ޖޫރިމަނާކޮށް މާފަށް އެދެން އެންގި އެވެ.\nސިވިލް ކޯޓުން އެގޮތަށް ހުކުމްކުރީ އެ މައްސަލާގައި ޖޫރިމަނާކުރުމުން މީޑިއާ ނެޓް ސިވިލް ކޯޓަށް މައްސަލަ ވެއްދުމުންނެވެ. މީޑިއާ ނެޓުން ބްރޯޑްކާސްޓިން ކޮމިޝަނާ ދެކޮޅަށް ދައުވާކުރީ އެ ޖޫރިމަނާއަކީ ގާނޫނު އާސާސީއާ ހިލާފަށް ކޮށްފައިވާ ޖޫރިމަނާއެއްގެ ގޮތުގައި ކަނޑައަޅައިދިނުމަށެވެ.\nނަމަވެސް ސިވިލް ކޯޓުގެ ގާޒީ އަލީ އަބްދުﷲ މި މަހުގެ 19 ވަނަ ދުވަހު ކުރެއްވި ހުކުމްގައި ބުނެފައިވަނީ މީޑިއާ ނެޓް ޖޫރިމަނާކޮށް މާފަށް އެދެން އަންގާފައިވަނީ ގާނޫނު އަސާސީއާ ހިލާފަށް ނޫން ކަމަށެވެ. އެހެންވެ، ޖޫރިމަނާކުރަން ނިންމި ނިންމުމަކީ ބާތިލް ނިންމުމެއް ކަމަށް ކަނޑައަޅާނެ ތަނެއް ނެތް ކަމަށެވެ.\nއެގޮތަށް ގާޒީ އަލީ އަބްދުﷲ ހުކުމް ކުރައްވާފައިވަނީ "ސްޓީލިން ޕެރަޑައިސް"އަކީ ގައުމުގެ ސިތާދަތާއި އިސްތިގުލާލަށް ގެއްލުންވާ ކޮންޓެންޓު ހިމެނޭ ރިޕޯޓެއްކަން ހުށަހަޅާފައިވާ ލިޔުންތަކުންނާއި މީޑިއާ ނެޓް އަދި ބްރޯޑްކާސްޓިން ކޮމިޝަންގެ ބަހުން ވެސް ޝަރީއަތަށް ސާބިތުވާތީ އެވެ.\nއަލްޖަޒީރާގެ ޕްރޮގްރާމް ގައިޑްގައި ހިމަނައި ޔޫޓިއުބުގައި އެ ރިޕޯޓް އާންމުކުރުމާއެކު ބްރޯޑްކާސްޓިން ކޮމިޝަނުން އެ ރިޕޯޓް ބްރޯޑްކާސްޓް ކުރުމާއި ރީބްރޯޑްކާސްޓް ކުރުމުގައި ސަމާލުވުމަށް ހުރިހާ ބްރޯޑްކާސްޓަރުންނަށް އެންގި އެވެ.\nސަމާލުވުމަށް އަންގާ ނެރުނު ބަޔާނުގައި އެ ކޮމިޝަނުން ބުނީ އަބުރުގެ ގާނޫނާއި ބްރޯޑްކާސްޓް ގާނޫނާއި އޭގެ ދަށުން ހަދާފައިވާ ގަވައިދުތަކާއި ކޯޑް އޮފް ޕްރެކްޓިސްއާ ހިލާފު އެއްވެސް އެއްޗެއް ބްރޯޑްކާސްޓް ކޮށް އަދި ރީބްރޯޑްކާސްޓްކުރިކަން ސާބިތުވެއްޖެނަމަ އެ ފަރާތަކާމެދު ގާނޫނީ ފިޔަވަޅު އަޅާނެ ކަމަށެވެ.\nއަލްޖަޒީރާއިން ދެއްކި "ސްޓީލިން ޕެރަޑައިސް" ރިޕޯޓަކީ، ދިވެހި ސަރުކާރުން ކޮރަޕްޝަންގެ ބޮޑެތި އަމަލުތައް ހިންގާ ކަމަށް ތުހުމަތުކޮށް، އަލްޖަޒީރާ އިންވެސްޓިގޭޓްސް އިން ތައްޔާރު ކުރި، ރިޕޯޓެކެވެ.\nމީޑިއާނެޓް މޯލްޑިވސް ބްރޯޑްކާސްޓިން ކޮމިޝަން ސިވިލް ކޯޓް\nގަވާއިދާ ހިލާފަށް ޗެނަލްތައް ނުދެއްކުމަށް މީޑިއާނެޓުން އެދިއްޖެ\nދޮގު ތުހުމަތު އަޅުވާ މީހުންނަށް އީސީއިން އަބުރުގެ ދައުވާ ކުރަނީ\nދެ މިލިއަން ދެއްކުން ފަސްކޮށްދޭން އެދުނު މައްސަލަ ބޭރުކޮށްލައިފި


ހިކަނދި ފަތުން ލިބޭ ސިއްޙީ ފައިދާތައް\nAugust 14, 2019 11:36:54\nހިކަނދި ފަތް ނުވަތަ ރިހަފަތަކީ ރާއްޖޭގައި ތައްޔާރުކުރާ ގިނަ ކާއެއްޗެހީގައި ބޭނުންކޮށް އުޅޭ އެއްޗެކެވެ. މި ފަތަކީ ކޮންމެ އެއްޗަކަށްވެސް ވަރަށް މީރު ރަހައެއް ގެނެސްދޭ އެއްޗެކެވެ. އެހެންނަމަވެސް ރަހައިގެ އިތުރުންވެސް މި ފަތުން ވަރަށް ގިނަ ފައިދާތަކެއް ލިބެއެވެ. ކާބޯހައިޑްރޭޓްސް އާއި ފައިބާ އާއި ކެލްސިއަމް އާއި ފޮސްފަރަސް، އަޔަން އަދި ވިޓަމިން ސީ، އޭ، ބީ އަދި އީފަދަ ވިޓަމިންތައް އެކުލެވިގެންވާ ހިކަނދި ފަތަކީ ހިތުގެ ސިއްޙަތަށް ފައިދާހުރި، އިންފެކްޝަންތަކުން ރައްކާތެރިކޮށްދޭ އެއްޗެކެވެ. ތިރީގައި މިވަނީ ހިކަނދި ފަތުން ލިބިދޭ ބައެއް ސިއްޙީ ފައިދާތަކެވެ.\n1. އެނީމިއާއިން ރައްކާތެރިކޮށްދޭ\nހިކަނދި ފަތަކީ ގިނަ އަދަދަކަށް އަޔަން އާއި ފޯލިކް އެސިޑް އެކުލެވިގެންވާ އެއްޗެކެވެ. ފޯލިކް އެސިޑަކީ ހަށިގަނޑުގައި އަޔަން ދައުރުކުރުމުގައި އެހީތެރިވެދޭ އެއްޗެކެވެ. ހިކަނދި ފަތުގައި މި ދެ މާއްދާވެސް ގިނަ އަދަކަށް ހިމެނޭއިރު، މިއީ އެނީމިއާއިން ރައްކާތެރިވުމަށް ކެއުން ވަރަށް ރަނގަޅު ފަތެކެވެ.\n2. ހަކުރުބައްޔާއި ހަނގުރަމަކުރޭ\nހިކަނދި ފަތަކީ ލޭގައި ހަކުރު ހުންނަ މިންވަރު ދަށްކޮށްދޭ އެއްޗެކެވެ. އެގޮތުން މި ފަތަކީ ހަށިގަނޑުގައި އިންސުލިން ހަރަކާތްތެރިވާ ގޮތަށް ބަދަލުތައް ގެނެސް، ހަކުރު ލެވެލްތައް ދަށްކޮށްދޭ އެއްޗެކެވެ. އެހެންކަމުން ހަކުރުބަލި ޖެހިފައިވާ ފަރާތްތަކަށް ހަކުރު ކޮންޓްރޯލް ކުރުމުގައި ބޮޑު އެހީއަކަށް ހިކަނދި ފަތް ވެގެންދާނެ އެވެ.\n3. ހަޖަމުގެ ނިޒާމު ރަނގަޅުކޮށްދޭ\nހިކަނދި ފަތަކީ ހަޖަމުކުރުން ރަނގަޅުކޮށްދީ، ހަށިގަނޑުގެ ތެރެއަށް ފެޓްސް އެބްޒޯބްކުރާ ގޮތް ބަދަލުކޮށްދީ، ބަރުދަން ލުއިކުރުމުގައި އެހީތެރިވެދޭ އެއްޗެކެވެ. ބަރުދަން އިތުރުވުމަކީ ހަކުރުބައްޔަށް މަގުފަހިވާ އެންމެ ބޮޑު އެއް ސަބަބު ކަމުގައިވާއިރު، ހިކަނދި ފަތަކީ އެ މައްސަލަ ފެންމަތިވުމުގެ ކުރިން ރަނގަޅުކޮށްދޭ އެއްޗެކެވެ.\n4. ކޮލެސްޓްރޯލް ދަށްކޮށްދޭ\nގިނަ ދިރާސާތަކުން ދައްކާފައިވާ ގޮތުގައި ލޭގައި ކޮލެސްޓްރޯލް ހުންނަ މިންވަރު ދަށްކޮށްދޭ މާއްދާތަކެއް ހިކަނދި ފަތުގައި ހުރެއެވެ. އެންޓިއޮކްސިޑެންޓްތަކުން ފުރިގެންވާ ހިކަނދި ފަތަކީ ނުބައި ކޮލެސްޓްރޯލް (އެލްޑީއެލް ކޮލެސްޓްރޯލް) އުފެދޭ ނިޒާމް ކަމަށްވާ އޮކްސިޑޭޝަން ހުއްޓުވައިދޭ އެއްޗެކެވެ. އޭގެ ސަބަބުން ހަށިގަނޑުގައި ރަނގަޅު ކޮލެސްޓްރޯލްގެ މިންވަރު އިތުރުވެ، ހިތުގެ ބައްޔާއި އެތެރޯސްކްލީރޯސިސް ފަދަ ބަލިތަކުން ހަށިގަނޑު ރައްކާތެރިވެގެން ދެއެވެ.\n5. ނުރަފެޅުން ހުއްޓުވައިދޭ\nހިކަނދި ފަތަކީ ބޮލުގައި ނުރަފެޅުން ހުއްޓުވައިދިނުމަށް އަބަދުވެސް މަޝްހޫރު އެއްޗެކެވެ. މީގެ އިތުރުން އެއީ ހަލާކުވެފައިވާ އިސްތަށިގަނޑަށް ފަރުވާ ކުރުމަށާއި، ތުނި އިސްތަށި ވަރުގަދަ ކޮށްދީ، އިސްތަށި ފޭބުމާއި ބޮލުގައި ހަންފެޅުންފަދަ މައްސަލަތަކަށްވެސް އޮތް ރަނގަޅު ފަރުވާއެކެވެ.


Bathool Gengulhunu Bulhaa Maruvumun Funn Hithaama Ehga! - Vaguthu\nބަތޫލް ގެންގުޅުނު ބުޅާ މަރުވުމުން ފުން ހިތާމައެއްގައި!\nބަތޫލް އޭނާގެ ބުޅަލާއި އެކުގައި، ފޮޓޯ: އިންސްޓަގްރާމް\nރާއްޖޭގެ މަޝްހޫރު ޒުވާން ލަވަކިޔުންތެރިޔާ ބަތޫލް އަހްމަދު ގެންގުޅުނު ބުޅާ މަރުވެއްޖެއެވެ.\nބަތޫލް އިންސްޓަގްރާމްގައި ކުރި ޕޯސްޓެއްގައި ވަނީ ބުޅާ ދުނިޔެއާ ވަކިވުމާ ގުޅިގެން އޭނާއަށް އަސަރު ކޮށްފައިވާ ވަރު ހާމަކޮށްފައެވެ. ބުޅަލާއި އެކުގައި ހޭދަކޮށްފައިވާ ވަގުތުތަކުގެ ވާހަކަ އެ ޕޯސްޓުގައި ބަތޫލް ވަނީ ހިމަނައިފައެވެ. އަދި އޭނާގެ ސްޓޯރީގައި ބުޅަލުގެ ފޮޓޯއެއް ވެސް އާންމުކޮށްފައިވެއެވެ.\nބަތޫލް އެ ބުޅަލަށް ދީފައިވާ ނަމަކީ "އައިރިސް"އެވެ.\n"މިހާރު އަހަންނަށް އިހުސާސްމިވާ ގޮތެއް ބަހުން ކިޔައިދޭކަށް ނޭނގެ، ވަރަށް ދެރަވޭ. އެންމެ ފުރަތަމަ އަހަންނަށް އެ ބުޅާ ލިބުނު ދުވަސް އަދިވެސް އިއްޔެ ހިނގި ކަމެއްހެން ހަނދާން އެބަހުރި. އެ ބުޅާ ގެނައި ދުވަހުން ފެށިގެން އަހަރެންގެ ހަޔާތުގައި އުފާވެރި ވަގުތުތަކެއް ބުޅަލާ އެކު ހޭދަވި. ހެނދުނު ހޭލެވެނީ ވެސް ބުޅަލުގެ މިއައު އަޑުން. ކޮންމެ ދުވަހެއް ވެސް ނިމިދާއިރު އެންމެ ފުރިހަމަ ވަގުތަކީ ބުޅަލާ އެކުގައި ހޭދަވާ ވަގުތު" ބަތޫލްގެ ޕޯސްޓުގައިވެއެވެ.\nބަތޫލް ގެންގުޅެމުން އައި ބުޅާ މަރުވެފައިވަނީ މިދިޔަ ހުކުރު ދުވަހުއެވެ.\nބަތޫލް ބުނީ ބުޅާ ސަލާމަތްކޮށްދިނުމަށް ކުރެވެންހުރި ހުރިހާ ކަމެއް އޭނާ ކޮށްފައިވާ ކަމަށެވެ. ޖަނަވާރުންނަށް ފަރުވާދިނުމަށް ހާއްސަ ޑޮކްޓަރަކާއި ސިއްހީ އެހީތެރިކަން ލިބުނު ނަމަ އެ ބުޅާ ސަލަާމަތް ކުރެވިދާނެ ކަމަށް ބަތޫލް ގަބޫލުކުރެއެވެ.\nއެކަމަކު، އެ ބުޅަލަށް ވީ ގޮތެއް ބަތޫލް ކިޔައި ދީފައެއް ނުވެއެވެ.\nބުޅަލާ އެކުގައި ހޭދަވި ވަގުތުތަކުގެ ތެރެއިން އެންމެ ހަނދާންވާ ކަމަށް ބަތޫލް ބުނެފައިވަނީ އޭނާ ފާހަނައަށް ދާއިރު ފަހަތުން ބުޅާ އަންނަ ވަގުތާއި، ބުޅަލުގައި ބައްދާލައިގެން އެ ހުންނަ ވަގުތާއި، ކާން ފެށުމުން ބަތޫލް ކަނީ ކޯއްޗެއްތޯ ބަލަން ބުޅާ އެ އަންނަ އައުން ކަމަށެވެ.\nއޮގަސްޓް 1, 2021 12:38\nދެން ލަވައެއް ކިޔާލާފަ ނިއްމާލާ\nއޮގަސްޓް 1, 2021 15:39\nކެތްތެރިކަން މާތް ﷲ ބަތޫލ އަށް ދެއްވާށި.\nއޮގަސްޓް 1, 2021 15:41\nއަމިއްލަ މަރު މަތިން ހަދާން ވާނަމަ ހެޔޮއަމަލު ގިނަކުރާނެ\nއޮގަސްޓް 1, 2021 22:38\nއޮގަސްޓް 1, 2021 17:57\nބެތޫލް މެން ކުދިން ޖަނަވާރުން ދެކެ ލޯބި ވުމަކީ މަމެން އުފާކުރާ ކަމެ އް .. ދެން ބަކަރި އެއ އް ހޯ އްދަވާ\nއޮގަސްޓް 2, 2021 01:38\nޢެބުޅަލަކީ ހަޔާތުގެ ބައިވެރިޔާތޯ.ވަރަށް ރަނގަޅު ބުޅަލެއް.ބަތޫލު ބޭނުންވާ ހުރިހާ ކަމެއްކޮއްދޭ.


ގާތް ރަހުމަތްތެރިންކޮޅު ކައިރި ކޮށްގެން ސަރުކާރު ހިންގައިގެން ނުވާނެ: ޑރ. ވަހީދު | Sandhaanu\nގާތް ރަހުމަތްތެރިންކޮޅު ކައިރި ކޮށްގެން ސަރުކާރު ހިންގައިގެން ނުވާނެ: ޑރ. ވަހީދު\nޖޫން 30, 2020\nގާތް ރަހުމަތްތެރިންކޮޅު ކައިރި ކޮށްގެން ސަރުކާރު ހިންގައިގެން ނުވާނެކަމަށް ކުރީގެ ރައީސް ޑރ. މުހައްމަދު ވަހީދު ހަސަން މަނިކު ވިދާޅުވެއްޖެ އެވެ.\nދުވަހު ނޫސް އަވަސްގެ “ފަށަމާ” ގައި ވާހަކަ ދައްކަވަމުން ރައީސް ވަހީދު ވިދާޅުވީ “އަމިއްލަ ކުންފުންޏެއް ހިންގާ އުސޫލުން ގާތް ރަހުމަތްތެރިންކޮޅު ކައިރި ކޮށްގެން ސަރުކާރު ހިންގައިގެން ނުވާނެ ކަމަށާ ދިމާވާ ގޮންޖެހުންތަކަށް އަރައި ނުގަނެވެނީ އެެ އުސޫލުން ސަރުކާރު ހިންގަން އުޅޭތީ”ކަމަށެވެ.\nސަރުކާރުގެ ކަންކަމުގައި ފާޅުގައި ފާޑު ވިދާޅުވަމުން ގެންދަވާ ޑރ. ވަހީދު މި ވީޑިއޯ އިންޓަވިއުގައި ވަނީ ސަރުކާރަށް އެތައް ބަހުގެ ހަމަލާތަކެއް ދެއްވާފައެވެ. މިއިންޓަވިއުގައި ޑރ ވަހީދު އިތުރަށް ވިދާޅުވީ “އެއްވެސް ރައީސަކަށް އެމީހަކު ބޭނުންހާ ކަމެއް ނުކުރެވޭނެ އެނގޭތޯ. ބައެއް ރައީސުންނަށް ހީފުޅުވެދާނެ ބޭނުންހާ ކަމެއް ކުރެވިއްދާނެ.” ކަމަށެވެ. އަދި “އެއީ ބޮޑު ކުށްހީއެއް އިނގޭތޯ. އަދި އެހެން ގޮނޑިގޮނޑީގައި ތިއްބެވި ރައީސުންވެސް ވިސްނަންޖެހޭ ބޭނުންވާ ކަމެއް ނުކުރެވޭނެކަން” އިތުރަށް ޑރ. ވަހީދު ވިދާޅުވިއެވެ.\nސިޔާސީ ކަންކަމުގައި ދުރުގައި ހުންނެވި ޑރ. ވަހީދު ސިޔާސީ ގޮތުން ހަރަކާތްތެރިވާން ފަށާފައިމިވަނީ ދާދިފަހުން އެމަނިކުފާނަށް ސަރުކާރު ހިންގާ ޕާޓީއަށް ނިސްބަތްވާ ބަޔަކު މަދުމަތިން ދިމާކޮށްފައިވާ ދަނޑިވަޅެއްގައެވެ.


ނަންބަރު: (IUL)GS-59-AD/INDIV/2019/29 ތާރީޚް: 16 އޭޕްރީލް 2019\nމުވައްޒަފުންގެ މުސާރަ ޝީޓު ތައްޔާރުކުރުމާއި ވައުޗަރ ތައްޔާރު ކުރުމާއި، ލިބޭ ފައިސާ ބަލައިގަތުމާއި ފައިސާ ދޫކުރުމާއި، މުސާރަ ފައިސާ ޖަމާކުރުމާއި، ފައިސާއާއިބެހޭ އެންމެހާ ރިޕޯޓުތައް ތައްޔާރުކޮށް ކޮންމެ މަހެއްގެ 10 ވަނަ ދުވަހުގެ ކުރިން ކަމާބެހޭ ފަރާތްތަކަށް ފޮނުވުން\n04. ކުރިޔަށް އޮތް އަހަރަށް ލަފާކުރާ އަހަރީ ބަޖެޓު މިނިސްޓްރީން އަންގާ ގޮތެއްގެމަތިން ކުރުން\nއިދާރީ މަސައްކަތާއި، ކިޔަވައިދިނުމާއި ގުޅުންހުރި ކަންތައްތަކުގައި އެހީތެރިވެދިނުން.\nހަރުމުދަލުގެ ރަޖިސްޓްރީ އަޕްޑޭޓްކޮށް ބެލެހެއްޓުން\n- އިމްތިހާނު (ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިހާނު)\n- ލިބިފައިވާ ހުނަރު ( އިންޓަރވިއުކޮށްގެން)\nނޯޓް: މަގާމަށް އައްޔަން ކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު ޕޮއިންޓްގެ ޖުމްލަ %45 (ސާޅީސް ފަހެއް) އިންސައްތައަށްވުރެ މަތިވާންޖެހޭނެއެވެެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޭޕްރީލް 25 ވާ ބުރާސްފަތި ދުވަހުގެ 14:00 ގެ ކުރިން، ފުނަދޫ ސްކޫލު އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް admin@funadhooschool.edu.mv މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 އޭޕްރީލް 29 ވަނަދުވަހު ފުނަދޫ ސްކޫލުގައެވެ.